text:
Wednesday, 3 February 2010
12 Angry Men
最近溫哥華冬季奧運嗰份 x-ray 工開始咗, 所以都冇乜時間寫嘢, 不過今日難得放假, 又有精神, 就講下最近睇過一齣我覺得好正o既舊片, 叫十二怒漢. 差不多成齣戲就由十二個人做晒, 場景亦主要只得一個, 就係一間房, 但係齣戲由頭到尾都好刺激, 絶無冷場, 真係神乎奇技.
故事講到有個由十二人組成o既陪審團, 要決定一宗殺人案o既 suspect 係咪有罪, 而結果一定要十二人都同意先可以成立. 故事開始嗰時, 本來十二個人當中有十一個人覺得立即就可以達成一致意見, 定個人有罪, 但係其中一個人覺得有花多少少時間討論o既必要, 而成齣戲, 就講如何由一個人覺得要判無罪, 變成十二人認為要判無罪, 當中過程好好睇, 雖然只係得把口講, 但一 d 都唔悶. 而我最鍾意o既地方, 就係嗰十二個主角, 到齣戲完o既時候, 會覺得對佢地每一個都相當熟悉, 雖然話"主角"係當初力排眾議嗰個人, 但係都唔係佢一個人玩晒, 因為佢都有盲點, 其他成員都不時有 d 精明o既發現, 好多角色都有表現o既機會.
總結: 連我呢種只鐘意睇動作片/恐怖片o既人都咁鐘意睇呢齣全無動作, 只有對白, 場景簡單o既電影, 算係一個異數. 大力推薦, 應該必人都會鐘意睇.
Posted by Howtindog at 22:48
Labels: 電影
0 comments:
Subscribe to: Post Comments (Atom)


c: text/html

text:
2016年8月23日星期二
香蕉放雪櫃保鮮
一直都知道香蕉係唔可以放雪櫃保存,因為會凍壞蕉肉,所以每次都唔敢買得太多,因為當香蕉熟時就會一下子全部熟哂,食唔切就會熟到爛!其實都已經學識咗用香蕉整蛋糕或放冰格雪硬做雪糕,但始終都係要有時間得閒先可以整,冰硬咗嘅香蕉解凍後又唔可以再食,所以始終都唔係最理想嘅保存方法.
早前老友 Winnie whatsapp 咗我一個方法,可以將香蕉放入雪櫃又唔怕會凍壞,試過又真係 OK 喎,見到 blog 友小月都同樣成功,所以真係要同大家分享一吓呢個方法.
2016年8月21日星期日
WeWah Concert 2016
時間真係過得好快,眨吓眼喺 WeWah 已經做咗義務導師一年!上年嘅呢個時候我都有參加畢業禮音樂會,當時係以準導師身份出席,今日嘅我唔單只係正式導師,自己教嘅兩個學生都要上台演奏.
唔知點解,覺得教 WeWah 嘅學生會比較開心,即使係義務性質,甚至連車馬費都無,就連學生嘅資質都未必係好好,但心裡面就相對特別用心去教佢哋,可能係因為學生同家長都會較為懂得珍惜,對導師亦會比較尊重同感激.
2016年8月18日星期四
多謝素友
2016年8月14日星期日
素肉粽
又玩包粽喇,今次學識咗包三角粽!
包咗幾次之後,發覺真係要買啲靚嘅粽葉同水草先得,唔使包包吓塊葉又裂,漏哂啲料出嚟;到紮粽時條水草又好易斷!!之前因為第一次買無經驗,唔知道唔同價錢有咩分別,用哂手頭上嘅葉同草之後再買時就識喇.水草應該都唔會再買喇,學網友用繩紮好過,實唔會斷!!
2016年8月9日星期二
山合桃無花果鄉村包 Pecan & Fig Country Bread
近排多數都係食麵包機整嘅麵包,但其實我就唔係太鍾意,因為個 texture 實在太軟熟,唔係我杯茶呢!不過就真係方便兼慳時間,夜晚準備好哂材料放入麵包機內,預校好時間,第二朝起身就有出爐麵包,唔使自己做功夫之餘又食得相對健康,總好過出街買 "化學包" 食啦!
趁連續三日 dayoff 喺屋企,好好休息之餘,又整番個半人手製作嘅山合桃無花果鄉村包先!
2016年8月8日星期一
同一材料攪掂兩餐
依家天氣咁熱,喺廚房做完嘢之後,真係成身濕透,好似俾桶水由頭淋到落腳咁!!所以盡可能都簡單為主,做得少啲得少啲,盡量縮短喺廚房嘅時間.
今日買咗一份材料就攪掂哂兩餐喇!第三餐整韓式炒粉絲,喺啲材料度每樣留起少少,再開個麵糊,咁就整好第二餐嘅韓式雜菜煎餅,真係名符其實懶到爆!!
2016年8月2日星期二
又整 panini 喇!
實走唔甩!!
2016年8月1日星期一
夜香花
今朝去到街市時,見到勁多人,比平時特別旺,好多檔口都做到唔停手,又有一,兩檔菜檔直情無哂嘢賣,提早收檔.我幫襯開嘅菜檔都好似賣完賣剩咁款,後尾先知原來天文台講咗今晚會改掛 8 號風球,唔怪得之街市咁墟冚啦!
其實都唔係好明點解次次打襯風啲人都咁鬼緊張,好似就快飢荒無得食咁係咁搶,攪到啲檔主同職員做到黑哂面,發哂脾氣,查實依家情況都唔會好似以前細個嗰陣時咁 "物資短缺" 啦!
2016年7月31日星期日
意式青醬 Homemade Pesto
一直以嚟我都以為 pesto 就只係得一種配方,後尾先發覺原來只係一個統稱,凡係用綠色香草整嘅醬料都係叫做 pesto,所以選用嘅食材係可以好隨意咁依自己口味而選取.
街外現成 pesto 我就一定食唔到喇,因為基本上都一定會有 parmesan cheese,所以又係嗰句,真係想食的話,咪唯有自己整囉!
訂閱: 文章 (Atom)

robotstxt: allowed

filter: keep


text:
2014年12月29日星期一
送給表姐銀婚紀念的栗子蛋糕
早前表姐喺 Facebook 度留 message,邀請我出席佢同表姐夫銀婚紀念晚宴,原來佢哋當年係正正年尾最後一日結婚,25 年前嘅事,我真係一啲印象都無,所以佢話當晚順便一齊倒數㗎喇!
唔知係咪心有靈犀,我發覺自己咁耐都無試過整栗子蛋糕,諗住今次試吓整,送俾表姐同表姐夫做賀禮,趁老表入嚟學琴時同佢傾過,點知佢話原來佢家姐係超愛栗子蛋糕,嘩,咁唔整都唔得啦!!
2014年12月25日星期四
黑椒雜菜豆腐伴菜飯
2014年12月24日星期三
迷迭香
見到 blog 友 Allie 成功種到羅勒,而且仲生長得好好,好茂盛,可以用嚟整麵包同 Pesto 醬,真係戥佢開心.我自己就無呢個福份去種 basil 喇,種嚫都死,無論係用種籽種定係現成盆栽買返嚟都一樣唔掂,可能都係因為間屋實在太熱喇!!
呢啲咁熱嘅環境,最適宜種迷迭香,因為佢係屬於罕生植物,唔需要咁多水都可以生長到,最重要係唔怕熱嘛!仲記得之前我喺「一田」買到嘅 rosemary 嗎?雖然佢係放雪櫃賣,但居然生命力都幾頑強,種可以繼續生長哦!
東南亞風味
2014年12月18日星期四
薑餅風合桃鬆餅 Gingerbread Walnut Muffin
我自己一向都唔多鍾意整曲奇類餅乾,覺得好麻煩,好多功夫,整好個麵糰之後又要切,又要搓,又要吸模,又要用匙羹逐少勺上烤盤,又要唧,又要 ……,之後又要分好幾盤入爐焗幾廿轉,真係用好多時間,最慘都仲係清洗工作,全部用具都油到不得了,洗都洗到隻手爛,依家天氣咁鬼凍,油脂凝固咗仲難洗!!
其實我本身都幾鍾意食薑餅人嗰款薑餅,因為覺得香料味好吸引,不過就真係唔係人人都頂得順!之但係想食又唔想整,咁點好呢?將個食譜作少少更改,應用到 muffin 上,咁咪做起上嚟輕鬆得多囉,仲可以滿足到味蕾㖭!
全麥粉 biscotti
上星期老表不斷打電話俾我,又問呢樣又問嗰樣,原來條友仔鬼死咁勤力喺度玩烘焙,一係唔整,一整就整成三樣嘢,包括 muffin,scone 同麵包,由晏晝兩點幾整到天黑,呢位懶惰姑娘真係估佢唔到.雖然佢好少整,但呢次三樣嘢都算不過不失,起碼食落口都唔難食,個 scone 仲係第一次整㖭,合格有餘喇!
見佢整得咁開心,我嗰日放工返到屋企都仲要做幾粒鐘清潔,即使個人已經好攰,都要開爐玩吓,整個至簡單嘅 biscotti 就最啱喇!
2014年12月10日星期三
乾燒伊麵 & 麥米番薯湯水
天氣轉冷,最啱就係食勁薑番薯糖水,真係名符其實甜在心,暖入心!!
啲草菇越賣越貴,上年賣開 $6 /
4兩,跟住加價加到 $7,呢次買仲犀利,賣到 $9,即係維起 $36 / 斤!!咁攪法,真係買斤菜抵好多囉,起碼可以填得飽個肚!!
Focaccia Sandwich
2014年12月9日星期二
檸檬粟粉蛋糕 Lemon Sand Cake
雪櫃有兩個檸檬擺咗喺度好耐,要諗辦法用咗佢!突然間諗《我愛和風洋菓子》裡面有個主要用片栗粉整嘅檸檬蛋糕,不妨一試,睇吓效果係點.
我自己就無專登走去買包片栗粉返嚟整,只係用粟粉代替咋,反正都係澱粉.外國人都有用澱粉整蛋糕,稱為 sand cake,因為澱粉本身係無筋性,所以成品個 texture 會比較鬆散,真係糕如其名,質地食落真係好似食到成口鬆散嘅沙,而且仲會有入口即溶嘅感覺㖭!不過我自已就唔係咁喜歡個 texture,試過就算喇!
2014年12月2日星期二
橙醬龍眼甜酸麵筋
2014年11月30日星期日
又整素薑醋
每次醃好鹹蛋之後,總會留起兩,三隻嚟整薑醋,今次都唔倒外,不過呢次煲薑醋就加多咗兩樣食材:黑背木耳同黑豆.
其實上網 search 關於素薑醋嘅資料時,大部份都會用到黑背木耳同黑豆,我估係因為木耳嘅膠質可以代替豬手;而黑豆嘅蛋白質就可以代替雞蛋.
2014年11月29日星期六
再做甘筍蛋糕
早幾日整海鮮粉絲沙律時要用到好多紅蘿蔔絲,反正都開機刨絲,順手刨多少少留番嚟整甘筍蛋糕.
醬油麴叉燒
2014年11月28日星期五
梅州綠豆餅
原來阿馳剛 join 了短程美食團到梅州玩,我問佢邊度係梅州,喺邊度,佢都講唔到俾我聽,真係激鬼死!!
佢喺梅州時食過一樣叫綠豆餅嘅嘢,覺得好好食,於是就搭個導遊叫商店現成即做.新鮮即製嘅綠豆餅係軟身嘅,有啲似老婆餅,要 20 日內食完.佢話如果唔要即製的話,啲餅係硬嘅,仲可以擺到好耐㖭,聽見都得人驚哦!!
2014年11月27日星期四
海鮮粉絲沙律
呢幾日天氣都好暖,仲有陽光,趁天氣都仲係熱,整沙律食都唔緊要.
呢個粉絲沙律超簡單易做,係切青瓜絲同紅蘿蔔絲比較嘥時間,我就無理咁好氣喇,掟哂入部 food processor 度就攪掂,之後用越南經典魚露汁 nouc nam 撈勻就食得喇!
2014年11月23日星期日
AeroPress Coffee Maker
早幾個月搭巴士時,睇到個節目有位咖啡師教沖咖啡,佢用一個叫做 AeroPress 嘅器具嚟沖,我越睇就越覺得好熟口面,好似 Ernest 媽咪上次送俾我嗰套咖啡套裝,於是返到屋企就即刻要驗證一下,果然真係!!
2014年11月20日星期四
雜菜薯蓉批 Veggie Shepherd Pie
我成日都對 shepherd pie 呢個名好感興趣,點解會咁叫嘅呢?喺我心目中,pie 係指用個 crust 做批底,將鹹或甜嘅材料放入,之後再入爐焗,好明顯呢個 shepherd pie 個外觀唔係咁啦!另外,點解會用 shepherd 呢個字呢?唔通呢個批真係由牧羊人創出嚟?
近排上網睇地獄廚神 Gordon Ramsay 嘅《Ultimate Home Cooking》,今次唔係要教煮高級精緻菜式,而係教煮一啲比較簡單嘅家庭菜,包括早,午,晚三餐,每集節目最正就係煮晚餐時,要佢四個仔女分別入廚幫手,”迫” 佢哋學識一啲基本技考,就算最細嗰個都要學揸刀切嘢,咁就唔使怕佢哋連水幾時滾都唔識啦!
剛好其中一集教整shepherd pie,原來正宗係用羊肉嚟整,咁就所以用咗 “牧羊人” 去命名.連牛都怕食嘅我當然就唔會用羊肉煮啦,今次試整連肉都唔用,整個素菜批吧!
2014年11月14日星期五
新鮮熱辣黃豆餅
印尼發酵黃豆餅都買過好幾次,一入到店內就即刻走到去雪櫃,點只搵勻都唔見有得賣,真係好少會咁,次次去到都見到有好多放喺度,於是走去問啲職員有冇得賣,點知佢叫我擰轉身睇睇,原來放咗喺對面啲紙皮盒上面.我問個職員點解唔放雪櫃內,佢話啲黃豆餅啱啱做好,仲係熱嘅,如果未攤凍就放入雪櫃的話就會變黑,果然拎上手都真係熱㗎,買咁耐都係第一次買到新鮮熱辣出爐嘅黃豆餅.
2014年11月12日星期三
木瓜雪耳果仁湯
呢期成日同 blog 友謙盈媽媽 “撞餸”,早前大家都不約而同整咗芋頭紫米露,真係撞到應一應!今次又同佢撞木瓜雪耳,不過佢係用嚟煲糖水,我就煲湯.
2014年11月11日星期二
純素布朗尼 Vegan Brownie
整西式烘焙點心,幾乎必定會用到雞蛋,因為可以起到乳化作用,方便各式材料融合.但如果撞啱食齋日的話,咁就無得食囉!
睇番本 vegan “天書”,有個 brownie 嘅食譜都唔錯,做法亦好簡單,好似整 muffin 咁將濕料倒入乾料內快手拌勻就攪掂,一於試試吧!
睇番本 vegan “天書”,有個 brownie 嘅食譜都唔錯,做法亦好簡單,好似整 muffin 咁將濕料倒入乾料內快手拌勻就攪掂,一於試試吧!
2014年11月10日星期一
老將終於要退役喇!
真係越窮就越見鬼!
呢季開始電費同差響都無咗政府補貼,要自己交番,一下子又多成千蚊支出;上個月好友結婚,買禮物又用過千;呢個禮拜部洗衣機漏水情況越見嚴重,睇住呢頭入水,嗰頭就流番出嚟,水位根本都未達指定標準,都唔緊要,最弊係我要不斷拖地索水!!一個人一個禮拜先開一次機洗衫,仲要係低水位都俾多咗佢,咁你話我有得幾多件衫要晾呀!?所以呢幾個月基本上用嚟拖地索水嘅時間仲多過晾衫嘅時間,前幾日情況仲突然加劇,想唔換機都唔得啦,咁又唔見咗 $3000 喇!!
2014年11月3日星期一
免炸吉列南瓜薯餅
2014年10月28日星期二
超鬆軟的紅麴甘酒麵包
近排老友 Louisa 跟仙姐一齊出國學整麵包,當然學到好多嘢啦,佢同我哋講,原來用直接法整嘅麵包都可以好好食,就算放到第二,三日都依然軟熟,秘技就係翻面!翻面係歐洲人整包時會用到嘅一種手法,喺麵糰第一次發酵完成兼排氣後,通常都會將個麵糰滾圓,之後鬆弛十至廿分鐘或作第二次發酵,Louisa 就教我哋用翻麵代替滾圓,排氣之後將麵糰上下左右向內摺入,然後收口向下鬆弛 15 – 20 分鐘,時間許可的話,可重覆多一次,之後先至最後發酵,藉此將空氣摺入麵糰內,令麵糰內含有更多空氣幫助膨脹.
前日又整紅麴甘酒包,今次有少少特別,額外落多少少水落去搓麵糰,放入雪櫃低溫發酵過夜,第二日拎番出嚟回室溫後就排氣,之後翻麵一次,最後發酵 45 分鐘就入爐焗.
泡菜雜菜鍋
知道有韓國部隊鍋呢樣嘢好耐,但就唔太清楚其實係乜,睇相咪又係一貫韓國泡菜鍋咁一鍋紅湯,加多個即食麵落去.咁啱 Maangchi 姨上個禮拜教整呢個韓國部隊鍋,佢話自己都未試過呢個菜式,只不過不斷有讀者叫佢教整,佢先至飛返韓國去唔同食肆試菜,之後再教網友整.
睇番佢個網頁,原來呢個菜嘅來歷係源自於韓戰之後,美軍將午餐肉,香腸,火腿,茄汁焗豆等罐頭醃製食物帶入韓國,呢類罐頭食品對於當時嘅韓國人嚟講相當新鮮,於是韓國人就開始將佢哋加入傳統泡菜鍋內.
清楚知道咗之後,我更加唔會試囉,就算係 Maangchi 姨都坦言佢唔覺得咁樣嘅煮法會好味,吸引唔到佢!喺我眼中韓國飲食都比較著重天然食材,又有自己一套嘅養生食療,甚至會用到中藥材入饌,就連一般煮餸或醃泡菜都會用梨去代替砂糖提供甜味.呢個部隊鍋無啦啦走去加啲罐頭食物及即食麵落去,最頂癮嘅仲係茄汁焗豆,真係想像唔到個味道有幾好食囉!
雖然我自己就唔會整呢款部隊鍋喇,但睇完Maangchi 姨點整個湯底,又覺得幾吸引喎,就用自己鍾意嘅食材,再參考個湯底部份用料整個泡菜鍋啦!
2014年10月27日星期一
純素芝麻豆腐雪糕 Vegan Sesame Tofu Ice-cream
喺型仔廚師個 Youtube 頻道度見到個 vegan ice-cream 好耐都無的起心肝整,咁啱早前整芋頭紫米露時用剩咗啲椰漿,要盡快清埋佢,因為椰漿好易變壞.突然諗起可以用嚟整雪糕,咁就趁天氣仲未係好凍,快啲試整咗個 vegan ice-cream 食譜.
今次係 base on 型仔廚師個 tofu ice-cream,自己再加啲減啲,就變成黑芝麻雪糕喇!由於整呢款雪糕係唔需要煮過或加熱,原本想買盒裝即食豆腐嚟整,感覺上比較衛生,但始終都係嫌盒裝豆腐豆香味唔夠,最後都係買番街市豆腐檔嘅豆腐嚟整,反正腰果我都會先汆水,跟手放埋件豆腐落去囉!( 但其實型仔廚師係無將腰果汆水㗎,原粒就咁用.)
2014年10月16日星期四
秋葵芽菜米紙卷
辣炒秋葵鮮淮山
呢碟餸都真係 “黏鬥黏,潺鬥潺”,切完秋葵之後再切鮮淮山,攪到成隻手都係潺,黐黐立立,好似有啲唔知咩喺手咁,哈哈哈哈!!!
好多人都唔多鍾意食秋葵,我估可能係煮得太過耐,煮到太軟身,太過黏,其實秋葵原本係可以生食嘅,不過我自己就未試過,無論係炒定係灼熟,一,兩分鐘就得㗎喇!
2014年10月10日星期五
是日出品
2014年10月8日星期三
眉豆南瓜粟米粥
曾經有 blog 友話發覺我好鍾意食雜糧,係呀,我絕對唔係一個飯桶,唔多鍾意食飯,就連粥都好少煲,就算以前媽咪喺度時,晏晝嗰餐都幾乎完全唔會煮飯食,可能媽咪都一樣唔係飯桶!
焗爐版 Fish & Chips
炸魚薯條呢樣嘢真係無諗過自己整,因為我由細到大都唔係太好煎炸食物,但最主要原因都係要開鑊油炸,係我至憎做嘅動作!好耐之前已經知道咗薯條可以用焗爐做成免炸少油版,而最近又喺 Masa 個網站度見到連可樂餅都可以用焗爐做到,真係超吸引,一定要試試!
傳統 Fish & chips嘅炸魚應該係用脆漿包住魚柳嚟炸,但係要入爐焗的話就無可能用脆漿喇,所以唯有用吉列做法啦!
訂閱: 文章 (Atom)


text:
今日下午蛇佐出去間日本公司簽約, 然後放佐工就去上環見工, 呢間係一間accounting company, 佢個post係Japanese coordinator, 之前係job market請人, 我見佢淨係話要識日文, 最好有D taxation既認識, 其他咩野經驗, 學歷都無提要咩要求, 我就即管send信去試下, 約佐今日6點半去見工.
由於我已經有份offer係手, 所以我係抱住上去見識下既心態去見呢份工, 我完全無準備D咩, 連suit都無著就去見工. 去到in我既係一個日本人, 同一個識講日文既香港人, 個日本人好得意, 無咩特別問題要問我, 只係問下我有無去過日本, 點解會搵工, 我公司有無日本人, 識唔識會計… 佢係諗到咩就問咩咁, 好多時都係dead air, 最搞笑係佢無啦啦問我識唔識樂器, 我話識彈琴, 問我學佐幾耐, 考到第幾級. 之後個香港人再入黎, 用日文問我而家既工作內容等等既問題.
之後個日本人出佐去講電話, 個香港人就用廣東話簡介番呢份工既nature, 佢話呢間都係日本公司, D客多數都係D日本公司係大陸開廠, 咁盤數會搵佢地公司睇, 但由於公司D會計人唔識日文, 而成間公司幾廿人, 得四個人左右識日文, 所以要請個識日文既人, 做公司會計人同日本客人既橋樑. 又由於如果你唔真正熟悉accounting, taxation, comp. sec之類既知識, 就算你識日文, 但一涉及專門內容, 又或者要解釋工作流程的話, 你都未必識講. 所以佢地公司會train你要識會計, 稅務, 公司秘書等等. 你會識點樣入數, 點樣做balance sheet, 點樣做文件等等. 佢話當你上手之後, 你就可以代表公司搵客見客… 佢講到好似好多野學, 前途好似一片光明咁. 我話公司咁樣train一個人咪要好多時間, 點解唔調番轉請一個識會計既, 然後train佢日文呢? 佢地話有試過, 但唔得. 所以佢地而家會請個識日文, 然後再train你有關各項會計知識.
之後佢地問我有無問題, 如果我OK的話, 佢地可以即刻打信即刻請我… 我話要考慮下, 因為一切黎得太快啦, 我估唔到佢地竟然話即請架… 如果我唔係有另一份offer係手, 我一定會答應囉. 但呢份job人工無咁高呀. 另外果間日本公司有雙糧有bonus; 但呢間accounting firm, basic salary已經比果間日本公司既offer少大約2K, 都有雙糧, 但就無bonus, 不過好在同樣都係返五日工.
我話要返去考慮下, 佢地就叫我盡快答覆. 我問番個日本人點解問我識唔識樂器, 係咪工作上有需要, 個日本人就話無咩特別, 只係佢自己鍾意音樂喎, 哈哈. 同埋個日本人似乎幾鍾意我咁, 我D日文都係好甩cut, 但佢竟然話我日文好喎. 同埋佢話我好明るい呀~(性格開朗, cheerful咁解), 哈哈我覺得係因為我抱住有工係手, 所以以輕鬆既心情見工, 成個過程我一D都唔緊張, 個心完全無係咁跳, dead air果陣我仲問個日本人係香港住佐幾多年, 覺得香港既食物點樣…
我而家係度15/16, 到底揀邊份工呀??? 我唔考慮兩份工既人工住, 我主要考慮既係兩份工比到我既發展同前途. 其實accounting firm呢份完全係我之前話想轉行做會計, 好想搵到既工作類型. 我知道如果我係度真係學識點做會計, taxation之類, 第時我出去搵工, 人工應該可以叫高更多, 因為我知道識日文既會計應該係好好offer. 而且如果我試過會計既工都係唔適合自己, 出去再搵番D sales co, sales executive既工, 我相信會好易搵到, 因為日本公司多數都係呢兩類job. 但如果我而家推佐呢份accounting firm, 選擇做sales executive, 到我發覺sales executive唔啱自己, 到時就未必可以再搵到一份accounting firm既job.而且我之前成日話要轉行, accounting firm呢份就係我可以轉到行既好機會啦~~
不過我而家要考慮既係, 我星期一in果間日本公司真係幾好人, 我日文講得唔好佢地都肯比機會我請我, 同埋我都已經上去簽佐約(雖然張約其實都無咩效力, 唔返又唔駛賠錢), 反悔既話我就會變佐衰女, 言而無信. 同埋我又唔sure間accounting firm係咪真係佢講得咁美好, 我驚到時呢樣識D, 果樣識D, 結果又係範範都唔精, 同埋驚到最後都只係一個打雜, 做埋D入下數, 聽下電話呢D可有可無既工作.
到底我應該點揀好呀…? 邊一份工對我既前途會有利D呀??


text:
星期日, 7月 01, 2007
冷衫迷思
英國佬美國佬影響無遠弗屆,其中一樣就係老西文化.香港呢類亞熱帶/熱帶地區,夏天跟本唔適宜著老西,但為左鬼佬為世人建立既專業形象,都係要頂硬上.
但係,係三十幾度既炎炎夏日,揮汗如雨唔著衫都覺熱既時候,竟然有一班人,仲要好大班咁,陪可憐既西裝友一齊熱.
咪係學生囉.
係香港既每一個角落,只要係要返學既日子,就會有一群一群著住通常係過頭笠背心冷衫既學生.其實,有留意既人都應該知道,呢個冷衫潮流都潮左好多年,但係到呢一刻都仲係一啲都唔out.
有時,我都會諗,其實係咪香港人既基因為左適應呢個因為溫室效應而越來越熱既地球同厄爾尼諾現象帶黎既熱浪,慢慢進化,身體變得耐熱成強,皮膚散熱效果快,仲要汗腺都退化埋,唔使汗都散到熱.
睇真啲,又唔係噃,個個都好似鐵木真打仔,大汗揼細汗咁喎.仲要係一返屋企就唔開冷氣唔得既現代都巿人.
若虛為左呢樣野,都有刻意去問一下女性朋友.得返黎既答案相信大家都估到:遮掩下身材喎.
咁對於仲係發緊育既女孩子呢,的確可能有啲尷尬既.但即使係中六七,成人身分證都攞埋既,都係一樣咁著喎.唔通佢地想著個件冷衫著到八十歲?
咁跟住又聽過一個原因喎:原來話女孩子身材太好,係會招致同輩排斥架.
咁都唔出奇既,女仔一向妒忌心重,見到人有我無唔抵得,聯群結黨咁排斥人都唔奇.但係,其實間間中學都要上體育堂喎.想遮,都遮唔成架喎,毋非係掩耳盜鈴.
要講風氣保守呢,六七年前或者得既.六七年前呢,若虛仲係中四五學生既時候,曾經都質疑女更衣室既用途.係沙灘泳池,有大裏全副武裝既女仔係度游水,除左無著鞋襪之外,同係街行無乜分別.但唔知幾時開始,唔著bikini既直情連水都唔敢游.三點式滿目皆是,兩件頭泳衣基本上係最低消費,而且著既唔一定身材一流.著一件頭或者笠件T-shirt係外面實比人恥笑.香港男仔都終於可以係夏天去餵眼睛食冰淇淋.
而且,好多呢啲冷衫黨,平時行街個時就吊帶背心短裙熱褲,又無唔見會著返件褸喎.
當好多女仔都渴望有林志玲咁既身材,亦都唔介意係沙灘泳池,旺角街頭大哂身材既同時,返學既時候又唔知點解會有反射動作,要笠返件冷衫,唔笠唔舒服噃,奇哉怪也.
最最奇怪既係,連男仔都笠埋一份!男仔又點解要笠冷衫,若虛真係一頭霧水,而且身邊朋友亦都解答唔到我.到底冷衫有咩魔力可以令咁多學生當佢地好似劉華,twins一樣咁迷戀呢?
2 則留言:
- c 提到...
-
我曾經都係冷衫黨
並唔係因為要蓋著身材
而係本身學校件校服係藍旗袍
出汗會變深藍色,好恐怖的
所以唯有著件冷衫啦
- 2007年7月2日 下午2:47
- 余若虛 提到...
-
藍旗袍喎!有數得計,哈哈.
原來都呢類咁特別既原因啊
- 2007年7月4日 下午10:18


text:
大家呢排熱屎未?
呢排完全係逃避現實嘅時候!冷氣絕對係我嘅好buddy!不過咁, 我又唔係覺得好痛苦咋喎!因為熱都有分好多種, 我好怕好怕係濕+熱, 我一向都係care濕度多過溫度,但呢排都係乾, 仲好皇恩浩蕩有風!所以呢排我勉勉強強都可以出下街嘅!下一篇大家仲會見到我做一樣推自己入火海嘅事, 呢樣就要下回分解喇!hehe...
我老公響呢個咁熱嘅天氣下, 仲要係夏至當日, 仲要係中午時份烈日當空下,好灰膠鞋咁樣出咗去探路放飛機!睇落環境係好靚, 但睇到個地下反晒光無遮無擋之下都想像到係幾咁刺熱!
呢度平時人哋用嚟存放龍舟
講開飛機, 電生呢排買咗隻蚊
比我響屋企玩
妖最後咪又係佢自己玩!
同佢部機比, 好蚊呀!搵到嗎?
其實咁死熱出街, 身為專業冷氣狗又點會無準備!
風扇唔可唔帶!!!仲有當你人生去到垂死時, 只要貼一張散熱貼響後頸位, 包你即刻以為有背後靈咁感覺背脊陣陣涼意!如果去到超級水深火熱既level, 每個格勒底貼一張, 即刻凍到飛起!
今年出咗大size, 我老公即刻去買咗比我, 睇下, 仲大過手掌!
咁鬼熱煮飯對我嚟講簡直係自殺!食壽司就唔同喇!哈!佈好個局先!
除咗蟹柳外, 其他都係素, 因為素蟹柳色素太多了!=="
有蛋, 醃黃瓜, 醃青瓜仔, 牛油果,甘荀絲, 素腸同素鰻魚, 完全可以清物資!
我終於可以影到晒所有壽司!平時一路食一路整, 通常響隻碟上同時出現嘅壽司係唔會多過10粒!
過咗呢個星期六, 我就會同大家分享我做咗咩事推自己入火海><


text:
因為多咗出街嘅關係,其實都無咩可能追TVB嘅劇.
不過一旦hea响屋企而個電視又開住嘅話,就會好似訊號收發站咁聽住,由或者好似入咗電視世界咁對住電視機發呆 (細個煉成嘅功能,就好似比人捉咗入去集中營洗腦接受訓練咁,唔見得係好事但我都唔想架……)
最近 fb滿成風雨但缺乏味道,咁啱因為「鷲哥熱潮」而睇番
《亂倫2》《巨輪2》.留意番先知,原來最近無惡不作,連番「雞」論,養女都唔放過嘅鷲哥,原來就係九十年代專拍奇情港産片嘅吳岱融.
佢嘅過去令我諗番起果個時候嘅港産電影.雖然題材都係離唔開果種旺角紅燈區,聲色犬馬,紙醉金迷嘅惡俗,但果陣嘅二三級片都係有句講果句,粗口來粗口去來得自然,侮辱說話仆街雞咩都有.而另一方面賣弄色情上果種若隱若現,神秘感誘惑 (依樣又要提起佢吳岱融個老婆鍾淑慧,真係好戲夫妻),呢類唔會攞奬,甚至唔會有香港人睇得起同提起嘅低俗電影,都帶比我童年一種幾特別嘅觀能享受.
講咗咁多,點解黃金時段八半嘅合家歡劇會出現咁爆嘅「雞論」(得罪講句,以我呆喺電視邊各睇半集嘅觀感嚟講,《巨輪2》都好睇過照copy選戰廖啟智《選戰》仲要連病都copy埋嘅《律政強人》多多聲),個人認為吳岱融本身功不可沒.雖然最近爆出佢啲訪問都係話佢拍過三級片點點點,但不僅此而已.以佢之前拍過港産片(係自導自演) 做過電影導演嚟講,佢本人應該就鷲哥個角色演繹比過唔少意見.而《巨輪2》由做餅仔奮鬥史扭轉變咗黑暗商人史,就正正表達咗一個人嘅成功(尤其是喺財技上),手段往往比奮鬥來得重要,而吳岱融嘅人生閱歷融匯出嚟嘅鷲哥,比起一味奮鬥而獲得成功與認同嘅雞湯劇本來得更真實.
可幸嘅係《巨輪2》製作團隊都似乎願意放手大膽嘗試,造就一段與九十年代港産片一脈相承,離奇黑暗卻有血有肉嘅段落.


text:
記得坐月後期,成日出走,冇乖乖坐月,帶住小檬周圍去,
當然有時都有帶妹妹啦, 不過妹妹果時淨係識瞓
都係趁唔使返工就同小檬去玩
(做大嘅就多啲時間出去玩,返到屋企又要讓返妹妹,都算公平吖(我話)
都有幾日我自己帶住佢出去,都可以紀錄返先
@22/12/2014.
之前一晚喺廣州返嚟都瞓晏咗啲,請咗上午假(下午公司半晝)
一早換好晒衫,終於都攪到11點幾先出門口,
原本想去玩具圖書館,不過已經full咗.
其實我都未諗到去邊, 唔理喇,出左門口落左巴士站先算.
睇吓邊架嚟就去邊到,我有時就係咁浪漫~哈哈~
媽媽自己同B出走系列同平時最大唔同嘅就係唔會有爸爸車,
要自己搭車
離遠已經見到架過海巴士,好喎..
平時都算少去銅鑼灣,因為泊車同隧道費都貴.
於是就上咗呢架巴士喇~
沿途睇吓風景,唔使5分鐘佢就瞓咗....汗
呢架車行高速唔使20分鐘就到sogo門口,於是我唯有抱住佢落車,
抱住咗佢好難拗手咩背囊,好有個EE幫我咩上膊!
由sogo落車行到去世貿,搵間吉列豬扒食,
一條氣差啲頂唔住, 去到坐低佢就醒!!
兩個人叫一個餐,點知佢真識貨,
差不多食哂成碗飯,兩塊豬扒
(喺屋企或者其他地方係唔食豬扒嘅)
我就食埋啲尾數就算.
差不多可以照鏡, 我就淨係食左呢啖飯
有啲聖誕佈置梗係影吓,其實好似唔比坐,
但見到個牌時佢都已經坐咗落去,影兩張先起身啦
大bear bear
得未呀?咁高我好驚嚇呀媽咪
走咗去sogo睇玩具,細個梗係覺得啲玩具應該好玩啲,
不過而家冇咗呢種感覺喇.
小檬最鍾意玩呢個德國製造好貴嘅木製波子碌碌碌
玩完睇吓有冇特價BB衫,不過而家佢好曳,
睇親衫就話"唔好買啦,咁貴,屋企有喇!"
其實有時都好,可以比個藉口我走..嘻嘻
行完就走咗去皇室堡.見到小丸子.
eeeee...
one..two...three
留意個牌寫住"請勿觸摸",其實如呢件係藝術品我明,
但你嘅裝飾佈置都係想吸引小朋友,
試問有邊個小朋友行埋嚟會唔掂吓唔摸吓呢???
平時守規矩嘅我都唔理佢喇
又一個請勿觸摸
不如叫啲保安數吓有邊個小朋友唔觸摸吖??!!
之後就去VV,就係呢到佢唔肯同我入女廁.
跟住行咗去玩具鋪,睇完出咗門口先話想再由個細門口再出
我話唔玩喇,佢都唔聽我講自己行咗去,
果刻我好嬲我話我走喇...隻腳走緊
隻眼稍到佢真係冇理我
好快咁自己走返去出個細門口.
平時我唔會特燈主動呢埋扮唔見咗嚇佢,
但呢次係佢自己擅自走開,我就要比佢知道咁做唔啱,
於是我行快幾步等佢見唔到我,而我又見到佢,
佢開始叫媽咪媽咪!開始大聲...叫左三聲,
已經有兩個EE察覺到佢搵緊媽媽,唔想攪大件事,
又唔想比人話我,又唔想嚇親佢
於是就快啲跳出嚟認領返
事後我有問返佢,佢話都驚唔見咗媽媽,
同埋知道咁做係唔啱...希望真係知道啦!
之後就同咗佢食tea
搭地鐵返尖沙咀去食冬至飯.
記得佢只係瞓咗大半個鐘嘛? 搭地鐵時已經瞓到豬咁,
我又要抱住佢上去喇,我只係由地鐵抱到佢上去吉野家門口已經頂唔順,
已經差不多抱到跌佢落地..
唯有走咗入cross話抱住小朋友可唔可以比我坐一陣.
佢地好好都比我坐,不過呢個時候佢居然醒咗,
我就連隨叫佢自己行,唔好瞓住.真係唔讚佢唔得,
佢OK自己繼續行
見到比卡超
行到去食飯果到就繼續比佢瞓!!
冬至飯
瞓醒有禮物收最開心
表舅父嘅聖誕禮物
乾濕樓黨
最後梗係同好錫小檬嘅表舅父表舅母影返張相啦!!


text:
簡幗儀 27歲 理大時裝設計碩士
全憑每條婚紗裙親自剪裁,獨一無二,加上連裙褶呢啲細緻位都會悉心設計, Lilian三年內慢慢由中環細鋪做到𠵱家荃灣逾 2千呎甲級商廈落地玻璃工作室.
Main Camp
理大十全女生 GPA 3.95 至索女碩士:讀書冇拍過拖
呢期十優港姐麥明詩搶盡風頭,幾乎未選都可以頒定獎.不過一山還有一山高,另一位畢業於理工大學時裝及紡織系碩士嘅簡幗儀( Lilian),讀書時期 GPA達神級 3.95,碩士畢業後更加創立咗自家婚紗晚裝設計品牌 Kana Lili,唔少女神好似謝安琪,佘詩曼都着過佢嘅作品,真係有樣有才華有智慧仲要連名氣同事業都有.最緊要係,家陣佢單身仲要恨拍拖!飛雲,出擊
去到 Lilian嘅工作室,反應除咗係驚訝還是驚訝,一副天使嘅面孔,加上甜到漏嘅笑容,仲係行內出晒名嘅星級老闆,到底佢會唔會太離地,邊有咁完美先?
淘寶買衫
但 Lilian竟然話讀書時期自己係摺友自閉冇拍拖:「我係夠鐘放學即走嗰種人嚟,天地堂放 break都會去溫書做功課,試過因為趕 project匿埋喺學校設計室由朝早 8點做到凌晨 2點,我只與同學有功課上嘅交流,啲同學咪覺得我好 cool囉,加上我又唔化妝,連衫褲都係淘寶,所以讀書時期冇男仔埋身,好正常啫哈哈!」
努力讀書有回報,讀完設計 degree後再升讀碩士課程,繼續自閉生活,結果以神級近乎完美嘅 GPA 3.95分畢業( 4.0滿分),勁到離譜.
不過女大 18變,𠵱家女神條件咁好, 27歲女相信一定大把人追,又估佢唔到呢個 moment竟然係單身:「啱啱出嚟做嘢嘅時候拍過兩年拖,但因為同男朋友拍拖嗰陣都覺得仲係事業搏殺期,而且聚少離多,可能兩個禮拜先見一次,最後都分手收場,所以𠵱家仲係單身.」
係咪因為條件太好嚇怕晒啲追求者?佢好寃枉咁話:「啲人可能覺得我條件好,十足女強人,但其實我都係普通女仔,對住自己男朋友會好嗲,都會嗌佢做 BB,而且我要男朋友好黐身,同埋如果搵到啱嘅對象,我會選擇早婚.」靚女兼純情,做兵都大把人肯呀!
毛記𡁻海珠 都係十全女
除咗港姐麥明詩同婚紗設計師 Lilian,近排網上又有一位十全女神同樣有美貌有智慧,而且佢事業仲勁多瓣數.畢業於澳洲南昆士蘭大學嘅譚淇淇( Kiki),係 YouTuber嘅始祖,憑扮麻甩龍心而成功上位,更憑自己作品《 Facebook Lover》一曲獲 MC Jin賞識收為徒弟.
而且佢近排喺「毛記電視」扮演新聞主播「𡁻海珠」深入民心,仲係韓式炸雞店嘅老闊娘,嚟緊年底仲會推出個人大碟添,真係寫 profile都有排寫,其實今年 Kiki去參選港姐都可能係奪冠大熱喎!


text:
(Steven@前線科技人員)
(按:早前媒體報導,IT 界鬧人才荒,管理層大嘆本港 IT 人才青黃不接,應徵者質素差,請人困難,故要求從外地引入專才,以確保香港的競爭力.)
你話請唔到人既時候,你出幾錢請人呢?如果你 offer 到人人有層樓兼包私家醫院生仔,雖然係誇張啲,但我唔信你請唔到人.請唔到人嘅時候第一樣野唔係怨天由人,而係應該拎塊鏡出黎照下自己,照下自己間公司點樣,先有資格講請唔到人.
我唔明點解成篇文只係講到政府有問題求職者有問題,僱主先係受害者,生活成本隻字不提,我以家唔係要發大達,只係想生活安穩,應該唔係咁難理解掛?
你話香港生活成本高你控制唔到,但自己所控制的範圍呢?工作本身又幾有意義呢?試諗下你請個 programmer 返黎就只係因為你公司接左個無謂但有啲錢嘅 project,而個 programmer 就只係做其中一個唔知乜野 component,根本個 system 出街都唔知邊忽自己寫出黎,你話點會有人想做呢?
今年都 2015 年,如果你公司仲叫人寫 EJB,甚至更古老技術,你又諗下有幾多人會想做呢?員工學習空間同機會又有冇照顧到?我就見過唔少公司認為上三日五日堂太多,又驚住 train up 左佢地就走,事實係,你唔提供學習機會佢地走得更快,而留低喺你公司嘅,唔係點對學習有興趣的員工.
而家咁興創業,稍為有本事嘅,其實三五個人就搞到間公司出黎,接 project 又得,做 product 又得,幫其他 startup 做 product 都仲得,自己管理自己工作,點解要有個「老闆」黎管自己?甚至好似我公司咁,冇 manager,各人自己管自己.更加唔好講行內唔少連 Hello World 都寫唔出就想管班 programmer 的老闆,人地新加坡總理日理萬機都寫到個 Sudoku solver 出黎,你地知唔知醜?
管理層其實係封建時代產物,再到工業革命之後再加深,但當時候工人大多冇讀過書,先要揾啲讀過書嘅經理去管佢地.作為僱主,係咪應該好好反省下你除左一份勉強能生活的錢之外,你仲 offer 到乜野呢?
明眼人應該都知我提到既觀點只係來自 Dan Pink 講 "The surprising science of motivation",唔少人應該睇過,但到自己就做唔到,甚至仲停留在封建時代既管理思維,真係冇資格話請唔到人.
原文連結


text:
都係番1小時. 開始做家長義工.
第1 日呢班無乜小朋友喊. 所以都好悠閒.
不過原來真班班都有MIX 同普通話人.
同埋有D 野你係估唔到, 學校係用廣東話上課. 但係有不少小朋友係聽唔明嫁.
好多都係英文人. 有一個小朋友好可愛的, 見老師講野佢會笑好有反應. 但係後來分組做手工至知---- 佢不懂廣東話.
不過小朋友適應力好強, 法文老師屋企D人都只係講法文, 佢女讀中文幼稚園, 依嫁升小一, 佢都咶佢小朋友中文無問題.
第2日去義工Counter 報到.
今日改派去睇另一班, 原因係佢地果班災情比較嚴重,
果然有人喊到典曬地.
未開始上堂我同2個小朋友玩, 到開始上堂其中一個跟住我, 要同我坐(好可愛
)
老師我夾住2 個細聲喊既小朋友.一個係今日生日既女仔, 另一個係攬住熊仔既男仔
最後我成功咁氹到佢地笑tim呀.
是日生日會, 有cake食, 食前去toilet加去廁所, oh, 派左我入男廁...同仔去toilet真係無乜經驗.
星期1原先捉住隻熊個男仔同另一個入來眼濕濕既今日都唔喊, 估做好多古怪樣, 搶答tim.
但今日有個仔死都要企唔肯坐, 佢真係好利害呀堅特3小時!
今日玩大積木有個仔砌左舊野我話佢知係飛機.佢好開心玩架飛機.
有個仔攞住仔條長方型佢話係火車, 我就比多條佢放前面推, 話係2 卡火車, 再起左條橋比佢駕火車捐過.
見有一個攞住毎2 角型類似門頂既野,同佢起左道牆有個半月型小洞, 話知佢隻係老鼠, 過左一會多左3 隻小老鼠走出來~~~~
今日佢地仲排排下玩推撞tim.
3小時睇住佢地真係好攰, 番到屋企我都散左....
睇左幾日發現學校男多女少.老師話可能同附近多女校有關(sp, 真光,聖大(又係d女想st paul所以去讀)),d 仔就逼曬來讀.
周未係學校內聯網download 相, 呢個星期日日番1 小時竟然日日都影到百幾張相, 老師真係好利害!我見3 個老師真係好純熟咁係咁影.
英文堂1星期只有2 堂, 一次20min 分半班小朋友12-3 個上, 真係上唔到d 乜, 而且老師當大家由0開始( 班上有d 係英文人好好英文. 有d 係好似完全唔識咁, 不過就我所見我地學校既小朋友唔識中文既多過唔識英文)
星期2 無去.
星期3 再幫手, 今日去果班D 小朋友係細個D , 所以唔係咁識去廁所.
原來, 係我要用原來, 因為我無仔. 女仔一除條褲坐低就得. 男仔要除褲仲要瞄準!
我終於明白我行出行入見到D 仔既書包都掛住個膠袋係D 乜!
oh,阿仔企左係度d 尿流出來....到底我好唔好出手好呢??


text:
話咁快就三字頭喇...最後階段!
@17/12 28W Dr NG
B be 有一磅幾兩磅,乜好似好輕咁嘅?
果晚之後就夢到B be出世太輕.
@02/01 30W健康院檢查
健康院姑娘話B be 已經轉咗頭仔喇,
不過又有機會轉返喎
檢查時我啲小便有小小蛋白尿,
結果第二日又要留小便拎去,
遲兩日又返去覆診.好煩,
尋日睇Dr Ng檢查時啲小便又冇事,
Dr Ng話好多是可能係啲分泌影響,
冇頭暈眼矇應該冇事嘅.
如果預產期準,就仲有10W.
遲啲又要忙吓過年,免得夜長夢多,
都要快啲執定走佬袋
@07/01 30W6D Dr. Ng
講吓B be,睇數據應該有4磅重,係大碼B喎,吓?
不過要到34W至36W先會準啲,
頭仔已經轉咗落去,
不過又係未準,有可能轉返上嚟嘅.
走佬袋, 仲未買嘅以下
初生尿片
B be 夾衣 (點解要買??看下文)
應該都係咁多,其他全部都有.
雖然唔知有冇用,但有薑沖完暖笠笠,
小檬果時我都日日用佢地沖涼洗領頭
之前提過,已經請咗姐姐,應該二月嚟,
婆婆會搬過嚟住吓睇住吓,希望一切順利啦!
我對姐姐無咩大嘅要求,最緊要對兩個小朋友好就得,
有朋友教我話如果佢對小朋友好,其他要都隻眼開隻眼閉,
我都係咁諗.
至於點樣安排瞓教嘅地方,真係令人頭痛,
因為我地得兩間房.
應該都會等B be出咗世之後先裝修間房整碌架床比姐姐同婆婆,
小檬同B be應該暫時同我地瞓.
其實都唔知點安排最好(最好應該係換間大屋),
唯有見步行步啦!
上年一執衫,就諗要唔要第二個,結果都係收埋先,
早前換季翻箱倒矓都搵唔到啲衫,
仲要係一定可以著得返嘅打底夾衣!!!
真係激C我!
自己屋企婆婆,屋企同舅父貨艙都冇.
三個人嘅野已經多到亂哂龍,遲啲不敢想像
唉...唔同真係連個天都想我連啲夾衣都要買過哂???


text:
百寶袋
從細到大都鍾意叮噹漫畫,無錯,我只認同果隻藍色機械貓叫叮噹,而唔係多啦A夢,大雄,技安,靜宜,牙擦仔等等主角名字亦深深印入腦中,無法改變.喜歡叮噹嘅原因,係除咗漫畫裡流露出最純真嘅人情味之外,仲因為有叮噹個百寶袋.叮噹個百寶袋,可以話係故事嘅靈魂,因為叮噹每一個故事,都會出動到呢個百寶袋.每當大雄闖禍或需要求救時,叮噹總係會响個百寶袋之中攞件法寶嚟幫大雄.而佢嘅每件法寶,都係可以好順利好恰到好處咁幫到大雄度過難關.雖然有時叮噹嘅法寶會搞到大雄哭笑不得,但呢啲都係一種幽默,為漫畫故事加入一啲笑料,咁樣人人都睇得開心.鍾意睇叮噹嘅人,內心少不免都會有啲童心,總會幻想吓如果自己有個百寶袋就好了,一支考試時一攞上手就會自己自動答問題嘅考試筆;可以回到過去及未來嘅時光機;帶人飛天嘅竹蜻蜓等等,都係對滿足自己慾望幻想嘅一種嚮往.
叮噹個百寶袋只係存活响幻想裡面,而現實中,一個聰穎,閱歷豐富兼且能言善辯嘅女子就好似一個活生生百寶袋.同一個咁樣嘅女子傾談,都會有無限嘅樂趣.佢見識之廣,就好似有無窮無盡嘅法寶,每每都令人有所驚喜;佢見解之精僻獨到,就好似一件意想不到嘅法寶,往往令人眼前一亮;佢隨手拈來嘅比喩可以將一件複雜難明嘅事情簡單化,就好似一件度身訂造嘅法寶,精確得令人心服口服.雖然,咁樣嘅一個女子因為聰明且能言善辯嘅關係而好多時會令人哭笑不得,但不得不承認,能夠同咁樣嘅一個女子同行又會好有趣味,就算成日俾佢窒到啞口無言,都覺得開心.


text:
2歲前最後一個成長之路既記錄了, 真係好唔捨得陶寶B咁快就進2歲呢.
身高及體重
呢位小朋友Keep住都係長高既, 試過只係著住片片在家同佢影相, 但係影到佢好瘦呢, 所以影完都唔夠膽post出嚟呀, 因為陶寶B其實係鋼條既身型, 身上既係muscle呢.(唔通佢為第時練人魚線作準備?!!哈哈哈)
食量
之前早餐好like既提子包, 今期完全唔like了, 換上既新歡係蛋糕仔,但因為唔想佢食啲太甜及太油既蛋糕, 所以唯有自己整少糖少油既雪芳蛋糕啦, 真係仲麻煩過整麵包呀. 而每次同檯食晚, 佢都會指住佢想食既個碟餸叫係夾俾佢呢, 不過呢位小朋友都好健康, 佢指出想食既嘢好多時都係蔬菜類呢, 分分鐘健康過你同我呀 如果當日有米粉或麵, 陶寶B就會更加瘋狂, 完全係追住嚟食呀 (呢一點似足莎拉呀) 另外呢位小朋友有一晚食飯時俾咗個surprise俾莎拉, 就係居然識"lur"骨, 仲要係魚骨, 真係估佢唔到!
活動能力
同佢講"hug hug"時, 佢會好sweet咁攬住你, 跟住隻手就會輕輕拍拍你膊頭, 真係好鬼sweet架. 而家玩完玩具會要佢自己執好啲玩具, 每一晚都會乖乖照做. 另一進步就係每晚食完晚飯由婆婆家回自己家時, 佢終於都乖乖自己行足全程呀, 路程都有10分鐘架, 所以呢個都係一個大進步呢. 不過說話方面都係沒有太大進步, 希望經過言語治療後會快啲改善啦, 因為有時見到其他小朋友已經可以用簡單既對話溝通, 但陶寶B都仲未係可以用言語同我溝通, 對佢其他學習既發展都會有好大影響呢, 莎拉不是需要佢好叻, 只係希望一切發展與同年既小朋友相若就好了.
作息時間
今個月晚上已經不需要用奶咀先瞓到啦, 不過午睡就暫時未能戒奶咀 , 所以還需努力.
健康
感恩陶寶B一切安好.


text:
2006年6月3日(六)
今日約佐試妝, 試佐三個鐘, 總共試佐三個妝四個髮型, 我比較鍾意第二同第四個造型~~ 我都有自知之明, 我都唔要求化得我好靚, 因為我知就算點化我都唔會叫做靚, 我只要求唔好太豬扒樣都已經OK啦. 辛苦晒男友同細妹呆等佐三個鐘陪我試妝.
第一個造型:
妝是淡妝, 淺綠色眼影, 不是太粗的眼線, 沒有黐假眼睫毛. 髮型是兩邊留少少頭髮下來.
第二個造型:
濃妝, 紫色眼影, 粗眼線, 黐佐假眼睫毛. 髮型是淨係右邊dum少少頭髮落黎.
第三個造型:
化妝同第二個造型一樣. 髮型是後面dum好多頭髮落黎, 前面D陰有夾住少少.
第四個造型:
著褂既造型, 好似係紅色眼影, 都係粗眼線同有假眼睫毛. 髮型是鬢辮束起, 有少少毛仔dum落黎.
試完妝我地落尖沙咀太子酒店食tea buffet, 然後去打佐陣機, 跟住去睇達文西密碼. 節目很豐富的一天.
但是今天的問題是副CON好唔掂, 我只是戴佐幾個鐘, 已經覺得很辛苦, 覺得對眼好「澀」, 戴佐幾個鐘已經覺得對眼好累. 頂唔順去到太子酒店嗱嗱臨入toilet除佐副CON(好彩我都醒目帶埋副眼鏡出黎). 我個妹話照計眼鏡舖會比幾隻唔同牌子既CON比你試, 而且會叫你戴住半個鐘出去行下試下有無問題. 但我去高登配, 竟然無比幾隻唔同牌子我試, 同埋我戴上一陣再驗下眼無耐佢就叫我除番落黎, 都無半個鐘, 又無比我揀牌子同價錢. 同埋我返去睇清楚我盒CON既牌子, 竟然唔係JOHNSON, 係唔知乜鬼野牌子!?


text:
Sita入面有一隻貓三隻狗,成日中意跟住人,好得意架!之後仲陪我哋食早餐曬太陽添!
樹上掛咗好多唔同款嘅公仔
有間手信店,不過無入過去!
門口對正Pattaya Beach
Pattaya Beach啲沙好滑好似麵粉咁,我仲帶咗啲返香港添!
Sita附近嘅resort
唔洗10分鐘就行到walking street,即係島上最熱鬧嘅地方,有餐廳,酒吧,士多,massage shop,dive shop,洗衣店,賣衫泳衣手信嘅鋪頭,下午三四點好靜好少人,我哋求其入咗間餐廳食嘢.
一班當地人一齊睇緊拳賽
明明想叫乾炒金邊粉,唔知點解變咗濕炒河粉!好彩味道唔差
咖哩炒飯都幾好
食飽就諗住去Sunset Beach 間Mountain Resort 飲杯嘢睇吓風景,上網啲人話經walking street大約行半個鐘就到,無敵大海景好正的!我哋唔識路,沿途又無咩人可以問,行吓行吓見到呢間resort,咁熟口面嘅?咪係Anda Resort??唔係喺Sunrise Beach架咩???原來我哋行錯路,應該向北行,我哋行咗去東面...算啦唯有沿住沙灘繼續行,都係兜咗個大圈啫!
仲去埋Idyllic Concept Resort,原本係想住呢間,不過比人包起成間resort一個星期攪wedding,攪到我要再搵酒店,好彩Sita都唔差!
idyllic好似無上網睇相咁靚
Sunrise Beach有間學校,啲小朋友踢波,家長坐晒外面播泰文歌,仲要炸機咁大聲,真係O晒咀!
Sunrise Beach仲靜過Pattaya Beach,真係人影都唔多隻
今日唔係好好天,好厚雲
呢一段路都幾靚,但其中有段路好dirty,好多木頭木碎,又有當地人喺沙灘上造船,好嗅!我覺得Pattaya Beach比較好啲!
棵樹幾靚吖
啲沙無Pattaya Beach咁白咁滑
呢間resort好似無人住架!!
行咗成個鐘,終於到Sunset Beach喇!
呢度就係Mountain Resort,全部房都係sea view!但係我唔會住呢度,因為唔方便同埋廁所好似公廁!!
呢條路行上resort 間餐廳,我有猶疑過上唔上去,因為...我真係好怕行樓梯!!!
行到呢度我再問牛牛係唔係真係行上去??
繼續上...
上到餐廳喇!!
無敵大海景真係幾無敵,可惜天氣麻麻,如果唔係就真係perfect 啦!
我哋喺餐廳影完相就走,無幫襯啲職員都無理我哋,因為5點幾驚天黑唔識路返去呀!
回程我哋決定行第二條路,其實都係靠估!竟然比我哋行到去Mountain Resort正門,呢條長命斜好彩係落山,如果要行上去都幾大穫!
行咗大約15分鐘就到walking street 喇!Yeah!!咁就行咗個幾鐘,行沙灘真係特別累!跟住去埋dive shop book 聽日嘅snorkeling tour,hea多陣又食晚飯喇!
燒魚好好味!
冬陰公一般啦,無咩特別
終於係乾炒喇!不過都係河粉,究竟金邊粉泰文係咩呢??
晚飯時間都係得幾枱客,全部都係西人
食飽又買綠茶零食返resort,有free wifi,玩一陣就瞓lu,聽日出海浮潛,yeah~~


text:
上回提到本人試過N次唔見銀包,電話,同公事包,都係飲到貓晒留低咗喺的士,結果只有一次攞得番.啲人拾遺不報當然唔啱,不過本人冇保管好自己嘅財物,亦係難辭其咎.事實上,班豬朋酒友都提醒過我好多次,叫我要適可而止,唔好鑊鑊飲到貓晒囉.當然啦,我可以講,飲到貓晒係我嘅事,咁唔代表啲人執咗我個銀包可以據為己有啫.我仲可以反咬班豬朋酒友冇義氣添,明知我貓咗都唔送我返屋企,由得我自己搭的士.哈哈,咁樣衰嘅嘢本人梗係做唔出啦,否則餘生睇怕都要「舉杯邀明月,對影成三人」囉!
不過咁,香港幾樣衰嘅人都有,我地又不妨睇番一單幾個月前嘅舊聞.保安阿頭回應記者就今年首季強姦案件激增嘅提問,話「所有個案都涉及友姦,部分個案是受害人飲得很多酒後發生的,所以我會勸喻年輕女士不應飲得太多」.此言一出,大群雌性動物即刻飛撲而至,咬住保安阿頭唔放,誓要咬到佢人頭落地.不良傳媒亦唔放過抽水機會,大肆渲染之餘,更任意扭曲保安阿頭嘅言論.例如爛生果就即刻出咗一篇題為「強姦案多賴少女飲酒 『飲醉就可以俾你姦?』」嘅報導,揾嚟兩位婦女界發言人大放厥詞.
爛生果絕非浪得虛名,一個「爛」字正正就係此報向來堅持嘅宗旨.保安阿頭只係引述實際統計數字,從而提醒番年輕女性點先可以保障自己嘅人身安全啫,標題中嘅「賴」字又從何說起呢?統計數字係客觀事實,雖然強姦數字飆升亦有可能係因為受害人事後報案嘅畸屎多咗,不過友姦同醉姦問題相當嚴重,確實係不容忽視嘅題目.如果要問責任誰屬,咁就真係一匹布咁長嘞.我絕對唔敢講被姦女子都要負上丁屎咁多責任,不過如果受害人可以提高佢地嘅自我保護意識,呢類強姦案肯定會少啲囉.正如警訊成日教人「財不可露眼」,唔通咁又係警方將保安責任卸俾市民大眾?除非爛生果證明到強姦數字飆升係因為保安當局辦事不力,否則用個「賴」就係老屈囉!
至於「飲醉就可以俾你姦?」就更係無厘頭中之無厘頭.或者呢句只係受訪婦女界發言人嘅白痴言論,但係爛生果喺標題中冇特別講明,當然可以理解為報紙嘅立場.究竟呢句嘢有乜咁白痴?好簡單,我又反問一句:如果你貓到不省人事,又點可以確保自己唔會俾人姦呢?你唔係無厘頭到期望所有男人都係正人君子啩!仲有,護苗基金夠成日教啲細路俾人侵犯時要識得講「唔好」啦,唔通咁又代表「冇講唔好就可以俾你侵犯?」此報記者同編輯連咁低B嘅標題都可以用,真係非一個「爛」字可以形容囉!
嗰兩位受訪嘅婦女界發言人,又係笑死人冇命賠.某會社婦女事務發言人尿銀鳳反問保安阿頭:「人哋飲醉酒,你就可以強姦人?」佢又話:「任何有公德心的人,發現有人飲醉酒,都應該是照顧她,而不是乘人之危.黎棟國咁講係鼓勵強姦犯乘人之危,好得意,男士酒後犯罪就係求情理由,相反女士飲酒被侵犯就係咎由自取.」
首先,本人忍唔住要俾鳳姐一個溫馨提示:地球太危險喇,絕對唔適合你架,都係即刻返去巴魯坦星啦!正常地球人都知道人類有好有壞,要防範壞人係基本常識,咁絕唔表示我地容忍,認同,或鼓勵犯罪行為囉.至於好人應該係點,歷任道德重整會會長都講過九千幾次,根本就唔需要佢再喺度重複.可能因為鳳姐係外星新移民,唔係咁熟識地球語,佢亦對保安阿頭嘅言論作出咗錯誤理解.本人話晒都用咗地球語幾十年,但係就點都睇唔出保安阿頭嘅言論有邊忽係「鼓勵強姦犯乘人之危」囉.至於「男士酒後犯罪就係求情理由」,咁就要睇法官受唔受嘞,根本同保安阿頭都完全唔啦更.而保安阿頭「勸喻年輕女士不應飲得太多」係咪就等同佢認為「女士飲酒被侵犯就係咎由自取」呢?從字面上理解,我可以話一定唔係.「咎由自取」係「自作自受」咁解,意指當事人自己要為惡果負上相當程度甚至全部責任,而保安阿頭嘅勸喻根本就唔帶有咁嘅意思.事實上,與其廢噏一餐,例如強烈譴責啲無良色狼,或者提醒男士們強姦係嚴重罪行,勸喻女性咪蝕底肯定嚟得更實際囉.可能基於腦電波波段差異,鳳姐對人類嘅語言同思維都唔係太理解,都係無謂同佢計較咁多嘞.
至於另一位受訪者,某大學性別研究部兼任講師狐露西對保安阿頭就有咁嘅批評:「佢咁講係等同限制女性生活自由,甚至對男女平等意識的一個蔑視.佢需要解釋同道歉.」
同鳳姐一樣,露西姐嘅語文程度都係極其低劣.保安阿頭用嘅係「勸喻」二字,根本就冇「要求」或「指示」嘅意思,你覺得唔啱聽咪當佢發噏瘋囉.「限制女性生活自由」云云,直頭係無限上綱啦.至於「對男女平等意識的一個蔑視」呢個講法,就更係可笑添.哈哈,係咪要保安阿頭勸喻埋男性都唔好飲咁多酒先算係尊重男女平等意識呢?事實上,基於男女生理有別,絕大部分強姦受害人都係女性.而家保安阿頭建議女性用一個簡單,直接,有效嘅方法保護自己,都唔知條婆娘有乜好嘈.
講真,以香港現今情況,要大幅減少強姦案件,根本唔係保安部門可以做得到.強姦係嚴重罪行,相信喺香港唔會有男人唔知囉.而香港警隊以效率見稱,類似印度嘅執法不力問題亦唔存在.歸根究底,要令情況得以改善,就要從個人操守同正確認識兩性關係方面入手.方法只有一個,就係教育.枉露西姐係教育工作者,而且仲係大學性別研究部講師添,都唔知佢有冇檢討吓,究竟自己喺兩性教育方面作出過乜嘢貢獻,點解到今時今日仲會有咁多友姦同醉姦呢?明明連自己本份都未做好,條婆娘仲有時間撲出嚟廢噏,真係……哈哈,本人一時腦閉塞,諗唔到可以點俾評語露西姐添!
另外仲有一位阿姐級人馬都評論過呢單嘢,雖然冇乜嶄新觀點,本人都想攞出嚟講吓.知名「學者」兼垃圾會議員黃迫暈女士對保安阿頭有咁嘅批評:「黎棟國的言論,反映他的性別偏見,有指責受害人的意識形態,隱含女人被強姦是咎由自取的錯誤思維,也助長男士不尊重女性的性自主權.」
迫暈姐嘅觀點同之前講過嘅兩位婦女界發言人其實冇乜大分別,本人就唔另作評論嘞.我只係想講,貴為垃圾會直選議員都可以低B成咁,選佢出嚟嘅九龍西選民真係……弊嘞,又諗唔到點講添!
上述三位婆娘都只係識撲出嚟抽水,佢地嘅騎呢言論唔止無助減少強姦罪案,仲可能會有反效果添.如果保安當局真係俾佢地嚇窒,以後淨係講埋晒啲所謂「政治正確」嘅廢話,而唔敢向公眾提供有效嘅自保資訊,咁最終損失嘅會係邊個呢?又或者,香港女仔受晒佢地嗰套,覺得自由(或自主)大過天,而唔考慮吓貓到不省人事有乜風險,咁最終受害嘅又會係邊個呢?
不過咁,我又唔係話保安阿頭嘅言論完全冇問題.佢只「勸喻年輕女士不應飲得太多」就真係有年齡歧視之嫌嘞,咁講會引起不必要嘅猜想,覺得佢暗示緊上咗年紀嘅女士就算貓到攤晒屍都唔會有人執死雞,叫一眾大嬸阿毛情何以堪呢?!其實講少兩個字就皆大歡喜啦,保安阿頭嘅政治敏感度真係爭咗少少囉!忽然諗到,上述三位婆娘反應咁激,真正原因可能係俾保安阿頭插中死穴喎.哈哈,崩口人忌崩口碗呀!
Vodka Get
Black Russian
Sangiovese Rose


text:
嘩﹗發生咩事呀?爸爸媽媽今朝一起身就同我講生日快樂,仲專登拎咗兩件蛋糕返來同我慶祝(實情係艾菲同米高剩機去拎蛋糕食)﹗乜我咁快就半歲啦?係唔係真㗎?我仲係BB來㗎喎﹗
呢個月我嘅最大改變就係開始咗食固體食物,奶量就keep住5.5安無增長(只係食剩嘅次數減少咗,其實有無需要加㗎?),而媽媽就幫我轉咗個新schedule,宜家我每日九點半先起身食第一餐奶,跟住玩一陣就會瞓返,之後十二點起身沖涼同食糊仔,抖半個鐘就食果蓉,兩點前一定會瞓第一次晏覺,呢一覺我開始瞓少D,大約一個鐘左右就會起身玩,然後四點半食完奶五點半就一直瞓到七點半爸爸放工返來先肯起身,大人食完飯就輪到我食八點半餐奶,呢餐奶之後媽媽只會畀我瞓半個鐘就叫醒我,到十一點半我就會飲最後一餐奶然後乖乖地去瞓.
至於食固體食物方面,我食咗個幾星期糊仔就可以代到一餐完全唔需要補奶啦,初初我都唔識飽㗎,媽媽開幾多奶畀我都掃晒,搞到下一餐奶唔願食,咁媽媽就唯有逐少逐少咁同我減奶,到忽然有一日佢唔再畀奶我飲我又OK喎,咁就開始每日飲少一餐奶啦﹗短短三星期我已經試咗好多嘢食(艾菲係無跟足每樣食物試三,四日先試新嘢嘅法則,大概兩日左右我就會畀一樣新嘢佢食),全部都係生果同瓜菜(食咗咩之後會開一篇講),媽媽話我足六個月就可以開始食肉,食得好就會煲粥仔我食,再之後就要一日食兩餐固體食物,嘩﹗好似好正咁喎﹗
吖﹗仲有呀﹗我呢個月最大嘅進步就係學識咗反身啦﹗我宜家唔使一秒就可以反到身扒係playmat到,尤其係媽媽同我換片時,佢一除咗條片我就好自然反轉身想走佬,搞到佢要用暴力將我反返轉先可以著返條片﹗(艾菲:)係playmat到滾來滾去亦已經變得無難度,爸爸媽媽仲成日話我出界夾硬捉返我入playmat添,但爬就只係識得向後爬,發極力都係向唔到前囉...
由於我未夠五個月大已經成功爆睡袋而出,再加上我學識反身之後硬係要圍住張床碌來碌去搞一大輪先肯攬住個床圍瞓(右下圖),就算媽媽會等我瞓著時將我反返正,但我都會瞓瞓吓又突然半夜扒咗係到,搞到媽媽大叫無覺好瞓兼頭痛,然後佢係小檬媽嘅啟發下,決定去搜尋一D全拉鏈無啪鈕嘅睡袋畀我著住瞓,結果我就從此被困,乖乖就範每晚扭一陣就會正正經經咁打平瞓.
除咗繼續喪流口水,狂啜手指同乜都塞落口試味之外,我最近唔使人抱住都可以自己坐到半分鐘(因為又要驚佢跌,佢本身又郁來郁去,所以暫時影唔到相),同埋已經唔滿足於只係坐係到,成日扭計要大人抱住畀我企同學大人行(佢對腳真係勁有力),最鐘意有人同我玩up and down同swing.
至於認人方面,我暫時都只會係見到陌生人時皺吓眉頭,唔鐘意都唔會喊只會keep住皺眉頭,但都可以畀佢抱一陣嘅,見到爸爸媽媽當然會笑,但只要有人同我玩,我唔使佢哋係到都OK(第時佢識行識走艾菲都要睇緊D佢先掂,佢咁嘅款應該好容易畀人拐咗去).
雖然我好似都幾乖,但媽媽就話我呢個月扭計咗好多,因為宜家一無人理我就會喪喊投訴,搞到媽媽一路做家務都要keep住同我玩peekaboo先掂,而且有時瞓醒晏覺我會合埋眼發狂喪喊,要爸爸媽媽攬住呵我一陣先肯收聲,媽媽話我半夜有時都會瞓瞓吓係到喊要佢拍吓我先收聲,佢跟住就會襯朝早飲奶時問我係唔係發惡夢,嘻...都過咗咁多個鐘我仲邊記得喎﹗


text:
贏在起跑線都out啦,而家最新既講法,係要贏在射精前.其實咁驚你既小朋友「輸」,有冇諗過唔生呢?閣下既基因又唔係特別優秀,閣下另一半亦係一屆凡人.你地既下一代出世會係天才,除非基因突變架姐?既然你咁驚佢輸,咁唔想佢第時捱苦捱窮,「好似你」咁無出色,不如索性唔好生啦!
望子成龍唔出奇,但希望自己既仔兒贏在起跑線,就好差勁.贏在起跑線就係一種赤裸裸既偷步概念,跑一百米辛苦?咁等我早D幫佢安排好,買通評判,等佢由50米開始跑.咁咪易贏D囉.喂喂喂,你生佢出黎,你係俾粒精/卵佢架炸!個一百米係佢既人生,你細細個就幫佢偷步,教佢偷步.到大過佢咪變到好似你咁覺得偷步無錯,偷步係岩囉!當偷步可以叫做贏在起跑線;偷食只怕係贏在飽暖前;偷竊未嘗唔可以叫做贏在交易前呢?懶係好心逼小朋友贏在起跑線,你自以為對佢好,結果只會令佢永遠都跑唔完一百米.人生如果真係變態到係一條比賽既跑道,咁終點線都只係死亡.跑快D,咪快D跑完囉,咁跑完人生路,咪快D死囉.
香港而家去到每個人都偷步,甚至已經無人覺得偷步唔岩既地步.我又贏在起跑線,佢又贏在射精前,咁你唔贏在出世前都唔得啦?唔係BB出世,係你自己出世啊!
想贏唔係問題,但其實諗深一層,你就會發現要自己既仔女贏在起跑線既家長,唔係「想贏」,只係「怕輸」.怕輸,係好負面既.可能係怕比較,唔敢面對失敗既後果,唔想接受自己既唔完美.而想贏,係正面既,充滿盼望既.預左過程中會面會無數既挫折同失敗.真係想贏既人,係唔怕輸既.佢地有心理準備這一路會好艱難,會有好多人快過自己,好可能會落後.但佢地會抱持正確既心態,直至衝線.要贏就贏在終點線.


text:
28號短週唔洗返工, 2點幾坐車出沙田搵Pong之後係中旅社買長隆水上樂園票, 3點幾坐火車去羅湖, 去到羅湖坐和諧號去樟木頭
5點半到達好大雨, 所以去三杯鴨度食晚飯先, 食飽去左超市買零食, 出奇地買少左好多, 同埋我覺得個隻蛋卷已經唔好食啦, 甜左好多
跟住就開始睇碟, 睇到11點幾就瞓覺啦
29號星期日7點半起身, 比返工仲要早好多, 去左飲茶天氣還好, 食完野Pong就帶我坐車去章木頭火車站, 坐火車去長隆, 心情好興奮, 落左車再要坐觀光車去水上樂園, 途經見到有個過山車好恐怖, 我一定唔夠膽玩
10點鐘去到換完衫租埋locker就出去玩啦, 首先梗係玩大喇叭, 好多人排足成個鐘, 途中竟然落大雨同行雷, 遊戲暫停左一陣, 好彩過一陣開返咋, 排就排一粒鐘, 玩就玩一兩分鐘, 去左玩第二個遊戲, 玩完去買野食, 無端端勁大雨, 諗住食完野再行出去玩, 頂頂頂頂.....又大風又大雨, 有d野都被風吹走晒, 結果又暫停等左一個鐘之後都係換衫走人啦, 入到更衣室仲嬲, d內地人又唔係換衫坐晒係度搞到搵個地方放袋換衫都唔得, 真係有無搞錯, 換完衫之後又開返, 頂頂頂頂
不過佢開返都無用, 都無晒心情玩啦, 唉!!!!下次再玩過啦
坐地鐵去到廣州嘅商場行左一陣, 因為太攰都係坐火車返章木頭啦, 返到去又停晒雨去左真功夫食野, 佢地d湯好好飲架, 食飽搵坐的士返屋企啦, 返到屋企沖涼, 沖完涼就就無線"好友"&"獎門人", 之後又睇碟, Pong 11點幾就瞓啦, 2點幾起身睇波
Pong最鐘意尼個糖水, 酒釀湯丸, 我就覺得麻麻地啦


text:
今朝第一站就去咗昆布館, 入到去有個好似太空館天幕影院咁嘅地方, 睇嗰d咁嘅片, 有乜好睇哎! 睇咗一陣我同Jofee都頂唔順, 就走出去行吓算啦! 話明昆布就更係聲聲地o家啦! 哈哈! 不過又幾得意個喎! 佢有個用昆布做嘅喇叭呀! d音色都唔差o家! 雖然我自己都鍾意食昆布, 但係我一d都冇買喎! 而且Jofee都唔食嘅, 得我一個邊食得曬喎!
跟住我哋就去咗大沼國定公園, 唔知係唔係就黎雪祭呢, 周圍已經好多冰diu啦! 我重嘗試整吓雪人添, 不過都整唔到嘅, d雪一攞上手就會散o家啦! 哈哈! 本來呢到有雪上電單車玩o家! 不過導遊話呢個場好危險o家, d雪低下係個湖嚟o家! 都係留番聽日先玩啦!
午餐啦! 哈哈! 終於等到啦! 我哋終於要去海鮮市場啦! 好開心又好興奮呀!睇吓睇吓! 幾大隻長腳蟹! 我哋重叫咗馬糞海膽,帶子,甜蝦,北寄貝,拖羅...... 嘩! d海膽好食到呢! d帶子肥到呢! d拖羅向個口到溶呀! 重有一樣嘢係d團友教我哋o家! 就係d北寄貝要夾起達吓佢, 先有咬口o家! 真係睇到佢變身縮吓縮吓o家! 好得意o家!
跟住我哋就向住札幌進發啦! 我哋去咗Sopporo啤酒廠, 你哋睇吓, 門口重有心心冰diu比我哋影相添! 襯曬我哋honey moon呀! 呀! 入面d啤酒又真係幾好飲喎! 重有好多款選擇添! 好彩我哋趕時間, 如果唔係分分鐘飲得重勁! 不過可惜哎! 我哋去得太晚啦! 食唔到啤酒雪糕! 真係有d唔高興呀!
之後我哋就去咗快行電視塔, 由於係快行啦! 所以都冇上到塔頂, 唔得! 到自己留向到嗰幾日, 我自己一定要再嚟! 呢到重岩岩就向大通公園隔離, 不過大通已經準備緊雪祭, 所以根本入唔到去, 但係氣氛都ok囉!
晚餐又係好勁嘅, 食禾牛同鮑魚, 嘩! d禾牛滑到呢! d鮑魚重分兩種食法添! 有燒同火煱兩種, 不過我都係鍾意食燒多d, 事關香口d嘛! 今日真係豐富呀! 飽得我呢! Jofee重走去影埋燒鮑魚過程嘅video添! 幾搞笑都有呀!
食完晚飯d鋪頭都關曬啦! 得番d食市, 更係啦! 話曬呢到都叫薄野不夜天嘛! 我哋重入埋拉麵街影相添呀! 不過今晚真係太飽啦! 真係食唔落囉! 都係番酒店早d訓好d啦! 點知行行吓又見到街邊檔喎! 嗰個婆婆真係好世利o家! 見我哋影相, 即刻行出嚟阻住個檔, 咁我哋唯有幫佢買碌粟米囉! 佢呀! 原來重識講廣東話添o家! 你睇佢重笑笑笑! 陰濕!


text:
點解有個咁柒嘅中文名叫地底樂團?
咳…即係咁,首先中文名嘅嘢,柒與否真係見仁見智.
當年未搞地底樂團之前,本人有個口頭禪叫「地底」,意思即係冇乜口德咁話人由行為至講嘢唔正路(同依家啲人講「離地」相似),咁樣樣都未係住.
後來1998年開始好Hea咁學人搞《Pick》,寫埋啲古怪又唔好睇嘅小說,虐待人哋對眼之餘仲未夠,又諗埋啲以為好前但其實好普通料嘅「小說原聲大碟」,就咁樣搞咗舊嘢叫Underground,連公司名都係叫「Underground地底」(當年有收過本人卡片嘅記得嘛).
直到1999年7月出《Pick》CD+小說,至同一年12月出《Route
to indie》(獨立音道)合輯,一路都係叫Underground.
之不過,去到好聽啲叫「暫休」,直接講係重組嘅時間.由頭嚟過,又因為屎忽痕將《Pick》CD+小說其中兩個角色再發展成為另一個新故事,索性將Underground中文名叫埋做地底樂團,用意係配合返成個故仔入面嘅虛擬樂隊,所以小說版又好,漫畫版都好,呢舊興趣小組亦好,便便便他媽的叫Underground地底樂團吧!
P.S.
如果大家玩完手機,瞓唔著又冇嘢做,無聊到諗起香港有個興趣小組叫地底樂團,而又有啲嘢想問想知,歡迎Email/FB留言等途徑提出.
如果本人玩完手機,瞓唔著又冇嘢做,係會作出回覆,應該唔使好似地底樂團出新碟咁等幾年,啩!


text:
Pinterest 喺 2013 年人氣急升,佢用左一種本來沿自 Google Image search 嘅 Masonry layout.依家 Google+ Page 同唔少網站設計都喜歡用依種比 responsive layout 更靈活,可以充份運用屏幕空間之餘,又適合喺手機觀賞嘅設計.因為一睇倒依種砌磚形式嘅 layout 就諗起 Pinterest,所以啲人索性叫依種做 Pinterest style.
Pinterest style 除左可以滿足現今手機上網嘅需求之外,因為佢通常會用 AJAX,做到 infinite scroll,同 Google Image search 一樣睇幾多 load 幾多,唔需要 click 下一頁reload,所以速度係 Pinterest style 嘅優點.而依種 layout 比較適合以相片為主嘅網站,以至售賣產品嘅網店都適合採用.因為依種設計理念比 responsive layout 更加新,採用嘅網站同 theme 嘅數量更加少.但係因為佢擁有 dedicated mobile theme 喺手機上面嘅觀感同速度嘅優點,結構簡單,甚至比傳統設計適合大屏幕,又適合 RSS串流形式輸出,相信將來會係其中一種主流設計.
Reference:
- pinterest wordpress themes
- how to create a pinterest style grid with jquery masonry


text:
我好鍾意飲咖啡, 曾經試過一日飲兩三杯, 不過自從上次胃痛入醫院後, 依家一個星期係一杯起兩杯止.
係好耐好耐之前, 八佰伴有間叫"糧友"(註
)既日式咖啡店, 裝修得好靚, 中間有個bar枱, 旁邊有幅落地大玻璃, 可以一邊飲嘢一邊望吓街. 我記得以前一個tea set, 有一件蛋糕一杯嘢飲, 要成十幾廿蚊. 十幾年前對於一個學生哥嚟講好多錢嫁喇, 所以我都係耐唔耐屈阿媽請我先有得去.
每次去到, 我都會比bar枱上果啲Syphon
(中譯:虹吸式咖啡壺)吸引住. 果陣時對咖啡知道嘅唔多, 頂多聽過藍山咖啡好貴, 同去茶餐廳時會叫杯凍啡. 個coffee syphon分上下兩個玻璃球, 先將凍水放入下面個壺, 然後將咖啡粉放在上層, 再用酒精將水燒熱. 滾咗嘅水就會被吸上上層和咖啡粉混合, 冷卻後會水滴返落下面, 一杯咖啡就咁完成. 我每次去到, 例牌眼定定望住依個過程, 幻想自己有朝一日可以買返個係屋企玩吓.
冇幾耐之後, 有人送咗一個咖啡機比我, 係大家喺電器鋪最常見到果種. 依種咖啡機用嘅方法叫filter drip或者auto drip, 就係將啲水煮熱(或者變成水蒸汽), 再淋向咖啡粉上而等佢慢慢滴落嚟. 講真, 我覺得drip coffee係世界上最難飲嘅咖啡. 一來啲咖啡好似水咁, 二來個filter好容易整到啲咖啡有怪味. 不過依種咖啡係美國好流行, 就係你向Starbucks或者Pacific Coffee可以叫到嘅Americano喇. (美國人鍾意食垃圾係人都知)
大個咗之後, 發現到有一樣嘢叫french press
. 依種壺除咗可以沖咖啡外, 重可以攞嚟沖茶. 用嘅方法好簡單, 只要將咖啡粉放入壺中, 加入熱水等兩至三分鐘倒返出嚟就得. 由於水同咖啡接觸嘅時間比較長, 因此沖出嚟嘅咖啡亦會比較"哽". 用french press最難嘅地方係, 如果咖啡磨得太粗就唔出味, 磨得太幼嘅話就隔唔到啲咖啡粉, 攪到成口渣. 因為咁, 我就走咗去買一個手磨咖啡機, 買啲咖啡豆返嚟自己磨, 等我可以控制咖啡粉嘅粗幼度.
出嚟做嘢之後, 飲得最多嘅就係即溶咖啡. 依家公司只係提供最cheap果隻雀巢咖啡, 好話唔好聽同飲垃圾水冇分別, 比少少錢買罐雀巢金牌咖啡好過. 曾經試過一款Cap Columbie, 一般超市可以買到. 佢味道比較濃, 最啱晨早提提神.
自從引入咗Starbucks之後, 香港人就多咗嘆咖啡依樣習慣. 好多人話Starbucks唔好飲, 又話連鎖店好飲極有限咁. 計我話响未有Starbucks之前, 大部份香港人連espresso係乜都未必知, 到依家個個識得叫latte, cappuccino, Starbucks都有佢嘅功勞. 至於Pacific Coffee, sorry, 真係冇乜邊間好飲, 唯一吸引之處就係佢啲紅色梳化.
註: 原來間咖啡店係叫"糧友", 並非"良友". 多謝路人A指點.
就係因為Starbucks, 令我認識到意大利咖啡. 冇錢買部幾千蚊嘅espresso機, 唯有買個窮人咖啡壺-Bialetti Moka Express. 聽聞依種咖啡壺每一個意大利人屋企都有一個, 真定假就無從稽考, 不過花少少錢就可以隨時响屋企飲到杯好味嘅咖啡, 真係一樂也. 為咗可以整杯夠滑嘅latte, 我仲特登買咗個奶泡器, 可以用係微波爐嫁.


text:
BIGBANG相隔三年強勢回歸,世界巡迴《 MADE》喺首爾揭幕.隊中靈魂人物 G-Dragon表現特別落力,仲唔小心俾頸鏈整親, fans心痛死.
探熱針
日韓到會 首爾直擊 BIGBANG回歸得兩首新歌
千呼萬喚始出來!等咗差唔多三年,韓國天團 BIGBANG終於合體,回歸樂壇出新碟,第一擊先喺韓國舉行兩場演唱會,世界各地嘅 VIP( BIGBANG歌迷名稱)梗係即刻齊集首爾迎接五子!唱足三個鐘, VIP想聽嘅新歌有兩首,其餘都係唱舊歌,已經 high爆全場!
唔夠喉?每個月 plug兩首,吊吓大家癮先出碟,真不愧為最賺錢嘅組合!
舊歌重新編曲
BIGBANG今次巡迴演唱會名為《 MADE》,將會巡迴 15個國家演出超過 70場,第一站當然喺家鄉首爾誓師.其實 BIGBANG已經好耐無新歌,過去 3年五子專注個人發展, G-Dragon同太陽出 solo, T.O.P密密拍戲,所以今次嘅新碟令人相當期待.新歌都未出,就已經開演唱會, VIP好想第一時間聽到新歌,一連兩場嘅演唱會,全場爆滿容乜易! BIGBANG五子以帥氣西裝 look出場,以首本名曲《 Fantastic Baby》揭開序幕!吓?又係呢首?係呀!其實今次韓國騷,基本上以舊歌為主,不過唔代表無誠意,一啲早期作品好似《 How Gee》,《 Lies》等等,就以重新編曲帶來新鮮感,近期少少嘅《 Blue》,《 Stupid Liar》,喺燈光同舞台裝置之下,一樣令 fans有驚喜!最犀利係喺 standing區有兩個移動舞台,五個成員就唱住歌跳住舞喺頭頂經過,而且舞台大概得 3米高,男觀眾伸高手已經可以掂到,有咩可能唔 high?
兩首新歌 繼續洗腦
唱到演唱會中段,先至唱新歌.演唱會開始之前,幾位成員已經事先喺 Instagram公布新歌歌名,首先喺 5月 1日推出係《 Loser》及《 Bae Bae》,《 Loser》係中慢版失戀情歌,早前佢哋飛咗去美國拍嘅 MV,亦率先曝光,五個失戀男俾女飛,睇到 fans心都痛.睇完 MV輪到現場演繹, BIGBANG現身喺一個旋轉嘅大鏡盒入面,繼續頹廢做失戀男.明明係第一次唱,不過 fans睇過 MV已經識跟住哼,可見中毒極高!第二首《 Bae Bae》之後,連 MV都未有, Hip Hop加上 rap,係 BIGBANG招牌曲風, VIP當然受落! Encore時再唱多一次兩首新歌,已經幾乎可以全場一齊哼,連台上嘅成員都嚇一跳,依然不忘叫大家記得背歌詞!
創作遇樽頸 愧對歌迷
今次 BIGBANG推出《 MADE》,起初公布嘅時候,只係俾咗幾個日子,五月至九月嘅一號,無人知佢哋咩葫蘆賣咩藥,原來係佢哋諗出嚟嘅新歌宣傳大計,每個月出兩隻歌,五個月就出晒十隻歌,換句說話即係首首都係主打歌,每一首都有 MV,佢哋出咗名製作認真,製作費閒閒哋都過百萬,認真落重本!隊長 G-Dragon話三年無出碟,今次俾咗好大壓力自己,希望做到最好,仲喺創作上遇上樽頸,唔想對唔住等咗咁耐嘅歌迷,好彩最後大家都喜歡新作品! T.O.P就話好耐無試過喺韓國演出,講韓文都特別緊張喎.不過好快佢哋又要轉 channel講其他語言,因為世界巡迴隨即展開,而香港站已經定咗喺 6月 12至 14號, VIP唔使等到頸都長!


text:
第三日行程去秋葉原食午餐
之前我問KC有無燒肉介紹,最好係山手線之內,因為行程都幾趕
佢介紹去秋葉原"万世",佢成幢都係食牛肉
唔同做法既牛肉料理,秋葉原都係一程車,於是就去
呢度真係好多宅男
地點:東京都千代田区神田须田町2-21 5F
JR秋葉原站電器街出口行5分鐘
其實出口直行前兩個路口轉左就會見到
KC推介10樓千代田,但我唔喜歡鐵板燒
所以去5樓食燒肉
仲有其他料理的
價錢好平,我點了和牛 12件同 一客大既三種盛
佢個套餐仲有跟飯,湯同泡菜
而我就另點以下個拼盤
呢個和牛未算驚喜,但都唔錯
反而呢個三種盛都唔錯,個牛舌燒完都好軟滑
我最喜歡食燒肉的
呢間的確抵食
之後搭JR去新宿轉丸之內線
新宿向池袋方向,搭兩個站去 四谷三丁目
無街名的,你晌消防博物館出口出,轉左行,記住係轉左
佢幅圖都只係寫四谷三丁目,是但一個睇錯方向都會去唔到
如果無行錯好快會見到的
佢鋪頭細細,但都幾齊,最抵買係衫仔
分好呎碼,Tee最細係80碼,都有初生B既呎碼的
短袖 Tee連稅都只係 1080yen,好抵
買左呢堆野比包包
包包有個麵包超人水壺,我晌度配番支飲管比佢做後備
呢堆野加埋唔使5000yen
裡面有好多玩具,但玩具包包有好多,多到收埋既都有一箱
我只買d實際既比佢玩具只有電話一個,免得佢成日拎屋企個真電話亂打比人,好抵好抵,
落新宿,目標只有波鞋
路經呢度點都入去睇下,如果有朋友或自己生B,晌日本Comme ca買BB set好低
3000yen 一set
男女裝開始減價,都抵架
路經 3coins又執幾樣,每間 3 coins都略有不同,見到就好買喇
300 yen買個小布袋帶包包落街玩都輕便d
行到去新南口,高島屋對面既St marc cafe食個Tea
魔鬼到不得了
好好味啊!個丹麥酥配雪糕,肥死人
但好食到不得了
iced green tea latte,都幾好飲
食完飲完行高島屋
高島屋晌新南口,要由呢個入口行番去JR站,完全係半個地球咁長路
之後返池袋,主要去西武買手信同其他雜物
Kit kat有好多唔同口味
我買了佢話冠軍既士多啤梨楓糖味,試了…太甜
呢度有手信盒裝,後來我去到機場發現仲抵啊!明天再寫
行到好累食飯,是但晌西武上面食吉列
呢間唔介紹了,大家如果晌池袋想食吉列
行番去parco食和幸吧!
3日只買了咁多多,其實我有晌藥房買眉粉,眉粉同眼線筆
仲有mask 及 3隻碟,3隻碟太小了,因為無時間去睇
仲有涉谷既Loft有幅畫我好喜歡,如果同大少爺去就一定買回來
明日會post埋最後一擊同機場買既手信,又平又抵的
大少奶's Delicatessen
宣傳你的專頁


text:
配得上名湯呢個名,就一定要有靚景,而位於日本東北青森縣嘅不老不死溫泉就絕對稱得上名湯中嘅名湯!講地點其實不老不死溫泉一啲都唔算得上方便,不論你由青森,弘前或者秋田揸車都要大概兩個至兩個半鐘頭先至可以到達.而酒店嘅房間亦都無咩特別,只不過係普通和式嘅房間.而溫泉附近更加冇乜嘢溫泉街之類俾你行街購物,因為溫泉本身就係海邊,附近只係有一啲小鎮.
但係講得上係名湯最最最緊要嘅就一定係個溫泉!我可以保證不老不死溫泉一定唔會令你失望!因為不老不死溫泉位於青森市深浦町,佢面向西面,對正日本海.而佢嘅溫泉就正正喺海邊,無錯係海邊,完全係海邊用岩石砌出嚟既一個溫泉,180度全海景不特止,仲要係喺酒店建築物向外再行大概100米先到達嘅海邊溫泉.
不老不死溫泉嘅由來,就係傳說呢個位於青森,面對日本海嘅溫泉,只需要你喺溫泉嗰度浸一陣,就會維持18歲,所以又有不老不死泉之名.佢嘅泉水由於係硫磺泉所以係泥黃色,另外由於喺海邊嘅關係,泉水係帶鹹味,但係浸完之後保證你覺得皮膚又滑又白,完全唔會受黃色嘅泉水影響,唔使擔心!
係海邊嘅溫泉一分為二,一邊係混浴而另外一邊係專為女仕而設,但可以話比大家聽混浴嗰邊嘅風景係靚好多,因為專為女士而設嗰邊有幾塊大岩石以防女仕俾飯店房間嘅住客見得到,而混浴嘅一邊就可以話係無遮無擋所以風景亦都好多!
由於溫泉正向西面,一邊浸溫泉一邊睇日落就最啱,但係要睇日落首先就係睇下天氣好唔好,另外就要早大概半個鐘去溫泉搵定靚位,因為如果好天,會有好多人去睇日落,早半個鐘頭就會穩陣好多.而酒店大堂每日都會話比大家知當日既日落時間.
一般日本人都唔會喺溫泉度影相,但係可能由於不老不死溫泉太靚嘅關係,喺我酒店住宿期間,去浸咗三次溫泉,都有唔同嘅日本人叫我幫佢哋影相,所以我都唯有入鄉隨俗,拎個相機出嚟影一影呢個溫泉嘅靚景.可惜既係我去嘅嗰兩日天氣都唔好,日落就睇唔到但係風景仍然靚絕!


text:
2013年12月31日 星期二
X'mas 2013
聖誕節過左幾日, 係時候要 update下喇! 今年係同龍BB 第二年過聖誕, 上年因為龍BB 得個幾月人仔所以無出去慶祝, 而今年龍BB 已經識行識走, 可以帶佢出去玩喇!
2013.11.17 (1Y17D)
同龍BB 去左TST行街街, 因為我地係海港城附近, 所以就去埋海港城必影既入口度影相! 龍BB 係第一次見聖誕樹, 佢對聖誕樹上面D閃令令既掛飾好好奇, 一見到就指住大叫波波! 不過當日未到聖誕節都已經人山人海, 所以就快影快閃人!
2013.12.03 (1Y1M3D)
同龍BB 返完 Playgroup 順便經過apm影張相, 點之龍BB 掛住望佢後面D 背景, 叫極都吾肯望下鏡頭影相, 當佢肯難得回望個陣就做左依個表情, 比佢激親!
2013.12.15 (1Y1M15D)
之前去過屋企附近個商場已經見到有好多好靚既 Monchhichi, 但係個次因為趕時間所以無影到相, 依日見有野要過去買咁就可以順便同龍BB 補影返喇!
2013.12.17 (1Y1M17D)
去過幾個地方影相, 又點可以少得屋企樓下個商場呢! 當日係去完街返黎見個場無咩人, 即刻可以影返張全景相, 本來想放佢落地影, 但係如果一放佢落地就肯定好難捉得佢定定影相, 所以都係係咁意影完就走喇!
2013.12.21 (1Y1M21D)
做節當日同契媽去左TST 皇家太平洋酒店食Lunch buffet, 今次係龍BB 第一次食 buffet, 之前真係擔心過平日坐吾定既龍BB 又點會肯乖乖坐2個半鐘, 好彩當日佢去程時已經訓到成隻豬咁, 直到去到酒店食左差吾多個幾鐘佢先訓醒, 當時我地已經食飽飽喇, 之後等龍BB 醒左契媽就餵佢食野, 再玩左陣就去反斗城玩喇! 玩左大半日龍BB 又放晒電, 回程時又係訓到成隻豬咁, 之後就下一站返公公婆婆度做節!
龍BB 見到杯雪糕即刻lum lum 脷, 餵食豬!
之後龍BB 見到碗預備比佢既粥, 佢係都要自己用匙巾食, 見龍BB 咁興奮唯有為滿足下佢啦!
雪糕杯都玩一餐!
為左食餅餅出洋相, 睇佢個口幾大, 之後契媽問佢比比, 佢重要收埋枱底陰陰嘴笑!
2013.12.25 (1Y1M25D)
聖誕節當晚去左朋友屋企開 Party, 平時龍BB 9:30pm要飲奶訓覺, 點之佢個晚吾知係咪玩得High 過頭, 10:00pm 都吾肯飲奶, 另外個姐姐同妹妹都訓左覺, 佢重勁好精力咁行黎行去搵玩具玩, 小朋友真係玩起上黎係有無窮既精力! 直到11:00pm 走個陣比個奶咀佢即刻訓左!
姐姐好鍾意龍BB, 成日走去同佢搭博頭!
14 則留言:
好正呀!龍bb可以同咁多聖誕裝飾影靚相^0^回覆刪除回覆
聖誕節D裝飾真係好靚, 一定要同龍BB 影底留念XD刪除
現在我地最重要既任務,就係同佢地放電!哈哈!回覆刪除回覆
係, 同佢地放完電, 我地就可以抖下喇, haaaa刪除
龍BB好多表情好可愛回覆刪除回覆
Thank s EE ^^刪除
龍bb 咁可愛.我仲好掛住佢.又肯比人抱回覆刪除回覆
要靚女EE佢先比抱炸 heee刪除
龍BB成日笑,真係好可愛~~~回覆刪除回覆
Thanks EE ^^刪除
周圍威好開心呀!回覆刪除
新年快樂呀!
龍B食buffet個笑樣好可愛呀^^回覆刪除
咁好嘅龍B肯戴帽,肚B要讚到口水乾先唔即刻除,所以我幫唔到肚B扮靚架~回覆
龍BB 超鍾意頂三角帽, 仲成日想自己戴, 可能係因為我地勁讚佢靚(佢沾沾自喜) XD haaa刪除


text:
全知言
我最喜愛的性感女神
每個人心目中都有一個女神,老一輩嘅可能會揀 90年代嘅葉玉卿,或者邱淑貞,年輕一輩可能會揀韓國女神李成敏 Clara,國際化或者會揀莎賓娜,當然仲有好多好多選擇,梗有一款啱你口味.
今期全知言就搵嚟唔同界別嘅名人,同大家分享吓佢哋心目中嘅性感女神.唔知有冇同你撞啱口味呢?
梁齊昕揀 Charlize Theron
我最喜愛嘅性感女神會係 Charlize Theron,佢嘅所有都好吸引我.樣,身材,佢嘅出身,背景,佢嘅 life story,佢嘅演技.佢 03年嗰套《 Monster》攞咗奧斯卡,佢演技超好,同埋佢真係好靚好靚好靚!
JW揀 Beyonce
我心目中最性感嘅女神應該係 Beyonce.因為對我嚟講,我覺得一個性感女神唔一定係佢着衫有幾暴露,而係佢嘅 confidence(自信),佢嘅 talent(才藝),當全部擺埋一齊我覺得會係一件好性感嘅事,特別係佢跳舞,唱歌嘅時候,我覺得係更加性感.
周汶錡揀 Angelina Jolie
我心目中最性感嘅女神,我諗會係 Angelina Jolie.因為我覺得佢個唇好性感,而且佢有一種好自然,性感嘅感覺,我覺得係整體嘅,髮型,眼,整個五官出嚟嘅感覺,真係我嘅性感女神.
朱慧珊揀瑪麗蓮夢露
我最喜愛嘅性感女神會係瑪麗蓮夢露,佢已經係一個經典喇.因為佢嘅性感不在於佢嘅身材,而係喺各方面,例如笑嘅時候,或者佢有好多唔同嘅表情呀,眼神都係好性感嘅!所以我覺得佢絕對算係一個超級嘅代表人物!
街坊愛台星
黃小姐揀徐若瑄黎姿
台灣我會揀徐若瑄,如果香港,我鍾意黎姿!除咗身材,樣貌之外,佢哋嘅氣質俾人嘅感覺都好性感!徐若瑄係個樣得意得嚟,原來身材都好好!
程先生揀林志玲
佢幾得體,佢成個身形都好合比例,不過無乜特別留意佢其他演出,因為佢主要係做 model工作,無乜點睇佢嘅戲,因為影評一般!


text:
番工後感到很失落. 過左陣便忘記了. victor send 了佢去旅行的相俾我睇, victor 對我都算係咁, 雖然我地相隔兩地, 我又成日俾野佢做.
disposal 既 dynamic disable 好煩呀, 終於要加 sas 既 link la, 看似勁簡單既 jsp, 因為我 copy 少一行, 浪費了偉大既 AIP eric 一個鐘. 勁呀!!! 都唔知 UAT 同 production 會唔會有事, 似乎大家都終於明白, 我係無論如果都係唔係 OT 架 la, 就算幾多野要做都好.
晚上上 SS tut, 訓左大半堂. 又一科好頭好尾既科目, 由第一堂訓到最後一堂, 希望個 grade 最後都好似其他好頭好尾既科咁 la. 之後既 AI, OS 同 CA 我都係訓足咁多堂.
番工有做唔完既工作, Endless work, X-Japan, Endless Rain. 再加多首 Tears, 成為 Endless Tears.
耳仔好似好耐無痛了, 係時侯係車度聽番歌了, 都係聽住 metal 碟最好訓. Suffucation 同 Mayhem 都係唔錯既選擇. 如果你/妳平時成日訓唔到又唔驚耳膜被震爆既, 可以問我借碟.


text:
27 Jan 2013
Mami喺香港同我講左會去一個海洋世界
今日終於嚟到Siam Ocean World喇
唔洗淨係煲相啦 let's go
跟我落去啦
一落電梯就到 好有海洋氣息啊!
mami快d啦 有show睇呀!!!
yeah! 完左之後可以同鯊魚仔合照
超級開心呀!
我見到魔鬼魚呀
但佢同我玩 匿埋左喎
最後比我收復左合照一張先
入場咯 daddy同mami都係第一次嚟架咋
呢度有好多唔同嘅區域
每個區域都有唔同嘅展品
長腳蟹呀 yummy!
d魚好似枝筆咁架
佢地個個都話見過
但我就第一次見
呢度排隊坐玻璃船睇海底架
事關太多人同曾小b太細嘅關係 放棄...
可以喺feeding pier餵魚魚架
個設計都幾靚
呢度係睇d洞穴生存嘅生物
例如呢位人兄...企咁高曬燈 要靚唔要命 (joking)
仲有阿馬遜區
同埋侏羅紀區嘅古代魚魚
可以摸海星
我梗係爭取機會啦
yo ho 企鵝區 好鬼可愛架啫
我又扭計要整紀念coins
之後聰少幫我一次
呢度最靚係呢條harbour tunnel
好多魔鬼魚同鯊魚穿梭往來
今日最好嘅合照
Siam Ocean World留影打咭
playground....
玩左幾次就厭左lu 去玩其他野
我似唔似揸車去賣魚呀?
好靚嘅電單車啊
呢度d精品都好靚架
我同曾小b都買左件 tee 好得意架
我又扮企鵝 keke
bye bye Siam Ocean World
We had a great time!


text:
每個人決定去做事之前都會有一D誘因嘅,舉兩個例吖.我有個朋友去咗做警察,誘因係佢細個時喺街唔見咗媽媽,警察叔叔幫佢搵番媽媽.我另一個朋友呢,就放棄要高薪厚職,誘因係佢之前份工要隨時去外地工作數月,而佢就想多D時間陪屋企人.
我決定寫Blog嘅誘因係睇咗一個人嘅Blog,再加上最近生活過得好枯燥,好平淡,好想搵d嘢搞吓.而呢個人就係......
某日無聊上網,無意間畀我睇到一個Blog,佢嘅內容大部份都係原創短篇故事,大約用5分鐘可以睇完一個喇,對我嚟講,用嚟kill time一流呀,咁咪bookmark咗佢囉.睇咗一排,我覺得呢個人好犀利喎,Blog更新嘅頻密度好高,故事內容乜都有,點解佢一個人可以諗到咁多嘢呀.
有一次,我喺佢個Blog度見到一張相,好似好熟口熟面咁喎,諗吓喺邊度見過呢.最後發現呢張相喺我女朋友嘅fb度見過,原來佢喺我女朋友個舊同事嚟,咁我就同我女朋友講,呢個人一定要介紹畀我識呀.點知佢話:「呢個人之前同你提過喇,佢仲叫我問你嘢添.」
我當時真係冇咁印象喎,不過我話唔緊要喇,有機會要認識呀.真係咁啱得咁橋,冇耐之後,佢哋就搞咗個舊同事聚會嘅飯局喇,雖然人哋冇叫埋我去,但係我就死都話要跟埋去,因為我想見吓呢個人嘛.
嗰晚,終於叫做認識咗佢咁喇.我同佢講咗一陣嘢,畀我感覺好謙虛,一D都唔造作同浮誇,同我之前嘅睇法一樣.佢係一個舞台劇嘅演員,我總覺得,有一日佢係會成名嘅.
佢就係啓發咗我寫Blog嘅人,佢叫做......卡臣.


text:
昨日放工出左旺角中心買絲襪, 買完就去搵Pong, 尼幾日超凍, 我日日見到佢就話好凍好凍, 所以佢同我坐地鐵去又一城嘅patagonia度睇褸, 最終比我買左件, 咁我就即刻著左上身, 連原本著住個兩件衫都除埋, 得一件衫係裡面, 真係暖好多呀
天氣越凍朝早就越唔想起身, 拖到8點2, d水好似冰一樣, 返到公司9點12分, 都算幾柔閒做下野又上下網
昨日返到公司9點12分, 坐低之後就食面包, 一路做都無停過, Lunch叫外賣, 食飽上網好快又到2點, 下晝開始無咩做, 4點幾公司兩個煩人去左開會, 又係上網, 6點半先走, 出到旺角買兩張六合彩, 之後一個人食左碗河粉, 7點半Pong終於放工啦, 跟住坐車去尖沙咀行左一陣, 到9點坐車返觀塘, 返到屋企食左少少飯睇完電視沖涼, 沖完涼上床打機, 如果我沖完涼即刻上床的話, 隔一陣我隻腳又會變冰條, 前幾日就係咁啦, 所以我晚晚都請Pong食凍柑, 我晚晚就比人鬧, 但係唔整暖隻腳我就好難瞓得著啦
昨晚7點幾阿媽打比我叫我2號返屋企食飯, 家姐1號生日, 媽咪叫我買生日禮物比佢, 我都唔知買咩好, 佢有無2個月啦, 買補品比佢我怕會好貴, 買大肚衫比佢我又唔識揀, 買禮物尼家野真係頭都痛埋
今日係星期日Pong要9點幾就起身返工, 我10點幾起身擦牙洗面, 出旺角搵佢食野之後做gym, 12點10分上bodycombat
今日係短週唔洗返工, 瞓到10幾換衫出旺角搵Pong食飯, 食飽飽我坐車出尖沙咀行街街, 因為take 5今日大減價, 係人山人海之下比我揀到兩件衫, 一件係我一件係Pong嘅, 買完衫坐車去旺角等我同事, 佢帶我去佢做開個間美容院度做facial, 5點去到幫我洗面之後就同我吱黑頭&粉刺, 真係痛到阿媽都唔認得, 搞掂晒所有野成7點幾啦, 咁我同事就去搵佢男朋友仔, 我就去搵Pong, 買左杯珍珠奶茶之後就坐車返屋企啦, 返到屋企開飯啦, 之後就睇佳麗, 以家我塊面好乾淨呀, Pong初初見到我時好似叮左一聲咁, 白左好多呀..
因為昨日sick leave所以今日返到黎好多野做, lunch又係食健康飯盒, 唔知係咪食得藥多, 搞到條俐好"鞋"
今日伯母係信箱度攞信, 見到有我相喎, 哈哈, 訂左林海峰終始到手啦, 好開心呀, 之前仲係度諗會唔會寄失, 同埋點解唔掛號, 以家放下心頭大石啦, 快D到2月26號啦
今日返到公司左咩事發生, 好清閒, 到食完Lunch之後我後面個麻煩友又返黎啦, 又係我後面喃喃自語啦
星期一又要返工啦, 尼幾日唔知發咩姣每日都夾下個頭同埋夾下眼睫毛, 搞到要迫地鐵&火車, 為左訂林海峰, 我用左差唔多一個早上黎搞, 張我嘅工作放係一邊, Lunch又係食健康餐, 食飽飽睇下blog又夠鐘做野, 5點幾打比Pong話佢知我想食煲仔飯, 有位同事次次好鐘意5點40幾分比野我做, 真係好鬼煩
嘻嘻嘻嘻嘻…今日林海峰求其大合唱嘅talk show公開發售啦, 我由9點幾開始去城市電腦售票網度, 終於係差唔多11點嘅時候比我入到去啦, 好辛苦先search到兩張連位, 我超開心呀, 真係想快d到2月26號呀
yeah!!!!yeah!!!!yeah!!!!yeah!!!!yeah!!!!
昨日係星期日, 朝早10點去同世伯, 伯母, 佢弟弟同埋佢女朋友, 6個人去飲茶, 飲到11點幾就返屋企攞衫去做運動玩bodycombat, 玩一個鐘1點幾去沖涼, 之後Pong想食肉骨茶, 但又唔記得佐敦邊度, 所以決定坐車去上環食, 係中環落車, 又係行個d地方, 不過今次比Pong買左對鞋, 跟住就去食野, 真係好好味, 我已經炒低左個電話啦, 食完行左去個咩街市見到駕好型嘅警車
昨日返工無咩做, 下晝又要開始問判頭有幾多人黎同埋贊助d野, 做尼d野好煩呀, 講到口水都乾埋, 6點鐘放工, 返到觀塘打比Pong叫佢落黎, 因為佢要去麗港城嘅牙醫度洗牙同埋補返隻牙, 佢好緊張呀, 佢入左去之後, 就聽到d"吱吱"聲, 哎呀!!!聽到都覺得恐怖呀, 洗完出黎真係乾淨左, 搞到我又想去洗, 但我又怕喎, 都係算啦, 等我做好心理準備先再講啦
今朝起身十萬個唔想返工, 諗住去完廁個所再瞓, 不過諗諗下都係唔好啦, 請假要扣錢嘅, 返到公司唔算多野做, Lunch食飽飽就瞓左半個鐘
昨日11點幾拆聖誕裝飾, 換左d新年裝飾, 搞到成手都係金粉, 下晝同事都開完會返黎, 頂你!!!一返到黎開到個冷氣鬼咁大, 搞到我又開始係咁流鼻水同打丐嚏, 真係痴線, 自己熱就著少d衫啦, 好黑人憎, 明明人地無病都變有病
前幾日耀媽介紹左支痱滋膏比我, 咁我昨晚返到觀塘就去x春藥房問下有無啦, 真係好彩佢竟然有得買, 買左返屋企咁我第一時間塗下先, 因為實在太痛啦, 塗完佢好似層膜咁刮到粒野只係有少少痛, 不過食完飯又痛過, 痛到痺痺地咁, 臨瞓前再塗多次, 到今朝起身擦完牙再塗, 直到以家已經無咁痛同咁大粒, 頭先食野時都唔係咁痛, 不過唔知點解飲水時就痛啦
朝早落到巴士站竟然見駕車剛剛走, 所以都係坐地鐵轉火車好d, 返到工做下做下又Lunch, 做下做下又放工, 時間真係過得快, 放工Pong打比我話佢好攰, 所以唔做運動啦, 咁我就坐車返屋企啦, 7點鐘就到觀塘, 8點幾食飯, 戈師乃做左咁多日, 我都係第一日睇, 9點幾個個瞓晒, 得返我同伯母兩個睇"律", Pong話佢第四隻智慧牙出, 所以唔舒服要早d瞓, 睇完電視沖埋涼, 連伯母都瞓埋, 我一陣梗係去打機啦
大約上個月的某日我執放褲嘅櫃筒, 比我發現左兩條好細嘅毛毛蟲呀, 真係嚇死我呀, 點解會有架, 我之前已經放左臭丸喎, 搞到我當日個身好鬼痕, 以家諗起都怕怕
我發覺我尼排好忙, 搞annual dinner嘅野, 自己嘅工作又做唔晒, 到Lunch時食完飯上一陣網又要打nds, 打到2點又要做, 放工又要做gym, 玩bodycombat, 返到屋企睇一陣電視又夠鐘瞓覺, 我覺得d時間好唔夠用...
下午出左去飲茶, 因為有同事生日, 食完飯返到公司都唔算太忙, 6點放工, 我係大圍站等Pong一齊坐車去羅湖, 去到羅湖都幾多, 10個男人裡面先得1個女人, 之後我地坐深圳地鐵, 坐左3,4個站再行15分鐘就到啦, 我地去左巴蜀風食四川菜
昨日Pong買左本milk, 見到林海峰又有talk show, AIG信用咭優先訂票, 咁我今日就問同事有無AIG啦, 比我搵到同事嘅朋友有, 咁我就叫佢幫我啦, 個答案係無晒票啦, 好失望呀, 9號先開始優先訂, 咁快就無晒, 唉!!!!!
今日返工用左大半日嘅時間整請柬, 我自己嘅工作一d都無做過, 擺到成個tray都係文件, 真係可憐!!!!放工出旺角搵Pong, 食完m記就唔想做運動, 坐車去左中環行街, 之後坐叮叮去銅鑼灣, 夜晚坐真係無咩人喎, 好舒服
今日係公司都算多野做, 因為要幫手籌備今個月31號嘅annaul dinner, 下晝又要做自己野, 好快就放工, 6點3走人, 出到旺角Pong仲做緊野, 咁我就行一陣等佢啦, 行到sasa咁我入去睇下野啦, 見到有兩個男人"橋"住手入黎, 一開聲勁乸, 真係嚇死人, 之後Pong就打黎啦, 咁我拎d衫擺係locker先, 之後就去食章魚小丸子, 真係好味, 食飽行一陣, 行完一陣Pong就話唔想做運動, 咁就攞返d野, 行左一陣信和買左兩本書, 就坐車返屋企, 返到屋企睇完劇集打nds, 打到11點幾先去沖涼, 真係想早d瞓都唔得添
昨晚我上網又比我搵nds games, 就係新牧場物語2啦, 尼隻game又要睇攻略黎打啦, 以前見Pong成日拎住d紙一路睇一路打覺得好煩, 仲成日會笑佢添, 點知以家論到我啦, Pong仲話我以家有game玩唔洗噪住佢喎, 佢不知幾開心呀
唉唉唉!!!!!本來plan好下個月十幾號會去台北旅行, 我已經諗好行程, 點知昨晚Pong同我講話應該去唔到, 因為今個月佢會調去第二個site, 原先佢以家做緊個site係下個月就交貨, 咁佢就會無咁忙就可以去, 點知以家,
唉唉唉唉唉...
我要去我要去我要去我要去我要去我要去我要去
今日又遲左起身要坐地鐵轉火車, 返到公司都係9點1, 早上比較多野做, 到下晝就同同事MSN, hea到6點走人, 出左旺角食左辣魚蛋, 之後買左面包比Pong食, 買完佢都仲未放工, 咁我就去買六合彩
昨天是08年嘅第一日, Pong竟然要返工, 咁我就瞓到12點換衫出旺角搵Pong食Lunch, 食飽飽同佢行左一陣就返屋企啦, 返到屋企一個人都無, 上下網4點幾食左個辛辣麵, 超好食, 玩左一陣wii fit佢媽媽就返黎, 所以我都收機比佢睇電視
Pong屋企有兩部遊戲機, 一部PS2, 一部wii, PS2擺係Pong房, 咁wii梗係擺係廳啦


text:
於 08年成為香港小姐季軍的馬賽,入行 3年先後參與不少劇集的演出,今年憑《九江十二坊》獲提名最佳女配角兼飛躍進步女藝員.馬賽早前在尖沙嘴接受訪問,談到得獎的信心,她表示:「我一定唔會有女配角獎,反而會睇好陳敏之同胡定欣,但係我有份提名已經好意外同好開心.」馬賽續說:「我自己反而對飛躍進步女藝員呢個獎信心大啲,我覺得自己呢兩年拍劇有好大嘅進步,叫盡咗最大嘅努力,但睇表現仲係有進步嘅空間.」
馬賽認為自己近兩年的演技有進步,但仍會繼續努力.
自小愛表演的馬賽,三年前憑選港姐晉身娛圈.
希望有回報
能否得獎目前仍是未知之數,不過最令馬賽覺得開心的,相信是她的父母由最初不看好變作現時的支持,她說:「屋企人嘅支持好重要,我好細個已經想做演員,我一直都好鍾意表演,但父母覺得我冇呢種天賦才華,又覺得我個樣同身形唔適合,做戲又唔睇好.佢哋睇完之前嘅《女王辦公室》同《洪武三十二》,仲對我係咪啱做演員冇乜太大信心.」
馬賽又說:「直到最近推出嗰幾套戲,終於俾佢哋見到我嘅努力,今次提名真係俾父母一個好大嘅定心丸.佢哋同我講,喺佢哋同埋朋友心目中,我已經有好大嘅飛躍進步,聽完之後真係好開心.
提到今次獲提名,馬賽說:「有提名已經係好大認同,做唔到 A+,就算做到 A-都好,我已經好努力去做好我自己工作嗰部份,好多人都俾咗好大信心我,不過我會用平常心去等待結果,我唔想俾壓力自己,我會覺得太緊張同太在意成績,會令自己唔開心,當然我都係一個勤力讀書嘅人,都希望有回報.」她更笑稱:「我爹哋喺月尾生日,本來我已經做咗條短片送俾佢,佢話好多謝我嘅禮物,但佢話如果見到我攞獎會更加開心.」
馬賽憑《九江十二坊》獲提名最佳女配角及飛躍進步女藝員.劇照
演出《洪武三十二》時,馬賽下了不少苦功.電視圖片
汪明荃點化
到底入行的日子尚淺,馬賽不諱言仍然要努力學習,她說:「家叫拍咗 6部戲,我覺得自己做戲嘅狀態越嚟越好,我每次拍戲都會自己反省,問吓導演同前輩嘅意見,又會用簿寫低,再綜合問題喺邊度出現.」
馬賽更直言多得阿姐汪明荃的一番話,令她更加要努力,她說:「嗰陣拍《女王辦公室》我演戲經驗唔係好多,感覺係好似就算用心做都唔夠,就算你好想去做好,但唔識點先叫做到,阿姐就叫我好好諗吓係咪想做呢行,如果想玩當然冇所謂,但呢行嘅競爭好激烈,如果打算長做落去,要努力行快啲,嗰陣對我嚟講,係好好嘅鼓勵.」
攝影:仇志德
場地提供: The ONE
Orignal From: 馬賽飛躍之星感動雙親


text:
星期一, 9月 30
貧窮
268 尐軟嘢好似再炒唔起, 咁沽咗泊係新興收息, 同轉落電機去博多次大霧. 3993 股東又押股, 自己注碼太重, 咁又勻尐去其他資源電訊, 都係水兵鬥水蟹, 橫掂都係一齊爆. 伯老要嫁又唔嫁, 反口就反口, 本來想收水行先, 但最尾都係睇通脹爆上先算, 或起碼失業率落到六以上先算. 中線收息股或 reits 都會彈多一彈, 但尐債就趁機走大部份好過, 好過事后揼嘞.
啊大盜同尐財俊話香江盟塞老土, 無哂創新去吸引尐新型公司喎. 上次大盜點表演尐財技同掠水法, 都唔使我重述一篇嘞. 用土共既思唯嚟千秋萬世, 今日過癮日后怕且日后都要親自受之, 小股東就更加係俎上嘞. 其實 ab 股都應有一定期限, 譬如十年內逐步減至同權, 都夠你表現啩, 唔係就退賢嘞. 小加事后補飛, 做哂所有醒目仔指定動作, 但香江既信譽都係要尐人傻傻咁堅持, 好似古人話齋, 義者, 才是真利長利, 而唔係話前眼前豆豉個尐, 或要市長頒個十幾張投命狀.
用中位數一半嚟定義貧窮, 咁假如下底個尐派多尐, 幾年后亦會有一定人係中位數一半以下, 咁即係要一路重複咁派, 咁同要將自己扯上半空有乜分別. 香江有無絶對貧窮, 無飯食無褲穿, 咁都怕且無啩, 咁定出嚟都係相對既有無而已, 對立太誇張咁又係太肉酸既. 相對既量度最普遍既係堅尼系數, 想勻尐咁就唯有順天道而行, 捐有余而補不足, 要以稅收再分配及整合福利政策嚟補鍋. 一個家庭既收入除咗份糧之外, 被動收入都係真啩, 咁就將尐股樓債淨值乘以十年債息率, 再加以接受到既公共補佐性福利既折現值, 咁就怕且有個似樣尐既全面圖像嚟微調, 當然唔係叫政府去清查所有市民既財產, 而係抽樣調查啫.
訂閱: 發佈留言 (Atom)


text:
BB仔大得快,衫褲好多都著一陣就無機會再著返,所以買BB衫當然要有幾平買幾平,同時仲要兼顧埋布料,著得唔舒服就算平都唔會買!
香港講到最貴就一定係地,所以鋪位鋪租絕對係一間店舖嘅最大開支,要搵平野一定要走訪工業中心,橫街窄巷.以下呢間BB Outlet就係工業中心到搵出嚟嘅,真係平到買曬一年四季都唔過份.
三對BB襪都係20蚊,唯一美中不足嘅就係款式無得揀,要一Pack Pack咁買.
BB一日入面花最多時間做嘅就係訓覺,一場嚟到不妨買個靚靚睡袋比BB,質地摸落都舒服,最重要係外型都唔錯,$70蚊都唔算太貴.
好多家長都鍾意幫BB打扮成可愛風格,今個秋季不如試下成熟風,打下Bow tie.
(入面件衫同褲係連身設計,加一件灰色綿外套同帥氣Bow tie;$90)
唔想一套買,一件薄薄地嘅系裝外套都係$40一件.
想走另類風格都冇問題,BB一向都鍾意玩角色扮演,買返套似模似樣嘅衫仔,滿足佢地嘅扮野欲望.
重頭戲嚟啦,大量長袖BB衫都係15蚊件,你可能會話小編你呃人,標題又話14蚊件!原來係比錢果陣,Like返舖頭Facebook Page就可以有9折優惠,就算你淨係買對襪都打9折比你,正所謂慳得一蚊得一蚊,你唔會唔Like掛,店主仲話買夠$500或以上即有八五折優惠!
小編都有買到野,我就買左上面呢件工人吊帶衫連Tee,你地估下幾多錢?開估!都只係27蚊(原價$30,9折後$27).
同場仲有BB學步鞋賣,都係$40一對,6-12月BB都適合!(至於係真係假小編當日就冇深究)
BIG 1 BB童裝開倉BB outlet
地址:葵涌大連排道162-170號金龍工業中心第二座11樓A-B室(葵芳地鐵A出口,巴士葵芳邨站)
開倉時間: 中午十二時至下午七時
日期:即日起至9日
只收現金,請自備環保購物袋!


text:
2013年12月4日星期三
中世紀聖誕市場-Esslingen(1)
同其他聖誕市場一樣,入場之後係行買睇食飲.
呢檔賣嘅係仿照Esslingen啲建築嘅模型.
因為係周日,好多好多人呀.
呢檔鮮烘麵包好多人買,幾得意不過其實食味一般.
看見這些蠟燭嗎?係啲小朋友自己設計同親手整架
先上色.
後面有工作枱同唔同工具,唔明先有導師幫下手.
可能呢度啲細路返學主要係玩同學習生活技能,導師同家長只會企埋一邊等佢哋自己探索.
啲細路其實好細個,下圖藍衣小童大約4歲,我見佢行來行去,望下啲人點整,過一陣佢已經自己走去開工,勁獨立.
我叫咗兩個細路俾我影佢啲製成品,左邊條似唔似茄子?
穿過呢度,便正式進入中世紀聖誕市場.
先睇中世紀嘅遊樂場,裡面係中世紀流行嘅遊戲.
有用人力推動嘅摩天輪,只招呼小孩.
個摩天輪唔係仿製品,係由中世紀留到依家架.
啲小朋友係咁尖叫,家長係咁舉機影相.
入咗中世紀聖誕市場,多咗好多古裝人.
呢個係中世紀遊戲-鐵球擲雞蛋.
呢個玩一次1,5 Taler,〝Taler〞係以前嘅貨幣,亦係英文〝Dollar〞嘅起源.
呢個係願望井.
14 則留言:
這個market 又有D唔同, 很有特色.回覆刪除回覆
呢個有特別主題,所以好多人黎刪除
周邊啲屋都圍上燈飾,整個聖誕市集氣氛濃啲又靚啲,仲有自家製蠟蠋添,呢個市集赢哂啦!回覆刪除回覆
呢個town本身已經靚,聖誕市集就仲靚,不過超迫呢刪除
我呢度個中世紀聖誕市場又係冇乜o野玩架. 可能我呢邊唔興.回覆刪除回覆
呢個聖誕市場係附近最多元化,同埋係最多o野玩架刪除
行呢度有野玩唔錯喎!回覆刪除回覆
呢度多o野玩架,特別多細路.刪除
呢個Town個christmas market "中世紀"主題幾好啵, 可以知道下以前d人點過聖誕節, 有趣!回覆刪除
原來中世紀已經有摩天輪, 真係你唔講我都唔知回覆
呢度興中世紀做主題架,久唔久啲節日都會展示下d中世紀嘢,有趣架刪除
以唔危險嘅前題,我都鍾意比小朋友多作嘗試呢~~~回覆刪除回覆
有時見到啲小朋友咁樣,會覺得自己低估咗佢哋刪除
個D遊戲, 唔知點解令我想起係荔園擲香口膠回覆刪除回覆
大家都係懷舊嘢呀,呢度啲幾難架刪除


text:
今日去左中環ifc同朋友行街, 行完街, 就搵地方醫肚啦, 朋友都冇idea食乜. 當大家苦惱食乜之際, 我突然諗起睇電視蔡瀾既節目有介紹過既一間食店, 就提議去食啦. 朋友問我有乜野出名, 我就只係記得蔡瀾話食乾炒牛河, 剛剛朋友就係鍾意食乾炒牛河, 於是一行人就去左ifc既正斗粥麵專家.
由於乜野都想試下, 於是叫左各類型既食物. 乾炒牛河, 豬手麵, 水餃拼雲吞, 流沙包, 陳皮牛肉, 仲有脆魚皮.
最先黎既係水餃拼雲吞, 有3粒水餃, 4粒雲吞, 水餃我冇食到, 雲吞就細細粒, 比平日出面食到既仲要細粒. 味道上只係一般, 不過一啖一粒就幾方便, 啱晒女士, 唔會食到無晒儀態. 不過我都係比較鍾意食沾仔記又平又大粒既雲吞.
之後有魚皮食, 果然係脆魚皮, 食落都幾爽脆, 不過係魚皮黎講, 佢唔多合格, 佢竟然打鱗都未做好, 仲有一兩片魚鱗係d魚皮上面. 佢個辣豉油係淋左係魚皮上面, 如果有人唔係好食得辣, 咁就唔係咁啱佢啦. 可能之前食過一個真係好好食既魚皮, 所以對呢個魚皮印象一般, 佢同灣仔「靠得住」既魚皮真係差之千里.
到主角登場啦, 乾炒牛河, 就咁睇表面, 同出面街食既差唔多, 都係成個面油令令反晒光咁, 只係好在條條河粉都分開, 而唔係一舊舊黐埋晒. 食落口, 味道一般, 同一般舖頭食既一樣, 唔夠鑊氣. 係食完之後, 佢既真功夫先出現, 睇下個碟底, 一丁點既油都冇, 唔似出面酒樓食0個d咁, 食完碟底一大灘油, 呢個就係蔡瀾欣賞呢度既乾炒牛河既原因.
之後食流沙包, 都幾好, 幾滿意, 真係好流沙, 唔似有d酒樓既流都唔流就叫流沙包.
豬手麵, 個麵爽夾彈牙, 幾好食, 不過就冇乜麵味, 比豬手既南乳味搶晒. 豬手好林, 又唔係爛, 夾上黎唔會散開, 入口一咬即開, 豬手皮充滿彈性, 含有豐富骨膠原, 有美容之效. 南乳汁煮得入味, 唔會得個面有味, 豬手麵唔錯, 值得推介.
最後上既係陳皮牛肉, 即係酒樓平日食既鮮竹牛肉, 佢唔似平時酒樓既咁啡啡黑黑, 係好嫩既紅色, 只有新鮮既牛肉先可以做到咁靚既顏色. 食落彈牙, 有好香既牛肉味, 仲有少少陳皮既香味, 呢種味道係香港真係好難搵, 對上一次食到咁既牛肉係係廣州.
整體黎講野食算係中游位置, 但係價錢實在太貴啦, 始終係d咁貴租既商場, 價錢唔可能太平. 不過質素同價錢比例相差太遠, 今次試過就算啦, 應該都唔會再黎.
地址:
香港中環金融街8號, 國際金融中心商場, 3016-3018 號舖


text:
Saturday, 18 August 2007
Shin Megami Tensei: Persona 3
雖然好鬼多書要讀, 好多o野要背, 但係呢兩日都花o左幾粒鐘玩呢個新o既 RPG. 我覺得幾好玩, 品質唔錯. 隻 game 個包裝做得好靚, 連埋本彩色 art book, 連埋有一隻 Soundtrack CD. 畫面唔算好靚, 但係個 style 同埋 d 設計好好, 所以睇得好舒服. 音樂亦唔錯. 係配音麻麻地, 不過又未去到好差, 因為有好多 rpg d 配音差到我會熄鬼o左佢, 但係呢個 d 配音我都會聽.
個故事係話, 呢個世界其實每一日唔只有 24 小時, 每一日去到午夜零辰都會有一個鐘頭突o左出o黎, 叫做 dark hour. 但係世界所有人都唔知有呢個 dark hour, 因為去到o個個鐘頭, 所有o野都會停頓晒, 只有 d 怪獸可以出o黎搞事. 其實都有少少人o係呢個 dark hour 可以行動, 主角就係呢種人. 個故事就係講佢o既生活. 個 game o既玩法就咁, 一日裡面, 你呢個主角仲要返學, 仲要識朋友. o係日常生活中你讀書, 交朋友都好重要, 因為會令你成為一個意志更強o既人, 對作戰好有用. 到夜晚你就會出去打怪獸之類. 兩種生活你都會玩到. 所以有 d 似一半係傳統 RPG, 一半係 sims.
所以呢個 game 個重心變成係主角同埋佢身邊人o既關係, 而唔係好似近來好多 rpg 咁注重打交. 我覺得呢個 emphasis 好正確, 係呢隻 game o既強項. 我唔係玩o左好耐, 所以個故事整體我仲未知有幾好. 不過我知道個故係會一直向前推進, 而唔係返學放學去打交咁無謂重複, 因為一去到月圓又或者一個特定時間, 就會有 d 大事發生, 要去處理, 所以你都唔可以話日日用晒 d 時間去睇電影飲汽水, 而完全唔去打怪獸升 level (雖然你係可以咁做).
Posted by Howtindog at 20:59
Labels: 打機
0 comments:
Subscribe to: Post Comments (Atom)


text:
離開Queenstown, 下一站係NZ最高嘅山, Mt. Cook
我哋對呢一站充滿期待,因為我哋將會入住嘅酒店係成個trip 最貴嘅,網上research時呢間酒店真係靚到嘩一聲,仲有佢個buffet 好似好多好評咁架又係儲脂肪嘅一站喇
3小時嘅車程,我同我husband 傾吓計,聽吓歌又唱吓歌,中途stop 咗喺一個salmon farm餵魚同食新鮮魚生,唔覺唔覺就到咗目的地喇!
Mt. Cook 積滿咗白雪,好靚好靚我哋入住嘅係chalet 小屋,放底行李,去酒店四周行吓,嘆杯milkshake,就出發去行山, 嗰日太陽好猛好猛,我同我husband搽晒sun block 都晒燶咗....(好在有帶備兩張paper mask 啫), 但係都係絶對值得!每個眼前嘅景就好以一張一張嘅postcard咁架! 行完山,我哋返房小睡片刻, 6pm 去食buffet, 當晚本來仲想參加個star gazing tour, 但係喺太陽底曝晒咗一日, 好攰好攰,就返房休息.........睡前我同我husband 出小屋前草地睇星, just the two of us 唔洗望遠鏡,一抬頭就超多
好難忘一個晚上
Day 6
食過早餐,我哋又開車向下一站--Chrischurch駛去, 中途我哋仲去睇咗好出名嘅lake tekapo & lake pukaki睇靚景,lake pukaki 嗰度有間小型chapel,嗰日我哋仲見到有新人影pre-wedding photos,好鬼羨慕呀,同時搞到我又好掛住我個婚禮
自駕遊嘅最大樂趣,就係可以去到邊玩到邊, 為咗尋找駝羊, 我哋中途stop by咗Geraldine, Rangitata 同 Hinds 呢幾個小鎮, (其中Geraldine係我呢個旅程最喜歡嘅鎮仔, 好cozy 嘅一個地方,有好多賣小品+擺設嘅店仔,好gardan feel 嘅cafe, I'm LOVIN' It~ )搵咗咁多日, 我哋每去一個i-site 都問人邊度有駝羊, 最後皇天不負有心人, 終於喺Hinds 附近一個叫The Tint Shed 嘅地方見到呢種咁可愛嘅動物! 如果要打個比喻, 我會形容駝羊係動物介嘅周星馳/黃子華,總之就係令人望見就想笑我同我husband 都愛上咗呢隻生物,仲決定去搵個有駝羊嘅farm 住一晚
離開The Tint Shed繼續上路,evening到達Christchurch,
Christchruch 個感覺同之前去過嘅地方係完全唔同,好大城市, 啲人都好似冷漠啲,我哋事先無訂酒店,喺市內繞咗一圏,見到一間感覺好cyber 嘅酒店(Hotel SO), 只需NZ$99,(with free wifi), 立刻入住, turned out 係一個好好嘅決定, 呢間酒店location好, service好,房間清潔整齊,仲有free wifi, 絶對係物超所值, 值得推介! (weekday 仲只需NZ$89咋!)


text:
每份工都有其難處,其辛酸史.
老銷既辛酸其實都冇乜特別, 唔係想講俾老細捽數,日曬雨淋,日夜奔走,受客户氣等等.
除咗無間的M
, 最令肥龍感到無奈及憤慨既, 就係親眼睇住及見證住自己之前幾個星期/月/日所黎所付出既努力,心血,時間,腦汁去準備或培育既客户關係, 竟然可以俾另一個同事用短短既幾句說話或犯一個好低B 既誤失而毀於一旦, 真係無話好說.
有時, 負責項目既同事就係咁唔上心, 有時仲滿口理由, 一副話之你既嘴面. 跟往肥龍既內心就立刻尤如熱煱上既螞蟻, 搞到自己心掛掛又坐唔安唔安落, 好惨!
有時又掉轉諗, 究竟呢種心態係由於肥龍自己有問題吖(例如要求高) 定係唔信負責既同事既能力呢? 咁講真, 就真係兩樣都有少少架. 不過呢個感覺唔係靠直覺而係由多次既經驗所得.
另外, 有時又因為信哂同事或者偷懶望少眼, 「瀨」咗唔少野, 甚至中伏添.
呢啲情形, 如果最後可以同個客傾得掂數都仲好啲. 但如果真係因為咁而個客真係走咗, 都唔知應該怪邊個. 而且少一個就係少一個, 結果咪又要揾番另一個(新)客去填番條數吖. 不過生意,客户關係喎, 並唔係一朝一夕可以做得出黎既事, 但除咗做, 仲可以點呢?
唉, 老銷既辛酸, 係「靠人」呀!


text:
2010年7月29日星期四
小熊吞拿魚角盒~
如果你係識我本人,一定會聽我講過﹣﹣
"我個仔係黑仔!"
你地一定會話﹣﹣
"嘩~你個仔咁叻都算黑呀?".
我一直都覺得小王子嘅幸運,已經o係佢嘅聰明同能力上面全部用哂.有d人5洗好努力就可以得到其他人嘅認同,但係有d人﹣﹣like 小王子,要做到最最最好,d人至o係無辦法底下去認同佢!如果你有追開小王子天地,就應該會知就小王子一向o係學校裡面係受到咩嘅待遇.當然5止係學校咁對佢la~~連親人都一樣!不過你地應該知道關於呢part,我係5可以o係呢度講嘅.
比賽結束o勒~小王子拉得最好!真嘅~不過佢5係第一,因為連驘左o個個自己都驚訝自己驘.我同小王子爸爸同小王子都一樣!我從來未見過一個比賽,個評判竟然坐o係40米以外嘅地方度評分.而且o個度5係concert room,係一間古老嘅church,評判坐嘅地方竟然係見5到個參賽者拉琴嘅~o係評判同參賽者中間重要格左幾十排church嘅chair,幾十個觀眾坐o係上面.咁樣~你話d聲去5去到評判隻耳度la na?
可能你會話﹣﹣"唓!咁其他人佢一樣會聽5到ga啫!"
錯!佢聽到其他人拉,but 聽5到佢地走音啫~如果佢聽到小王子拉,小王子係一定無得輸.小王子係尾二o個個拉,我見到本來拉完又以為自己驘緊嘅人,一聽見小王子拉,塊面即刻青哂~真係無得輸ga~
BUT
小王子攞第四!小王子由四歲可始比賽,從未輸過亦從嚟無攞過咁低嘅名次.宣報o個陣,我同小王子都以為自己聽錯呀!
第一o個個拉一隻淺歌,中間走音.
第三o個個拉一隻應該super快嘅歌,but佢用中快板嚟拉,拉咁慢想走音都難,不過成隻歌嘅style已經轉哂.而呢樣野o係音樂演譯上面係好緊要嘅~
第二o個個我一定要特別講﹣﹣因~為~佢5止成隻歌走音走左一半,拉錯嘅地方多到我係咁二都可以講得出廿個!我從來未o係一個大比賽聽過有拉得咁差嘅人.宣佈佢攞第二o個陣,我同小王子爸爸真係成塊面都青哂.最攪笑係連自己驘o個個都5敢相信自己驘左.
除左因為個評判坐得遠之外,重有兩個原因令佢無辦法聽到小王子拉琴.
一係因為咁多個參加嘅人,得小王子一個係用1/2 size嘅琴,細嘅cello d聲同大cello差好遠.無辦法produce相同嘅音量.
二係因為小王子揀嘅參賽歌,係一隻中慢板嘅歌,每一隻歌都有佢5同嘅style同演譯方法.係5可以為左要大聲d就死拉個琴ga!
通常比賽,個評判一時聽5到個參賽者走音都已經係好少ga o勒~可以聽5到走半隻歌兼拉錯哂呢~~~個機會率同仲六合彩差5多!
你話﹣﹣小王子係米黑仔?o個晚我諗﹣﹣
"5係真係黑成咁哇?"
不過5止咁喎~當我地比賽完一行出嚟,見到架車爆左胎!夠黑未?夜ma ma小王子爸爸換完胎,重要因為o個條是啤胎最快只可以行80咪.110咪嘅車程,我地只可以用80咪慢慢咁搾返Canberra.於是3個鐘頭嘅車程要搾4個鐘.返到嚟已經係半夜o勒~
我5係一個5輸得嘅人,但係明明係拉得最好,重要輸比o個d拉得5好嘅人,我真係受左好大打擎.比賽完左,我兩日出5到聲!如果係技不如人,我甘心命低!咁輸?我真係接受5到!
一個咁大嘅比賽,點可以搵一個咁無代表性嘅評判嚟評分?佢5止謀殺左一個每日努力嘅musician,重害死埋o個d無能力,但又因為驘出,認為自己能力足夠兼得到認同嘅"musician".
天父好奇怪,次次推到我落谷底,又會比返d糖我食.由Sydney搾緊返Canberra嘅途中,我收到個email.有人邀請小王子o係全Canberra最大最正式嘅Concert Hall度,為一個比賽做表演嘉賓.琴日又收到另一個幚International music festival 表演嘅邀請.
對5住!我而家心情差到無辦法形容~o個d 5 support 小王子嘅人,5該5好留言.我今日心血少,5激得!
訂閱: 文章 (Atom)


text:
中環在線:
與譚詠麟李克勤家中夾band
霍建寧彈琴有一手
■譚詠麟自拍兩條片放上facebook,見到佢同霍大班興奮高歌.
長和(001)大班霍建寧平日同佢老闆「超人」李嘉誠一唱一和,大家就見得多,霍建寧同譚詠麟,李克勤夾b
and唱歌,應該就好少見.譚詠麟近日將霍大班唱歌,彈琴嘅片段放上facebook,原來霍大班唔止精於財技,唱歌,彈琴都有一手.
■霍大班(左)彈琴伴奏,眾人樂在其中.
譚:慶祝佢嘅好日子
譚詠麟自拍兩條片放上facebook,見佢喺一個華麗大廳唱自己嘅《一生中最愛》,旁邊有一隊band,著住casual黑色衫,坐喺度彈琴嘅,竟然係年薪兩億元嘅霍大班,譚詠麟影住霍大班講咗句「一個音樂家為我哋伴奏」.
譚詠麟又喺條片度話,呢日去到一個好鍾意音樂嘅朋友屋企夾band,慶祝佢嘅好日子,不過就冇講清楚有乜喜慶事咁高興.跟住霍大班就拎住杯紅酒,好陶醉咁望住個螢光幕唱李克勤嘅《月半小夜曲》.老實講,霍大班彈琴就幾好,唱歌就一般喇.
其實好耐之前都聽過霍大班鍾意玩音樂,佢2008年曾經替中年女歌手區小麗(Irene A)創作歌曲,𠵱家上YouTube搵區小麗,搵到一首應該係霍大班嘅作品《送給你的歌》.
家中掛滿不同風格畫作
區小麗提過,佢當酒店酒廊歌手時,認識霍大班,之後拉埋霍太一齊夾band超過十年.佢指霍大班彈得一手好鋼琴,達到演奏級;霍大班家中有齊一個錄音室應有嘅樂器與器材㖭.根據譚詠麟條片,區小麗所言非虛.
呢段片除咗見識到霍大班對音樂嘅熱情,亦睇到佢幾咁鍾意藝術,譚詠麟圍住個廳拍攝,就見到呢個廳周圍掛住不同風格嘅畫作,可能同霍大班大千金霍尚欣熱愛藝術,本身係藝術收藏家,又經營網上藝廊有關,成個華麗大廳真係好似法國皇宮嘅一部份.
李華華
mailto:LiWaWa@AppleDaily.com
李華華
LiWaWa@AppleDaily.com
中環在線 - 李華華 舊文


text:
百日宴主要都係請比較close既親戚, 所以人唔多加埋都係一圍多啲, 但係雖然人少少, 都係都想整少少decoration俾啲氣氛(莎拉又一借口去販家). 因為圍數少酒樓俾既房唔大, 所以整banner或welcome board都唔可以, 於是莎拉就簡簡單單訂咗一束氫氣球, 可以用嚟作背景影相. 上網search咗好多間氣球公司, 最後搵咗間係觀塘工業區(係APM後面)既公司(Mr balloon), 一束baby theme氣球加多一個100日既balloon都係$200, 唔太貴.
Heehee, 好可愛既baby ballon呀.
另外婆婆就預備咗啲紅雞蛋, 不過平時整及食紅雞蛋都搞到成手紅色好唔方便, 所以呢一次婆婆就用紅色玻璃紙包住隻雞蛋好似粒糖咁, 好得意呀!
(婆婆叻叻呀)
經過上次滿月時食飯, 陶寶B一扭計就好難影相既經驗, 所以呢一次百日宴都要plan好當日下午一定要俾陶寶B瞓覺, 因為怕佢夜啲食飯時扭眼瞓呢.
好彩當晚去到酒樓時, 陶寶B好精神好精靈, 仲逐一同所有人影完相, 之後就食奶瞓覺豬啦. 咁大人都可以食吓飯. (陶寶B既皇因浩蕩)
到咗切蛋糕啦, 莎拉媽媽就去番上次訂滿月蛋糕個間Domie(多美), 上次就3D直昇機蛋糕, 今次就訂番個普通啲既蛋糕, 上面有個座係度既BB, 哈哈哈, 不過唔知點解蛋糕師夫就整咗個似小朋友既肥BB出嚟呢!!!
陶寶B都好合作, 到咗切蛋糕時候就又醒咗, 等我地可以一齊切蛋糕影相.
陶寶B見到個肥BB公仔時個樣好搞笑, 好似想講"有無搞錯, 呢個肥B唔係我呢架!!! 我型好多"
陶寶B今晚既表現好叻叻呀, 等我食埋個蛋糕先嚟發爛渣, 好合作呢, 唔通真係過咗百日之後大個囝?!!!


text:
係酒店食完早餐就將行李搬上車,繼續往北邊出發!
途經萬座附近一個小沙灘前有對石獅子好熟口面!
行返出58号線前經過玻璃廠就臨時改行程吹玻璃!
從來都話『計劃趕不上變化』,以為只係加開2個新行程?
錯哂~
上名護途中經過酒廠見學,就講起其實沖縄啤酒ORION應該都有‥
然後‥又臨時去見學XDDD
重點係:我地都唔飲啤酒OTZ真係咩料呀!?
每個鐘都有2班見學TOUR,免費而且可以當日現場預約
我地剛好送車尾所以就到2樓食個午餐先!
意外地唔貴又好食,就算唔係黎
當然全程日文,渣5都聽得明應該係N4程度就冇問題既~
先係帶你參觀歷史,由原料到生產既過程同短片
最記得就係佢地既酵母係75-0140
75係『名護(なご)』,0140就是『おいしい』‥
日本人真係好鐘意玩諧音-3-
全程約30分鐘
最後就被帶到試飲!
未成年,駕駛者只可以飲無酒精飲品
而其他多數都試下新鮮生啤,仲要你飲到可以飲2杯!
係果條『天國的階梯』邊望住日落,真係有種回歸天國既感覺‥
景色係好靚,但係呢度係雙線雙行,所以係唔停得車
當然總會有唔守規則既人,但唔係我~
揸左上島既半山處慢慢睇日落-3-
落返市區D既地方食飄虫至愛温野菜~
返酒店果陣因為冇咩街燈,又多彎又上山落山,被車話去左秋名山-3-


text:
陳瀅公開表示同張振朗(右)只係同事關係,咁大家明啦!「宅男女神」陳瀅(Jeannie)對於有報道指其與賭王四房兒子何猷亨分手,及與藝人張振朗食早餐的緋聞事件,Jeannie透過經理人公司作出回應,她說:「我同張振朗係同劇(《全職沒女》)同事,同佢喺劇入面係飾演情侶,同佢最多對手戲,未埋位所以就去咗附近餐廳食少少嘢,佢個人係好gentlemen同係一個好拍檔.至於我嘅感情事就唔係好似報道咁講,只係想 ...
陳瀅公開表示同張振朗(右)只係同事關係,咁大家明「宅男女神」陳瀅(Jeannie)對於有報道指其與賭王四房兒子何猷亨分手,及與藝人張振朗食早餐的緋聞事件,Jeannie透過經理人公司作出回應,她說:「我同張振朗係同劇(《全職沒女》)同事,同佢喺劇入面係飾演情侶,同佢最多對手戲,未埋位所以就去咗附近餐廳食少少嘢,佢個人係好gentlemen同係一個好拍檔.至於我嘅感情事就唔係好似報道咁講,只係想 ...
「宅男女神」陳瀅(Jeannie)對於有報道指其與賭王四房兒子何猷亨分手,及與藝人張振朗食早餐的緋聞事件,Jeannie透過經理人公司作出回應,她說:「我同張振朗係同劇(《全職沒女》)同事,同佢喺劇入面係飾演情侶,同佢最多對手戲,未埋位所以就去咗附近餐廳食少少嘢,佢個人係好gentlemen同係一個好拍檔.至於我嘅感情事就唔係好似報道咁講,只係想低調啲,可能因為我少提到感情而令大家有揣測,現時我哋兩個都處於工作搏殺期,大家都係成年人,有共識專注工作,我依家喺加拿大探屋企人,婆婆身體都有少少好轉,我覺得現時最重要係屋企人,最後多謝大家關心!」


text:
每次大型節目,一眾女明星都會谷胸晒腿盡騷身材博上位,好似尋晚無綫舉行《myTV SUPER呈獻:萬千星輝睇多D》咁樣,出晒名好身材嘅藝人好似:張秀文,陳婉衡,苟芸慧,黃心穎及莊思敏等,齊齊谷爆上圍,事業線有咁長得咁長,真係「胸」多眼亂睇到鼻血直流,係咁混亂嘅場面,有好嘢睇漏咗都好正常,依家就同大家重溫一下好身材嘅漏網之魚.
要數到強勁,就真係唔可以唔數2011年溫哥華華裔小姐競選亞軍上圍有34E嘅陳偉琪,一套Deep V露肩晚裝將心口兩團肉完全推晒出嚟,效果真係夠震撼,令人窒息嘅感覺完全出晒嚟;而另一位有料之人2012年港姐冠軍張名雅就着咗套粉經色tube dress晚裝,美好嘅上圍盡現;而另一位出名有料之人嘅歐陽巧瑩,久唔久都會喺網上晒吓好身材,估唔到去到呢啲大日子,佢反以着得ok普通,件衫雖然都有露事業線,但係佢把頭髮放咗喺前面,遮住咗心口嘅春光,成個造型真係跌晒watt.
而喺性感做主導嘅潮流下,都仲有一班人走自我風格,好似已為人妻嘅林夏薇咁,白色長褸加黑色長褲型格打扮,真係令人眼前一亮,絕對唔輸得過畀露肉嘅女藝人;做「狐狸精」及「小三」做到上晒位嘅李佳芯,以為佢會有啲嘢睇吓,點知佢着得非常保守,密實到完全無睇頭,加埋深色嘅打扮,喺身邊行過咗都未必留意到.


text:
Sunday, April 29, 2007
步操
天公算做美啦,唔哂,亦都係我地on parade時,係間唔中有d微雨,反而d蚊就好多.要俾幾多分on parade,整體60,始終係大家一星期以來,第一次on parade,結果係on parade時真係好弱,好多問題之前係遇唔到,或者根本無機會練.希望5月1日練習個時會更好,個日係會最後一日朕機會一齊on parade.不過大家都好好好努力,我希望巡遊個日,都可以成為其中一隊可以震撼人心既隊伍.
自己既表演唔多好,今次做左left marker,以on parade黎計係第一次,所以都會擔心自己做得唔好.但原來係距離方面反而無乜野,最大問題都係自己背得譜黎,吹到某d地方就有可能會亂腳,當搞番正隻腳時就會背唔到譜,哈哈.d歌一定要背得更加熟,仲要快d適應low step.
平時做運動,主要有兩樣運動會令到我會一滴一滴咁流汗:
1.行山
2.步操
今日無用止汗劑既地方,例如背同額頭,咁陰天都流汗.如果個日好好天咁點算呢!???
暑期要做返多d運動,d體能真係差左好多,而且d筋已經硬哂.咁既運動量,已經令D muscle 處於oxygen debt...O_o
2 comments:
- Sinnnnn1/5/07 1:07 pm
ice-skating!!!!ReplyDelete
>>sinReplyDelete
@_@ 你唔係想我地大家考緊試期間
一齊ice-skating嘛!!!!~???


text:
門外聚集咗十幾人等開門
我都未試過企係投注站等開門喇
等咗3分鐘,就可以入去買六合彩喇
我好少好少買六合彩
基本上,身邊嗰個人唔叫我買
我係唔會主動去買
但我今次係自動自覺
登記姐姐問我地搭枱好唔好喎
梗係唔好啦,等位要等幾耐吖
好快嘅啫,不過搭枱都好闊落,一啲都唔迫架
咁我地等位吖
比咗張紙仔比我地之後
唔知點解佢忽然之間可以變張二人枱出黎比我地
後 : 酸椰菜
前 : 花生
兩個都好好食,尢其個酸椰菜,正!!!
不過無特式飲品,算啦,起風癩,飲忌廉啦
餅餅飲凍豆漿,好有豆味又唔太甜 good~~~
拌海蜇,好爽,好粗,醬料夠味,呢個好呀
炸饅頭,外面脆卜卜,入面軟綿綿,不過店子孤寒啲,勁少練奶
擔擔麵,無以前大磡村咁好食
以前仲係大磡村時,爹地媽咪成日都帶我去食架
麵夠彈牙,亦唔會打結,麵條係得嘅
不過個湯底真係唔知想點
花生味唔濃唔香,只係咬到有花生時,感覺到有花生
唔夠辣,唔關我食得辣事,係一啲辣味都無
清炒蒜蓉白菜仔,呢個好好食,又唔油
賽螃蟹,一上到枱,我望住碟嘢
心想 : 無嘢呀,呢個係賽螃蟹 ? 蛋黃呢 ?
無蛋黃都唔梗要喇,仲要油到爆
我唔識點形容,總之成件事好差
感覺差,味覺梗差
賣相 ? 有咩 ? 白雪雪一碟嘢,一啲色彩都無,睇見都把火呀
餅餅食呢個麵好好食架
配料足,味夠,不過油咗少少但都可以接受
咕嚕肉,賣相好靚
上枱時熱辣辣,又香
但當夾起一舊圓形嘅肉,放入口咬一口時
咬極都咬唔開,咬開了...
唔好食呀,食到我噴火


text:
第五天(續)
離開hostel再次進入古城大街小巷,係走之前要先搵地方享受大理最後一餐晚餐
又行到基督教堂呢邊
一街都係小食,不過我對呢啲冇咩興趣,八卦下就算
以前好鐘意食呢啲串燒,但自從串燒出過問題後已經好少食
係走之前hostel職員推薦我食呢間餌絲,今日上午已經食過餌絲所以都係唔食啦
繼續向前行
最後一次經過洋人街
睇住有人唔小心就比人賺左20蚊
沿復興路走
轉入人民路向東走,呢道都一樣有好多野食
最後揀左呢間係古城比較出名既米線店品嚐晚餐
呢碗只係7蚊既米線真係好好好正,米線非常爽口彈牙,而且少少辣仲有好香花生醬味,like x 100!
加少少辣椒更正
呢道好受歡迎,食完出來時只係賣剩兩碗,好快就已經比人買埋啦,遲少少來都食唔到
仲有另一間大啲既分店
繼續向東行
轉入一條小巷,天主教堂就隱藏係呢條小巷之中
好中國feel既天主教堂
所有雕刻都做得好細緻
呢道唔似基督教堂,唔可以入去,只可以係出面欣賞
行返出來就要繼續趕路啦
竟然見到我最鐘意既鴨仔
已經八點幾,差唔多天黑啦
經過東門洱海門就正式難開大理古城,大理古城再見
而我都去齊古城東南西北門啦,Yeah!
出去大麗公路就可以搵到去火車站既8號巴士;8號尾班車係8:30,不過有人提醒話巴士班次未必準,所以都係早少少去到比較好
部車去火車站之前先去到巴士公司加油同收集錢箱,仲要等下部巴士來到過啲乘客來;我有好多時間所以慢慢等都冇所謂
大約九點到達大理火車站
安全檢查比起昆明站hea好多
我坐個班車11:44先開,早左兩個幾鐘到就只有慢慢等
今日咁早就食晚餐,唔想半夜先來肚餓所以食多個杯麵,慢慢食慢慢等
連啤酒個名都咁靚,不過我係唔飲酒既
等左兩個幾鐘終於可以上車啦,坐最遠既一號車箱,要快啲衝上去霸位
今次坐硬座,我諗唔會再坐啦,成晚都訓唔著
旁邊個個人霸左我個位唔比返我都算,仲要成晚郁來郁去,又打橫又打直都唔知想點
開左車之後有十零個人挨唔住去左補飛入臥鋪,我既然坐得硬座就當然要堅持到最後,點可以咁易放棄
第六天
時間過得好慢好慢,挨到5:41火車準時到達昆明站,終於可以離開火車
出到火車站仲未天光,為左安全起建暫時都係唔出去住,先搵個地方等天光
入左火車站既德克士坐坐
等到六點半天開始光,我係時候出去活動啦,要善用係昆明呢少少時間
首先要搵地方食早餐,今日想去另一間比較出名既米線連鎖店「橋香園」,行1.7公里路就會到;上午未出太陽時天氣好清涼,行都行得好舒服
環境又幾靚丫
又再次見到日出啦,係雲南咁多日都遇到好天氣,真係好幸運
路過會展同歌劇院
前面就係橋香園
叫左個最平既22蚊過橋米線,然後就入去揀個靚位坐低
如果食普通米線就要自己出去拎,我食過橋米線就可以坐定定等佢送來
有野送來啦
好快就可以變成一碗美味米線
呢碗米線都係好好食,不過我覺得相對第一日食既建新園呢碗就冇咁吸引,可能食左咁多日米線已經開始食到怕啦,哈哈^^
龜靈膏都有
七點岩岩開門時客人唔多,而家八點已經坐滿人
食完之後就過對面馬路,去今次行程最後一個要到既地方
就係去超級市場買野
來超級市場係想睇下有冇火腿賣,話晒雲南宣威火腿都好出名ma,最後買左幾舊火腿比媽媽,用來煲湯煮餸都得;去到機場過X光機時好得意,X光機照到我個背囊有幾舊黑色野,檢查既職員係部電腦又前又後又放大都睇唔到呢幾舊黑色野其實係火腿,HaHa~
第一次見到有「免巴」呢個字眼
一路飲住枝冰紅茶一路行返去火車站,要坐巴士去機場啦
原本係想去錦江賓館坐車返機場,當行到火車站之前見到有部機埸巴士停係道,咁就拿拿聲去買飛上車啦,上車前問過職員話五十分鐘可以去到機場,都好快bor
呢部車只係13蚊咋,比起錦江賓館個部平成半,而且最重要係呢部車好方便,唔洗行到去錦江賓館咁遠;8:57上車,九點就開車,時間岩岩好
我冇去到九鄉,即係枉去雲南?
巴士係到機場客運大樓之前會先係機場附近停站
一到機場停車就好多人衝上車
真係五十分鐘可以去到機場,平靚正!不過停車位置冇咁好,要向後行一兩分鐘去客運大樓
機場又大又新
等到10:30就可以check in啦,快啲check in左先
check in完仲有好多時間可以四圍影相
國際航班就要係呢個小小地方進入
入面都係勁大,但人影就唔多個
呢個時間飛機都唔多部,但我坐個部就停係78號閘口,即係要行到最尾
開始有多啲人到啦
機場有免費wifi,但要電話號碼登記先有得用,好彩我有
等丫等,飛機遲左少少到,不過就可以準時返到香港
坐係前排窗口位置,睇風景一流
準備起飛啦,再見美麗雲南
唔經唔覺飛機飛到出海,即係就快到香港啦
平安返到香港,雲南之旅可以畫上一個完美句號
因為電話冇電,係機場差左半個鐘電先起程回家,又完成一個旅程啦
短短幾日旅程去唔到好多地方,不過去過既地方都唔錯丫,有靚天氣有靚風景,玩得好開心,慶幸因為得到呢張免費機票先可以成行,我要多謝航空公司先得,哈哈^^一個旅程完結就要期待下一個旅程開始,下一個星馬之旅又係玩得好開心呢,Yeah!


text:
今個月最大感受係包包曳左好多!
重
沒有磅重
高度方面,成日想度但包包係唔會肯企定定,大概80cm吧
食
食方面,依舊2奶3固.飲奶飲多左1安,早晚每次5-6安.雖然同期bb都飲8-9安,但過左一歲我放開左唔再緊張佢飲奶.固體呢,初初包包剛病好嗰時食得好好架,可能病時食得少.但好快佢又故態復萌,間唔中都要開歌仔佢睇先攪得掂.每餐至少30分鐘.唉,最近天氣凍,食得咁慢,好頭痛呀~
另外就發現包包對蛋白敏感,蛋黄就無事,面包蛋糕都無事.13個月畀包包食半隻全蛋,但身體同面有紅色一達達,但唔嚴重.14個月再試,身體無紅但面仔有,15個月再試依舊面仔紅.唯有慢慢再試.
訓
9點入房,但通常典30分鐘先訓著(¬_¬).仲有唔可以提訓覺兩個字,如果唔係佢會唔肯入房(>_<)
天氣開始凍,包包可以訓到8點先起身.
訓呢樣真係要讚下,包包一向半夜都會醒下,有時一次有時幾次.但呢排包包可以一覺訓天光!而mama都可以連續訓到7個鐘(係聽到papa返工就硬係會醒一醒),真係好耐無試過啦!
日間依舊早午各一nap,每次一至兩個鐘
牙齒
上面兩隻新牙仔
total 6 隻,上四下二
活動能力
- 行路已好穩,有時仲唔畀人拖住
- 有日playgroup教hopping,返到屋企佢自己就踎低再用力un高,再加上"e .. ar"既聲, 當然包包未跳到,但佢啲動作配合聲音就真係好攪笑!
- 最近好鍾意錫人,一叫錫錫就會錫,但就錫到人成面口水 XD
- 飛吻肯做啦,識放隻手埋咀仔,但就唔係成日飛到,哈哈!
- byebye成日做,甚至當佢想離開嗰個地方時就會自己起勢咁bye, 好攪笑
- 拍手只肯聽歌歌時,包包唔太鍾意拍手
- 可惜hello成日唔肯做,點解呢?
- 一話街街就自動坐低等著鞋,最乖係呢個moment!
- 最近papa成日喺屋企揹包包,而家佢有時會走去我地背脊,挨住,再吖吖吖咁叫我地揹佢!
- 出街就要自己行,又唔畀拖.出街食飯就心野,食一陣就要落地唔肯食,所以我都好怕帶佢出街食飯!
認知能力
- 包包其實識聽好多野,但佢非常有性格,唔鍾意聽指令.例如佢近期至愛orange, 一話食orange啦佢就會走埋黎.banana, apple 都聽得明.但當我教佢apple orange banana實物時,就問極都唔應我,又或者是旦拎一樣自己把玩.
- 疊杯杯同入圈圈,識得分大細入同疊,錯左會拎出來再入過,每次完成我都大讚佢叻叻.
- 日常生活大多話說已聽得明,但有時佢係唔會彩我T_T,呢個仔真係好cool架!
說話能力
依然好少講人話,但佢成日講一大堆bb話架!自己玩緊時都會ee urur, 但就連mama baba都好少講.通常好心急要一樣野時會mama,但平時對住我地佢通常會吖吖吖咁叫╮(╯_╰)╭,我已經日日放工返到都mamama咁教佢㗎啦~
包包係識發好多個音,有日仲向住爺爺講yeh,我知佢係叫爺爺因嗰時爺爺無留意到佢喺度.但就硬係唔肯講.用玩具引佢講,就只識發脾氣,究竟點先可以鼓勵佢講多啲野呢?
情感發展
呢個月嘅包包曳左好多.脾氣又大左.想要嘅野得唔到就發脾氣喊,仲要點都要到手,好硬頸又好有記性!特別係眼訓時真係好似變左另一個人咁!有一次就係都要拎住個橙睡覺!有一次就要拎住自己隻襪!一拎走就爆喊!而家我都唔會心軟,如果係唔應該玩嘅野,我會由佢喊下先!
無耐性心急,上playgroup一定係第一個衝去miss度攞玩具,miss叫hold on / wait 佢都唔理,而家我喺屋企就經常要佢等5秒先攞野畀佢,有時work,但一上playgroup又唔肯等.但其他小朋友又好乖,mama好無奈……
好古惑,明知唔可以做,會望一望你,偷笑,如果無行動stop佢就照做!走來畀啲野你,當你伸手攞時又唔畀再露出奸笑!
最近仲鍾意倒亂,將佢嘅bb櫈,walker, rody, bb 籃球架等等推倒同反轉!話左唔可以都照做!我每次都堅持要佢clean up,佢都肯,但好快又黎(>﹏<)
包包最愛mama,我喺度就邊個都唔要,有時甚至我一走離開圍欄佢就喊,想去個廁所都唔畀!有時發脾氣papa氹佢教佢唔可以,佢就愈喊愈勁,但mama出手就好快收聲.
睇相.... 我發現好少同包包影相呀.......
冬天幫包包著連身衣, 即刻好BB呀.... 但佢就唔太LIKE, 因為好迫呀, HAHA
唔少得(扮)傾電話!
包包只會拎PAPA個手機, 唔會拎我個, 唔知點解呢???
NAUGHTY BAO
樣子老積左好多....
好忙, 又飲水又REMOTE XD
XMAS LOOK
媽媽的話
呢排見到啲blogger寫k1 interview, 講真真係覺得blogger啲bb好叻好smart.雖然言之過早,但我真係開始擔心包包下年interview.因為包包好有性格,我行我素,唔肯講野,坐唔定,無耐性又唔聽指令,又迫唔到佢做.同時間我都好欣賞blogger媽媽,喺interview時如何控制bb情緒同狀態,我真係學到好多!
好似上playgroup時,就會覺得點解包包好似特別曳架?有時又會諗係咪自己唔識教?我唯有安慰自己包包仲細,遲下可能會好點吧…
其實做媽媽真係有壓力,怕自己做少了,怕自己做錯了.可能小朋友有他天生嘅性格,但mama會盡自己努力,令包包成為一個有禮貌,有愛心同樂觀嘅小朋友!


text:
Monday, January 28, 2008
香港比Liverpool更凍!!!
今日同鬼仔返大陸, 可能我同佢八字相沖, 舊年同佢去無帶passport, 今年就無帶褸. 一落常平火車, 我着咗咁多衫都覺得寒, 實凍死佢 原來只得6度, 比香港唔只少2, 3度 咁簡單.
後來才知鬼婆無乜食lunch 既原因, 事關見到雞頭就無胃口, 原來如此
米高搵咗部暖氣俾佢地. 我坐係一邊, QQ問我凍唔凍, 我身ok, 但手就好凍. QQ於是俾咗個好cute既獅頭公仔暖水袋俾我. 我貪玩俾鬼仔試下, 諗住跟住自己用. 點知俾佢拿去用足全場 我都無機會用
阿同事唔知個個係暖水袋, 奇怪佢男人老狗拿住個毛毛公仔做乜 Sorry arh...希望出年我唔好再害你啦
Sunday, January 27, 2008
SD card
貪平又買咗之前出問題既同一張SD card. 之前係AM730 賣廣告才識呢個'YES' brand - 1GB HK$58. 阿當同我一齊買, 用咁耐都無事, 我諗住上次有可能自己按錯相機掣搞壞咗張card. 估唔到今次唔夠2星期就出事. 好彩之前一日做咗back-up. 今次仲有工作既相, 好彩
Tuesday, January 22, 2008
馬莎cheese cake - highly recommended
咁大風我都諗要唔要call 的士車我地返對面酒店. 差點放棄蓮絲推介既馬莎cheese cake - £2.19 每盒2件, 咁大個女都未食過咁好味既cheese cake. 點解香港馬莎無? 我地幾飽都要食晒, 仲有Lipton tea bag 配 cheese cake.
Sunday, January 20, 2008
Mr. Thomas' Chop House @ Manchester
蓮絲book 咗呢間於Manchester 市既餐廳請我地食, 唔算貴. 間餐廳好full, 一定要先訂檯. The best restaurant I ever have in UK. It seems my whole trip is worth again with this meal
http://www.tomschophouse.com
Appetizer - Mr Thomas's crispy Corned Beef Hash Cake - yummy!!!
1st time to try Parsnip soup - great with bread!
Fish & chips - my favorite on chips Actual look of chips is better than my photo.
Fish pie with home-made beans.
Roast Beef - luckily we share all the dishes, or we won't be able to try different food.
Choco cake
with white choco and choco at the base. Suppose to share between 2, but we can actually share among 6!!!
The restaurant is so warm, see our winter and summer outfit
We start our lunch @ 2:30pm and we have to give up our dinner I end up slept @ 8:30pm, while my colleagues are earlier than me @ 8:00p.m. I woke up @ 4:30am the next day. Replying my boss' e-mail early in the morning, he told me to go to bed again. How can I go back to sleep after sleeping for 8 hours already???
Saturday, January 19, 2008
前往英國
係德國無睇電視, 係buyer口中先知一架BA777係London lose power 失事. D buyer 原先要係London 轉機, 臨時改往Munich轉機, 以防delay. 一早收到上海同事message, 話飛機delay. 原本打算等埋一齊坐車去Liverpool. 即我地要等4個鐘. 去到Manchester後我地掙扎要唔要存放行李, 出Manchester 市區走一走, 不過費用£5. 8pm關門. 最後我地覺得唔扺都係留係機場等. 由Terminal 1 行到Terminal 3, 先發覺佢班機又delay. 我地只好放棄等待, 先行回酒店. 之前book咗private 的士要£40. 最後佢差唔多11pm返到酒店, 無食飽. 好彩我地有打包俾佢.
Marriott South @ Liverpool - 我第一晚酒店要£65 (包早餐), 之後係£99 (唔包早餐). 早餐要加£14. 咁後幾日唔係俾酒店賺好多 Internet 又係好貴 - £15 for 24 hours.
酒店張床好軟好comfortable.
我搜索咗好耐, 終於係pillow 後面找到電掣 個位置雖然方便, 但費咗我一番功夫先找到.
琴晚無開大暖氣, 未天光就凍醒咗. 落去見到d熱早餐居然覺得好感動, 可見得自己平時唔識珍惜
公司就係酒店隔離, 我地先嘗試行去, 大約知道聽日要預幾多時間. 不過見到個close咗既細gate, 唔知呢度平日開唔開, 但放眼望去5分鐘路程內都無入口, 又大風, 我地只好放棄搜索.
星期日蓮絲自願同我地去store visit. 仲請我地食飯, 英國到處都係大減價. 蓮絲話英國生意差, 所以要大減價, 乜聖誕過後唔係減價時期嗎? 如果我有心買嘢, 應該都有收穫, 香港d 衫細細件, 我係度會容易買到嘢. 父親大人托買Clark. 我好快就選咗2對. 軼皮個對減到£34, Gore-tex 個對減到£59. 我記得上次幫老豆買好似£89. 店員都話好多中國人來買. 返到香港check無一樣樣, 價錢約HK$1300 - $1700. 早知就買多幾對返來香港賣!!!!
估唔到大家都有買禮物~
不過我只買咗俾英國同事, 我自己都有禮物呀! 佢地真係好~
亞美仲提我平時要收藏要包好, 唔係會氧化. 又學咗一樣嘢
原來北方新年有送中國繩既習慣
Friday, January 18, 2008
Last day @ Cologne
好彩可以自動修復, 仲諗住帶部lap top來會用唔到. Internet 0.30 euros per min, 19euros per 24 hours before noon. Check 完e-mail 都己經一個鐘, 先諗起香港己經返工, 可以同d friend msn.
行完show 我地就冒雨找同事托買既藥. 我地隨便在其中一個大站- Heumarkt落車. 行咗幾間Kiosk都搵唔到. 跟住打算食埋飯先返酒店. 本來buyer都有叫我地一齊食飯, 不過今晚係佢地vendor請食飯, 一大班人. 我地住得又遠. 只好推掉. 又唔駛成晚聽英文啦. 望咗幾間德國餐廳既德英文餐牌都無興趣, 決定都係走去食中餐. 阿當都叫我唔好係外地食中餐, 唔扺食. 不過呢間餐廳居然無令我地失望. 唔算太貴, 叫咗炒飯同家常豆腐都好好食. 亞美更喜歡有點spicy 的家常豆腐, 好懷念家鄉菜. 臨出發前我都知我會掛住媽子既住家菜.
亞美話泰國宜家規定單據上一定要有公司名, 唔可以係私人名, 下, 咁香港的士d電子單咪有問題lor. 聽講公司有一部份expense無得claim, 都損失不少. 點解咁似中國政府朝令夕改.
第一次見Tchibo 同 Plus. 估唔到Tchibo賣coffee, 仲有咁多唔同種類既貨品選擇. 不過呢間Plus 好細, 睇唔出佢係歐洲有3000幾間store.
星期六10am出機場前我地決定做一做 tourist. 不過今日既train要差唔多15分鐘一班. 我地只有非常有限既時間行. 好彩停咗雨. 我地早一個站落車, 經個d shop
去到教堂怱怱影完相就走. 如果可以行到河邊影就仲靚.
隔離仲有間5*酒店, 好大把Parasol. 居然咁大風都穩如泰山.
泰妹居然憑相片機憶記得呢度就係老闆舊年食德國豬手既地方, 可惜我地今早要走. 我地仲研究德國豬手英文係乜 – pig’s feet, hand or leg?
仲係車站附近間Kiosk搵到同事托買通鼻既藥, 害我地差d miss 咗班train.
我地一早book 咗車出機場. 係女司機, 諗唔到佢開得好快, 跟車好貼. d車都係Benz 車. 不用半個鐘就到機場. 比起飛時間仲有2個半鐘tim. 忘記咗cologne機場唔大, 可以有多d 時間觀光. 不過人生路不熟, 都唔夠擔亂來.
Cologne 機場有espirit, kiosk 仲有好多朱古力既choice. 試咗隻chili choco. 無乜特別, 係食食下有d spicy味. 諗住最後係Frankfurt轉機先買朱古力手信, 點知個度無咁多choice
仲見到有同事托買既藥, 一樣價錢. 早知今朝唔駛咁趕. 婆婆仲好好人, 提醒我地呢個係藥, 唔係candy!!!
Thursday, January 17, 2008
又餓又累的一天
係飛機都唔知有無瞓過覺, 即刻行show, 好彩都無乜jet lag. 估唔到show ticket 咁貴, 2-day ticket 要37euros + tax. 一般Asia show 有invitation都係free of charge. Ticket 就包public bus + train 免費. 我地算住得遠, 要25分鐘train. 好彩酒店行過去Train Station 都係幾步路, 日日搭的士就溶啦. Train 都好方便. 5分鐘一班. 人又唔多, 都有位坐, 又唔駛轉車, 順便觀光cologne 市景, 好快就見到cologne 地標 – 教堂.
D buyer 着短tee, 我地則着厚冬裝. 出門之前阿媽仲同我嘈要我帶多d 厚冬裝, 我都掙扎着要唔要帶厚羽絨, 好彩無, 當地俾我想像中暖好多. 否則提2日實累死. D buyer 仲問我地點解唔放係cloak room, 存放cloak要1.5euros. Sterling 對euros 當然好好多, 對港紙好高啊, 我地唔想晒, 只好怪相地提着.
個Show 俾想像中更靚, 更trendy. 當然高級產品更貴啦. 老闆叫我影相影得越多越好, 老闆你個任務俾想像中艱難, 個show 係禁止影相, 咁多人行出行入, 我既手機終於有用啦.
我覺得show內有d人歧視中國人. Buyer 都話佢自己行無人問佢拿business card, 同我行個個都問. 無法啦, 鬼叫中國人copy得咁快.
Show內都係sparkling water, 無regular water. 3.3euros 一支, 好貴呀!!!
我地Asia只得2位同事去, 同一大班鬼, 我地2人要隔一陣就要swap一次, 仲無lunch食. 根本同各buyer傾唔到好多, 返來點同老闆交差. Show內有好多movenpick 車, 最後都食到雪糕, 個waffle cone好脆, 1.8euros比香港平. 最攪鬼係d鬼收到關於香港office 既風俾我仲快. 我開始仲同佢地講無可能既事呢.
Cologne Hotel - Mercure Hotel Köln Junkersdorf
泰妹亞美就慘, 佢package係要去frankfurt, 再轉火車去Cologne. 之前問過基拉佢話我行李重就唔好選呢條路, 因為搬唔起行李上頂架storage. 亞美check-in個陣counter話可以係cologne pick up 行李. 去到cologne話己經無呢個service, 行李要係Frankfurt claim. Cologne – Frankfurt間既火車要1 個鐘呢!!! 佢仲着緊短tee o… 我都要先借件衫俾佢行show用. 好彩大褸跟身, 唔係就凍死. Airline話會送到酒店, 不過唔保證當日送到
上海同事申請不了德國visa, 臨時取消了德國行程. 秘書小姐又用咗我個名幫晒各人book房, e-mail 過去想取消booking又無反應, 即係我又要同酒店交涉啦 不過reservation manager 都係say no, 話我地係thru佢agent book wor.
行完show返酒店好彩亞美既行李到咗. 老闆話佢舊年住個間酒店唔好, 幫我選咗呢間3* 酒店. 除咗離show有點距離. 酒店好新好乾淨, 比想像中好好多. 多謝大佬!!! 大家都話cologne既酒店只及大陸既賓館, 又無bar晚上可以坐底傾計.
係唔知點解企缸無燈.
早晚都落雨好凍, 附近又無嘢食. 我地只好留係酒店食 不過好貴. 除咗Brocolli cream soup 好飲外, main dish麻麻. 早餐反而好好食. 有好多麵包sauce選擇.
Munich Airport
走到後來偌大的機場好似只有我一個人走. 機場廁所亦好多, 咁大既廁所又係我一個人入去. 不過好乾淨, Grohe既衛浴設備都好新好襟用.
一路上都有好多小café, 旁邊仲有好多免費報紙, tea bag都有好多選擇 – fruit tea, jasmine tea…... 香港機場如果學習, 恐怕中國人不把所有免費物品拿走才怪.
往Cologne 既班機乘客好少. 阿媽仲話希望我今次旅程識到男朋友, 不過我前後左右都無人. 我都未去過munich, 今次又坐到窗口位影相.
Cologne 既機場俾Munich細好多. 都有好多廁所. 但廁所門似雜物房多d. 門口細細個, 同德國人既size唔match. 一開門竟然就係得一格.
Lufthansa
今次係第一次搭Lufthansa, 亦係公司cut down budget 後第一次出遠差搭economy. 聽了廣播後, 才知道Lufthansa 的讀法 – lu-f-攤-sa. 走過頭等倉d seat 位好寬闊, 德國人都應該好高大. 可能今日班機唔多人, 中間既頭等位都放咗個tray, 可以放杯. Economy 當然相差十萬八千里. 不過坐底後發覺都唔係太細. 架機都幾靚, 起飛同降落都好平穩 . 機倉氣溫剛好, 平時一上飛機就大傷風既我今次竟然無事.個安全帶扣同其他airline既好唔同, 差d唔識用. 電視既廣播指導當然係德文行先.
Dinner 食咗Marinated Beef with pepper sauce. 出奇地好食. 以為只有Asia 既airlines d 食物先可以食得落肚. 不過臨瞓前食就好heavy la. 我亦叫咗支德國啤 – Warsteiner. 諗住飲完會好瞓d, 都係瞓唔到. 開頭都好飲, 不過好大支, 俾一般青島大差唔多一倍, 我只飲到一半. 最開心又見到奇華既合桃酥. 可借係後來的短程機, 又係食凍包.
美中不足係竟然無personal TV, 仲要係走廊頭頂上既細電視, 點睇呀??? 又唔係d 好想睇既電影, 好彩架機唔滿, 隔離無人坐. 班機好少亞洲人, 我好似去咗第2個世界. 恐怕大部份香港人會選乘其他airline. Lufthansa唔係under asia miles, 今次claim 唔到mileage, 真係晒.
Lufthansa既所有航班都好準時起飛, 真難得. 佢地上機時間亦唔見得俾其他airline 早, 有d 航班都好多人. 之前仲擔心半個鐘頭轉機唔知d 行李轉唔轉得切, 阿媽都提我把日用品跟身以防萬一, 希望唔似London Airport 咁亂.
不過坐長途機依然痛苦, 以後都係去近d既地方好, 特別係老豆媽子就唔好再忍受長途機之苦. 我架機就有一位baby, 泰妹架機有2位. 真唔明d人帶baby上機, 降落個下baby 都應該辛苦啫, 點解要baby 同我地一齊受難呢
除咗香港往Munich既航班, 其他空姐同地勤人員都好好笑容, 同我認識既好cool 既德國人好唔同. 仲可以學返幾句德文. 係香港機場我仲貪玩買咗本Lonely Planet 既German Phrase book, 返到香港恐怕又擺埋一邊
Wednesday, January 16, 2008
大頭蝦自己嚇自己
己經2年無去英國出差. 以前都係係天氣溫和既5月或9月過去. 以前就話想去睇下cologne個展, 或者順便stay behind睇musical 或探朋友. 宜家要係寒冷既一月去, 怕凍既我嘗試turn down失敗. 以前都有老闆同我一齊過去, 今次香港office 只有我一個人去. 我從不喜歡一個人踏上旅程. 這份不安卻把我變得笨笨的.
第一件傻事就係我去到機鐵站忽然發覺銀包無咗張身份證. 心諗係咪自己多手把身份證留在書台上. 望住1袋2袋行李, 都唔知點算好. 今次都己經少帶好多document, 都唔知點解個行李仲好重. 仲有一刻諗住自己今次真係唔駛出trip.
本來call 咗老豆返來車我, 亦擔心老豆找唔到地方掉頭, 跟住見到有的士就跳上車, 同老豆講返屋企等我. 在的士上我再搜一次銀包, 竟然俾我係八達通後面搵到張身份證. 我自己幾時咁擺一d印像都無. 嚇親老豆媽子, 真係唔好意思 同司機講調頭返機鐵站, 連司機都問我到底要去邊. 去到中環橋底有消防車阻路, 原來天橋上有垃圾桶焚燒, 都應該係煙頭引起, 害我本來不安的心情對前程更不安心. 好彩之前預多咗時間出機場, 去到check-in counter, 櫃台小姐話呢班機會準時起飛. 去到Munich 我只有半個鐘轉機, Travel agent 話如果搭下一班機要俾貴d.
第2件傻事就係我係Munich 轉機時, 只記得放下背包過x光, 見靚仔海關哥哥無開輸送帶, 心諗佢係咪要睇埋Boarding pass, 同佢你眼望我眼, 最後佢提我仲有個斜mee 袋, 仲要除埋大褸過x光. 大褸都要除好嚴格, 不過斜mee 袋都唔記得, 我真係傻咗啦
今次怕悶仲帶埋laptop 過去. 係香港機場又買咗Dan Brown 既Angels & Demons, 原來宜家連laptop 都要拿出來放在膠箱過x光. 有位海關哥哥仲問有無腰 belt, 過關要check 既嘢越來越多


text:
矩陣(Matrix,眾數Matrices)係線性代數入面其中一個基本概念.矩陣可以代表一堆線性代數.
一個嘅矩陣係一個由列行元素排列成嘅矩形陣列,元素可以係數字,符號或者數式.下面係個嘅矩陣:
矩陣喺電腦科學
入面都有好重要嘅作用.
一個矩陣係由一啲元素組成嘅方型矩陣.
矩陣入面嘅嘢係叫元素(Elements),佢哋會排成橫行(horizontal rows)同直行(vertical columns).
買T恤嘅例子:如果紅色嘅要件中碼,件大碼;黃色嘅要件細碼,件中碼;綠色嘅要件細碼,件中碼;藍色就要件中碼;紫色就要件大碼.咁就以上嘅資料,就可以寫成以下呢個矩陣.
基本嘅樣[編輯]
一個矩陣(m by n matrix),係呢個樣:
入面嘅元素,係嘅置數(index,indices)代表住係入面嘅第行第棟.
矩陣嘅基數(order)係指個矩陣會有幾大.一個嘅矩陣係一個由列行元素排列成;而就係呢個矩陣嘅基數.
咁矩陣嘅基數就係.
對角元素同方型矩陣[編輯]
一個嘅矩陣入面,第嘅元素就係叫做對角元素(Diagonal element).
用數學形式寫,就係所有嘅嘅元素.
係一個嘅矩陣睇,所有嘅嘅元素就係矩陣對角線上面嘅元素.
如果一個矩陣,佢嘅基數係.咁呢個矩陣就係一個正方形.
咁就會係呢個矩陣嘅對角線(Diagonal).


text:
大家都知我幾慳家架啦,無啦啦,我係唔會亂花我既擦膠儲備既,尤其存貨已經見底啦!
不過咁,都係果句啦,慳自己就唔好慳人地.
一日,有個教會朋友,拎咗張狗狗圖樣俾我睇,佢話想用黎做卡喎,仲話手上既擦膠冇咁大舊(佢講緊美心美勞果種),要縮印先做到.但呢個史提拔,唔知點解又將只狗狗縮到細過頭,唔通佢唔識用個影印機?不如等我幫你拎去縮啦.
等我睇過,冇理由唔夠大架?我唔係豪咗一塊好野俾佢既咩?點解唔夠大呀?原來佢一路都唔捨得用呀!佢話:我依家先係初學,唔想咁快就亂花咗舊擦膠呀!
返到屋企,我心諗:佢唔捨得用塊擦膠,用果d粗野,以佢目前既技術,咪盞搞到雕完出黎一忽忽?不如咁啦,再豪多次俾佢,漏夜趕個印出黎等佢開心下.
就係咁,我就做咗呢個o係我印仔生涯中最大既一個印啦,佢仲爭d要佔用晒全塊擦膠添!
刻好啦咩?好似係.
上埋色,咦?唔妥,唔妥呀!你地見唔見呀,只後腳呀,仲有多餘野未剷走架!又一次證明我做野,成日都有蝦碌出現既.
我冇野叻,至叻補鑊,好快就搞返掂.
印咗出黎,就係咁款架啦.呢隻狗,原本設計既線條係想營造用粗筆隨意亂描既效果既,但原庄個鼻我覺得唔多好,咪同佢改少少咯,最後變成呢個款,唔知呢位朋友最後做出黎d卡係點既呢?


text:
吳若希 40萬自置 Benz變咗 12年落地 200萬波子,新車登記公司昇運國際有限公司董事係郭志燊,郭生名下公司經常買下工廈,而位於北角的會計師樓亦係自置.
封面
兩老細供車供樓 吳若希騷價 2萬揸 200萬波子
八,九十後上樓勵志故,十個潮文九個假:自己儲 30萬,男朋友俾 300萬喎,咁都信,傻的嗎?
不過凡事都有例外, 23歲吳若希就係嗰十分一嘅成功例子喇!打份出名人工奀嘅大台工,頂爛市出騷價二萬五仲要同鄭俊弘分一半,未計公司抽佣,咁都有得越住越貴,越揸越豪,最新戰績係睇三千萬豪宅揸二百萬波子,而架新入手波子又係另一 uncle名下公司登記,真係要用高八度 200分具吳若希 mode驚叫一聲:「點解既!」點解又係 uncle?點解唔睇得又唔唔得嘅吳若希上位上樓買車極速,仲勵志過啲勵志潮文嘅?
點解次次升呢都係關爸 B,大叔事嘅?點解新嗰架波子又係公司登記東主又係大叔嘅?點解 23歲人仔,出道得嗰五年,變樣變樓變車變得仲快過 Louis變杯麵嘅?覺得吳若希變錢得意過甄澤權變魔術嘅,請舉手!
圖文嚴重不符
成件事最「打耳」就係,吳若希搵幾多有數得計,唱紅《越難越愛》後收入大增,佢亦都親口向記者講過:「唔過 100萬,一半就有,( 14年)搵咗七十幾萬」至於 15年,年頭照顧踩單車受傷媽媽同忙外婆後事,主打拍劇賺得雞碎咁多大台騷錢,有限時間接商場騷,被指同鄭俊弘打孖上共收二萬五,忙到九月拍埋《實習天使》仲話喉嚨生嘢停工整整兩個月!條數點計都唔會搵得多過搏到盡嘅 14年,反而被傳媒影到殺入何文田,跑馬地睇豪宅,出入代步又係名車,上週二( 27日)就被本刊發現,停緊工嘅 Jinny又有錢換車,座架由 40萬 Benz一跳五倍變 200幾萬波子.
其實呢, Jinny唔係識變魔術,係同父輩叔輩特別有緣就真!初入行就離奇出席成龍 60歲生日派對自揭關係非一般,其後同 57歲股壇老手王弼燮傳出緋聞見完家長,又話背後有年過五十馬主「十哥」林棣權送車送樓.
嘴仔甜識叫唱片公司老闆何哲圖做「爸 B」,呢班年紀真係做得 Jinny爸爸嘅大叔亦都真係錫佢錫到親生女一樣,去年自稱自資 40萬買 Benz,等緊新車落地之時,有大叔借出 80萬 Range Rover代步,今次架 200萬波子就係公司登記,公司東主又係年約五十郭志燊,職業係會計師,咁啱同上次部 Benz公司登記東主係同一人.
已婚大叔:「證明我多車」
次次支出與收入不符被質疑都識見招拆招,被指搭上王弼燮即詐傻:「邊個 Jason Wong?我電話簿有好多個 Jason Wong!」被指得十哥厚愛送樓又送車就扮懵:「咩牌子?我連車款都唔知點買呀?冇諗住跑馬地,港島區完全冇諗過!」 Jinny最叻大大聲死口唔認,車主大叔把口就比佢差得遠.週一( 2日),《 FACE》在其天后會計師樓下終於等到郭姓車主真身,對住鏡頭郭生話:「唔係好方便講,呢啲係私隱,唔可以咁問我……你哋問錯人.我都係喺報紙雜誌見過佢(吳若希),我係會計師,又結咗婚,你一登我會收百幾個電話!」不過問到郭生 Jinny兩部車都係佢公司登記時,他就笑說:「咁咪好囉!哈哈……證明我多車,你哋咁樣問我真係答你唔到喎!」
大叔剎手
18歲出道,今年先得 23歲,吳若希個人經歷和交友圈子絕對同實質年齡不符.入行前網傳做過 club女,入行後就不斷同年紀大佢倍幾既大叔傳緋聞,佢又自稱歷任男友至少年長 15歲,同大叔有緣.
越貴越愛
在福建出世長大, 10後移民香港,吳若希話過初到埗被同學恥笑新移民,又要同媽媽,外婆,舅父,細佬逼住 400呎公屋.不過短短幾年知名度同富貴程度幾何增長,睇怕班同學恥笑咗唔係好耐.
一籮𤓓
背後兵多大叔多,原來又唔代表有觀眾緣喎.吳若希出道五年,除咗好叻叻炒股票,可以買六位數字股票,但有得揸七位數字車同睇八位數字樓外,最巴閉都係成日可以做潛力圖,其他人恨都恨唔嚟.
傅嘉莉:搬南灣
上年被影到同新加坡猛人「肥叔叔」喺的士又攬又啜嘅傅嘉莉,雖然做咗大台親生女月入只得兩萬,不過就享有名車兼司機接送「福利」,仲月租 6萬住南灣千呎豪宅,加上得閒作客請食飯,條數好難計!
朱晨麗:坐頭等
喺大台月薪只得萬五蚊嘅朱晨麗,出入司機包接送,歐遊坐頭等,之後又用咗 700萬買入將軍澳 The Parkside單位,仲搬到月租 15萬嘅金鐘太古廣場栢舍服務式住宅,好難怪有指背後有大水喉射住嘅!
葉翠翠:買大屋
港姐葉翠翠同富商黃有龍傳完緋聞,月入得萬三但竟然可以有三千萬本錢掃北角豪宅賽西湖大廈兩個單位,之後繼續以樓換樓方法搵錢,直至今年 7月下嫁建築師兼公司副董事周曉東,終於可以收心做富貴人妻.
陸詩韻:住半山
港姐陸詩韻當選後月薪唔夠一萬蚊,加上工作量又唔多,但出入竟然可以揸 30萬 Benz代步,仲由將軍澳居屋搬到渣甸山豪宅居住,生活幾級跳,十足阿太生活,可惜成日遇失匙夾萬打回原形.直至今日,仍撇甩唔到「專釣金龜」嘅頭銜.
撰文:娛樂組
攝影:攝影組


text:
講開歷史,去年十月十六日篇真人真事係未完嘅...
下集係講個師奶 (先開估:哩個師奶好明顯就係我亞媽啦!) 隔咗幾日,又愈諗愈唔對路啝,佢一心想買金,冇理由咁易俾人打殘.終於俾佢發現咗原來滙豐都有紙黄金買啝,於時就嗱嗱淋走去買金啦.當日價錢係每两港幣三千三百八十三蚊(又幾好意頭啝),折合美元大約每安士三百六十蚊左右 (哩個價錢依家睇番真係仿如隔世)!
咁我亞媽又真係聽教聽話, 咁多年嚟都冇賣過當日買嘅黄金,冇記錯好似响04年仲買多D添,之後佢D金就一直坐到依家.
有一個好重要嘅問題:點解佢可以坐咁耐呢? 响佢哩個case, 答案好簡單,因為佢買得少. Absolute amount都唔大,所以冇放在心頭,雖然不至於唔記得,但銀碼就唔會影響佢日常嘅生活或將來嘅人生計劃,所以咁多年嚟佢都冇乜留意過金價走勢.完全做到買完唔理,不聞不問.但如果一個人買咗好多錢貨,又或者好大部份身家都買咗落去,咁又可唔可以忍住坐咁耐呢?我諗佢必需要有超高嘅心理質素先得.
要買得夠平(有眼光),買得夠多(有膽量),仲要坐得夠耐(唔怕悶,夠耐性) ,咁就有機會賺大錢啦.真係諗吓都知有幾難,the learning curve is long and steep, 我都仲努力學緊.
補充:咁多年嚟,我只係識得一個朋友可以用好多好多錢去買一隻股票然後揸足十年等佢升夠幾倍甚至十倍先賣.哩個朋友當然發咗達好耐啦,但眼光咁好EQ咁高嘅人真係萬中無一.好多人係因為坐艇而被迫做long term investor, 但因為think big而自願放棄短線相對小嘅利潤而去坐貨坐足幾年(期間要忍受無數起跌及沽貨獲利或跑輸止蝕嘅誘惑)去釣大魚嘅true long term investor實在少見. 咁都好合理嘅,賺錢咁易哩個世界又點會有咁多窮人呢?


text:
哎 yaya, 玩完 Shadow Hearts 2 lar. 嘩, 個結局令人個心抽住抽住, 但係真係一個正 game,正故事, 而且咁o既結局真係令人有 d 意想不到, 當 Yuri 話 "sorry, can't keep this promise" o個時忍唔住"嘩"一聲. 其實, 除 FFX 之外, 呢個結局係一個少有地會令我覺得好傷感o既故事, 不過又好 fit 成個故事o既 feel.
而且隻主題曲好正好正, 單單為呢隻歌, 下次出街見到呢個 game o既 OST 的話, 我一定會買囉, 因為實在係太正 lar~~~
唉, 一玩完個 game 就開始覺得有 d 掛住裡面o個 d 角色 lar. 個個都好吸引, 個個都有自己o既故事同特色. Joachim 就最搞笑, 係成日扮有型但係其實勁樣衰o個種搞笑; Karin 就好 gentle, 成日都想睇多 d 關於佢o既故事; Kato 就係一個好正o既'大奸狗,' 佢唔係壞人, 而且有好合理而且高尚o既目的, 所以真係憎佢唔落; 本來唔鍾意 Gepetto, 但係佢o係 'Doll House' o個段好有意思, 講一個人失去o左最重要o既o野就搵其他代替品, 但係其實對o個 d 代替品作出好無情o既傷害; Anastasia 又係好搞笑, 有好幾幕佢同 Joachim d 對白真係 RPG 史上最搞笑o既 moments 之一; 甚至連出場機會接近零o既 Alice, 都非常吸引, 令我想買返 Shadow Hearts 第一集去知道番佢同 Yuri o既故事, 點解佢地o既感情o係生死相隔下都咁 firm; 至於 Yuri, 就唔使講啦, 好正o既主角, 表面上係又寸又口臭又搞笑o既死仔包, 其實係失去o左 Alice 之後完全冇晒目標等死o既態度, 而最煞食o既, 就係佢雖然係人人都當佢係死神o既 godslayer, 但係佢都有兩個鏡頭流眼淚, 一次o係 Alice 面前, 一次o係 Karin 面前, 真係正, 我係男仔都覺得佢好型. 希望仲有第三集出啦, 不過真係好難想像個故事仲可以點樣延續落去.
Tuesday, 26 October 2004
Shadow Hearts 2
Posted by Howtindog at 09:46 0 comments Links to this post
Labels: 打機
Subscribe to: Posts (Atom)


text:
2009年3月22日
睇完原爆資料館先發覺全日都未食過野,唔怪得咁餓啦.平和公園對面係SOGO,去頂樓食左呢個親子丼set(即係雞肉同雞蛋撈飯),連烏冬都只係800yen,係到現時為止我食過最好味既親子丼! 雖然廣島名物係廣島風お好み焼き,但係我覺得好"滯",一向都唔冇乜興趣
出發前向朋友借左個大側咩袋,o係SOGO見到有Agnes B個袋平過香港,即買即用~
離搭新幹線返大阪仲有兩個幾鐘,o係SOGO前面既紙屋町閒逛.又去o下Animate睇睇
奈々ちゃん呀~ 可惜撞唔o岩出牒
o係PARCO買衫既時候同sales姐姐吹左兩句,佢問o黎廣島去左邊d地方,我唔好意思話睇原爆遺址,只係話去左嚴島神社.反而姐姐問有冇去睇原爆,話係好值得記念既地方.
再o係藥房買d野就返酒店拎行李. 由紙屋町行返酒店唔洗十分鐘,沿路有d似東京既中目黑區
拎返行李,bellboy問係咪要幫手截的士去車站.佢太睇得起我啦,我只係打算搭電車咋!
返大阪都係搭返ひかり
o係大阪既三晚都係住Dormy Inn, 因為佢夠平! o係Jalan見到有星期日同星期一半價既promotion,呢兩晚每晚3,900yen,而最尾一晚要比原價7,800yen.再用埋o係jalan儲落既績分三晚合共14,300yen, 仲要係住double room,抵呀~
不過,呢間Dormy Inn梅田東既分店有d隔涉,佢既direction話地下鐵南森町(右下黃圈)落車行三分鐘. 但係搭新幹線o係"新大阪"落車,要去"南森町"既話就要先搭紅色線落去"本町"轉綠色線,搭一個站再轉啡色線兩個站先到"南森町".帶住件行李又上又落(大阪地鐵唔同香港地鐵,轉車唔係就咁行過對面月台),仲要未必有電梯! 淨係咁轉黎轉去都用左差唔多一個鐘.....差唔多九點黎到南森町,拎住預先print好既地圖睇,究竟應該係左定右呢? 企o係隔離等緊車既哥哥好好人教我點行,關西人果然冇東京人咁冷漠呢~
行去酒店既時候落大雨,一手拖o急一手"咩"袋已經冇手拎遮.到達酒店既時候變左一隻落湯雞,reception姐姐即刻比左熱毛巾我,仲教左點樣搭車可以快d去到梅田站.
check in,上房放低行李,舒服晒~ 打比媽媽話佢知返到大阪酒店之後就落去Family Mart醫肚.東梅田係商業區,入夜之後冇乜人亦都冇乜舖頭,所以去買pasta返酒店食就算了,右邊既係溫泉蛋~~
自從上次o係東北住過Dormy Inn之後覺得佢又平又抵又好service,每間Dormy Inn都會有大浴場同個小溫泉,行到咁"支力"又拎行李當然要去浸一浸relax o下!
媽媽話佢d friend話上次o係九州買比佢既前髮貼好好用,要買一堆返去


text:
自助早餐超豐富呀!烟三文魚都有!GOOD!
八點準時到達秀琴老師約我嘅地點 ﹣ 厠所!呢個厠所好靚好乾淨,冇人去所以唔會有味,有電又有塊大鏡,化妝SET頭勁方便,其他人要喺房度整,唔夠光又冇大鏡,會冇咁方便,都話秀琴老師勁啦!
化好妝等包包時出去影吓相先!呢個係門口,行入去就係reception
個Lobby唔算大,又係一個字 ﹣ 靚!
另一邊Lobby
認唔認得個羅馬水池呀?我地尋晚咪喺度影相囉!
拎住部電話亂咁影都咁鬼靚!不得了!
包包化完妝就正式開始影相喇!一邊睇風景一邊影相幾開心!
呢兩張唔知係影嗰時已經係咁,定後期tune色呢!?我覺得幾好FEEL吖!
包包勁低能,自己拎住阿JACK同我影!我地拖手仔呀!
影咗一輪我發覺唔對路!呢條裙係影羊羊喎!仲有一條婚紗先係影室內嘛!(我自己個PLAN)我就問勝哥點解唔係出去影咗羊羊先,原來佢諗住我係著婚紗影羊,後尾知道我嘅心意,就即刻改行程出發去農場影羊羊!YEAH!
呢個就係清境農場喇!都幾大幾多羊!入場費NT$160/ head,當然要比埋攝影師同助手嗰份啦!不過無所謂啦!
又要讚一句天公造美!好天到不得了呀!
睇吓D羊羊幾可愛!其實係假的!佢地係餓鬼羊!我手上D飼料冇晒,佢地咬我心口D珠珠呀!!
助手阿智好努力咁引D羊過嚟,一冇嘢食佢地就會調頭走,幾冇良心呀!!
影完羊羊又返去老英格蘭轉妝,影埋最後一件婚紗就大功告成啦!


text:
身份,從來都係人類活動嘅基礎,所有家庭,機構,以至社會,都有將人劃分爲唔同身份嘅習慣.而且呢個分類係立體嘅,既有水平嘅內外之分,亦有垂直嘅上下之分.可以話,呢樣係源於某種生物遺傳,自然會出現嘅人類本能.
當我哋將人類嘅組織規模擴大,直到國家嘅層面,就會發現,有一種身份特別重要,可以話係現代國家嘅基礎:公民.公民,現代嚟講泛指一國之中有權參與國政嘅人,附帶有各種權利同義務.而呢個概念完全由西方而來,所以直到今日,香港呢個中國殖民地依然好多人完全唔明何謂公民,或者一知半解.
就算喺西方,公民嘅概念都經過唔少轉變.以下就簡介希臘同羅馬嘅公民身份概念,順便以馬後炮角度講解一下當年嘅概念帶嚟乜嘢後果.至於借古鑑今?well,冇話唔得嘅,但係咁,如果想做真正公民,麻煩先幫香港解殖,因爲殖民地蟻民喺政治上根本冇權話事,冇得參與話事過程就唔係公民,完.
希臘城邦時期:極爲封閉的公民身份
有人認爲,希臘城邦係現代西方政體嘅根源,實際上唔可以好簡單咁講,西方國家嘅政治制度源於二千幾年前希臘城邦嘅某某制度,好多時最多只係個名似,內容已經好唔同.起碼,現代西方國家界定公民嘅方式,已經同希臘城邦時代差好遠.
希臘城邦嘅公民身份可謂非常封閉,取得方式只有一個:父母都係該城邦嘅人,所生嘅成年男性.係呀,就係咁簡單,因爲希臘城邦並非現代國家,而係部落遷徙然後定居,再發展出嚟.部落嘅排他性非常徹底,完全以血緣劃界,成員只會來自同一祖先嘅幾個氏族,希臘城邦幾乎完全繼承呢個特徵.
當時城邦公民身份封閉到不得了,所以根本冇移民嘅概念,外邦人嚟到城邦之後,無論幾傑出,都唔會取得城邦公民資格.例如希臘三哲都係喺雅典教哲學,其中蘇格拉底同柏拉圖都係雅典公民,但亞里士多德嘅哲學成就唔差得過前面兩位,而且係亞歷山大大帝嘅老師,又開學堂教哲學,居然從來冇取得過雅典公民身份,喺現代嚟講都幾出奇,現代國家莫講話對國家有傑出貢獻嘅偉人,就算本來揸嘅只係工作簽證嘅普通人,都有機會拎到國籍與及全套公民權利.但係希臘城邦就係咁納粹,你唔係阿利安人…吖,應該話唔係雅典人嘅話,你身身世世都唔係雅典人,呢一點所有城邦都係一樣.
一開始我講過,人嘅身份有內外之分,亦有上下之分.希臘城邦入面上下之分係乜嘢呢?就係奴隷,農奴之類,永遠唔會做到公民.而通常公民之間亦有等級劃分,等級之間亦不能僭越.即使雅典公民有同等政治權利,到行軍打仗嘅時候,亦要按照財產劃分,有錢人可以騎馬做騎兵,普通人就要落地做方陣步兵,窮人就要做冇裝甲嘅輕裝步兵或者水手,就算你武功蓋世,只要你係最低層嘅公民,都要喺戰船入面划槳.
封閉公民身份,提高城邦凝聚力但限制發展
希臘城邦源於部落傳統,因此公民劃分亦帶有部落色彩,只睇血緣關係,極之排外,就算係納粹都唔會封閉成咁.以現代人嘅眼光嚟睇,呢啲就係封建落後,連意大利黑手黨教父都收契仔,啲古希臘人竟然文塞到咁…
不過,正因爲封閉,所以有現代國家難以想像嘅凝聚力.最少係伯羅奔尼撒戰爭之前,希臘城邦嘅凝聚力極強,公民幾乎人人爲國盡忠,永遠同城邦榮辱與共,一言以概之,即係「公民即國家」.呢種凝聚力喺戰爭時期特別有用,佢哋面對外敵,城邦內部可以團結一致,死纏爛打,直到敵人知難而退爲止.例如波希戰爭嗰陣,波斯人喺溫泉關以幾十萬大軍進攻得千分之一數量嘅希臘聯軍,竟然足足被阻擋三日;雅典城被波斯人佔據,但雅典人並冇投降,反而喺全體撤離雅典城之餘聚集海軍,喺薩拉米斯海戰大破強大嘅波斯艦隊.呢種成就,只有希臘城邦先做得到.
不過希臘城邦之所以能夠以小勝大,仲有另一個原因,就係佢哋本身就好戰成性.呢個特質,結合埋公民身份對外,對下都絕對封閉嘅性質,就有一個後果:人力不足,發展嚴重受限.又以雅典爲例,雅典曾經稱霸愛琴海,半個希臘都以佢馬首是瞻,但佢嘅公民數量真係少到嚇親人:就算係鼎盛時期,都只有約六萬人.六萬人,香港搵四,五個大型屋苑,居民數量都一定多過呢個數字.所以佢哋無論打贏幾多仗,都冇辦法徹底控制勢力範圍入面所有城邦,更加唔駛講將呢啲小城邦同化,變成一個大雅典,因爲六萬人實在太少,如果分成幾十個小部隊,分散喺海岸線複雜嘅希臘入面,好容易就會被逐個擊破.而雅典人又唔會開放公民身份,俾任何非雅典人,或者人數比公民更多嘅雅典奴隸.斯巴達嘅情況一樣,佢哋嘅步兵戰鬥力超群,但係公民數量更少,所以即使擊敗雅典成爲新霸主,都冇辦法長期維持霸權.
每個希臘城邦嘅權力基礎,只有幾百至幾萬個公民,而公民嘅增長方式又只有自然增長一個方法.所以任何敗仗對城邦嚟講,都係一個巨大嘅災難.雅典就係因爲喺西西里全軍覆沒而衰落,但事實上,佢哋損失嘅只係大概三萬人,如果係其他型態嘅國家例如波斯帝國,或者係當時嘅北方蠻族,佢哋好多時輸一場仗就死傷被俘共十萬人,然後好快又可以聚集兵力再打一仗.但係對雅典人嚟講,就等於死咗一半以上嘅公民,立即做成希臘世界巨大嘅震撼,足以成爲佢哋所有敵人撕毀和約重新開戰嘅充分理由.最後,經過連年戰亂之後,希臘城邦嘅呢個缺點,令希臘始終一盤散沙,無法抗拒馬其頓,羅馬嘅征服,而希臘城邦亦成爲歷史陳跡.
羅馬王政及共和:公民身份成爲擴張工具
羅馬建城之初,出現以下嘅故事:
羅慕路斯佔七山爲王,建立羅馬城.但係當時嘅羅馬人多數都係第二度嚟嘅逃犯,奴隸,貧民,幾乎個個都冇老婆,於是佢哋宴請附近嘅薩賓人,然後老笠咗幾百個女人.薩賓人當然唔肯罷休,出兵攻打羅馬,就喺雙方死傷眾多之際,薩賓女人帶埋仔女一齊衝出嚟,擋住雙方唔俾佢哋打仗.原來佢哋已經同羅馬人結婚生仔,唔想老公同自己外家打仗,希望佢哋講和.結果羅馬人同薩賓人講和,而且薩賓人全體搬入羅馬城居住,享有同羅馬人一樣嘅權利,羅慕路斯同薩賓人國王共同爲王.
呢個薩賓婦女嘅故事,反映出羅馬人同希臘人喺公民身份方面有唔同嘅概念.希臘人認爲,公民權係睇血緣,完全唔接納外國人同奴隸做公民;但係羅馬人最少願意定一個條件,嚟吸納其他地方嘅人做公民.而羅馬建城之後經歷七個國王,當中大部分時間都係進行「征服鄰近城市=>吸納戰敗城市人民做羅馬公民」嘅擴張工作,同時亦以開放嘅羅馬公民身份嚟吸引其他地方嘅人移民.
後來羅馬城驅逐國王建立共和,依然繼續進行征戰.因爲羅馬城已經好多人,加上周圍容易征服嘅城市都已經被吸收,所以佢哋冇再將戰敗城市嘅人全部吸納.但係,佢哋建立羅馬聯盟將鄰近嘅城市接收,令佢哋成爲永久性嘅同盟或者附庸,同時賦予選舉權同被選舉權以外同羅馬公民權同等嘅拉丁同盟權,佢哋如果肯搬入羅馬,更加可以移民成爲羅馬公民;同時,古代有戰爭就會有人被俘虜淪爲奴隸,但係羅馬人鼓勵奴隸儲錢贖身成爲解放奴隸,佢哋嘅仔女就可以獲得羅馬公民身份.
到後來羅馬聯盟嘅範圍擴大到整個意大利半島,羅馬聯盟嘅其他城市公民,希望能夠獲得羅馬公民權,但羅馬拒絕,於是佢哋決定出兵攻打羅馬,結果羅馬雖然打敗呢啲城市,但由於呢個係利用羅馬公民權嚟分化造反城市嘅結果,所以呢啲城市嘅公民終於得償所願,全部成爲羅馬公民.
開放公民身分,做就帝國但摧毀共和
開放公民身份嘅好處,同上篇講嘅完全封閉希臘公民身份相比,實在顯而易見.羅馬公民嘅人數,因爲積極吸納其他城市嘅公民而不斷增加,由幾千人增加至幾十萬人,因此兵力亦比任何希臘城邦都多.雅典喺西西里損失三萬人,就足以導致衰落,但係羅馬喺第二次布匿克戰爭俾漢尼拔大敗三次,其中坎尼會戰有近七萬人戰死,但係依然能夠不斷徵兵再戰,唔單只鄰近城市願意提供兵力,連奴隸都可以即刻解放組成軍團,卒之轉危爲安,將大敵迦太基打敗,成爲地中海霸主.
不過開放嘅公民身份亦做成危機,最終摧毀共和.喺我之前嘅文章就提過,羅馬嘅投票制度係一種要經過公民討論再投票嘅直接民主制度,而直接民主制度有一個特點,就係人多就會癱瘓同腐化.因爲人多就好難透過商議同辯論,令所有與會者可以思考各方立場再投票—聽又聽唔到,講又冇機會講,甚至場都入唔到,呢啲討論會點參與呀?呢點各位如果有參加反國教集會,而又入唔到政總大門嘅,一定即刻明白.結果就係,賄選造票取代商議辯論,內戰又進一步取代公民大會主宰國政,最終摧毀羅馬共和.
而當羅馬共和名存實亡,即係屋大維獲封爲第一公民及奧古斯都兩大頭銜之日,羅馬已經變成本國範圍覆蓋整個意大利,行省遍布整個地中海及西歐,西方史上最偉大嘅帝國,咁亦導致羅馬公民身份出現變化.
奧古斯都:制度性吸納公民新血,促進帝國繁榮昌盛
帝政初期,意大利半島已經變成羅馬帝國嘅本國,所有原來其他城市嘅公民都變成羅馬公民.於是公民身份如果要繼續開放,就要轉爲向廣大嘅行省人民開放.但如果向全部行省人民開放,唔單止引起原來嘅公民不滿,而且亦會超出當時制度嘅容納能力,最後天下大亂.
深思熟慮之下,奧古斯都將吸納羅馬公民嘅方式制度化.其中一部分政策係由佢養父凱撒生前所制定,就係做醫生同教師可以成爲羅馬公民,不過唔可以世襲.此外,以前亦已經有贈予地方豪族公民權,或者俾有錢人買公民權嘅習慣.更大規模嘅吸納公民措施,同奧古斯都嘅軍事改革有關.
奧古斯都爲咗弭兵息戰,決定將五十萬大軍大幅削減至十七萬人.但係,呢十七萬人,通稱軍團兵,並唔係羅馬嘅全部兵力.奧古斯都改革兵制之後,每個軍團除咗軍團兵,仲有數目相當嘅輔助兵.軍團兵只限羅馬公民應募,而輔助兵就專爲行省人民而設,而且軍團兵嘅裝備較佳,薪餉較高,服役年期更短,退休金亦更多…即使係咁,輔助兵依然吸引大量行省人民應募,因爲輔助兵退役之後,可以獲得羅馬公民身份,而且可以世襲.
當時嘅羅馬公民比起行省人民,實在有唔少優待,因此能夠吸引行省人民應募輔助兵.例如司法,羅馬公民唔怕受行省總督或者官吏欺壓,因爲有個喺羅馬嘅法院做上訴庭,咁就唔怕俾地方法官屈打成招;想做中央或地方官,更加係非羅馬公民不可參選或投票;最現兜兜嘅着數就係稅制,除咗人人都要俾嘅消費税(税率1%),行省人民每年都要俾10%嘅行省税,而羅馬公民就唔駛俾行省税,只係要俾一筆過,税率5%嘅遺產税同解放奴隸税,而且前者只要係六等親以內繼承就免税,後者其實係奴隸嘅贖身費,主人通常只係暫時代繳……
於是,羅馬公民唔單止有地位,而且有現兜兜嘅着數,足以吸引大量行省民當兵,做教師及醫生;而吸納呢啲以職業貢獻帝國嘅行省民做羅馬公民,亦對帝國嘅防衛同發展有利.於是百多二百年後,羅馬帝國嘅精英階層,包括皇帝在內,就多咗好多以前係行省民,但努力咗幾代嚟貢獻帝國嘅家族.真係好有獅子山下精神…吖唔係,係羅馬精神先啱.事實上,而家唔少國家嘅投資移民同工作移民,喺精神上同羅馬帝國吸納公民嘅措施一樣,可以話,呢個係羅馬重要遺產之一.
卡拉卡拉:行省民自動變成羅馬公民,卒至帝國衰落
奧古斯都改革,奠定羅馬帝國發展強盛嘅基礎.兩百幾年後,一個唔多出名嘅羅馬皇帝卡拉卡拉,頒布咗一個「安東尼奧勒令」,結果摧毀咗呢個基礎.勒令嘅內容好簡單,就係將所有未曾取得羅馬公民身份嘅行省人民,升級做羅馬公民.
公平,真係好公平;大鑊,真係好大鑊.
公平,大家好易理解,因爲所有行省人民—直到呢個時代,依然佔帝國境內大多數—自此變成羅馬公民,享有同等嘅司法權利,政治權利,仲有低稅率.但係大鑊呢一點,如果你唔係羅馬皇帝或者執政官,總督,元老院議員等等嘅國家棟樑,又冇一千八百年後嘅馬後炮觀點,當時嘅人未必咁容易睇得出.
首先,我哋睇返上面,奧古斯都改革之初,點解唔將整個帝國嘅人都變成羅馬公民.就係怕當時原來嘅公民反感,與及要令制度可以容易處理,避免天下大亂.卡拉卡拉嘅勒令,正正就係導致奧古斯都最想避免嘅情況出現.
原有公民嘅反感並未大到排擠新香港人…吖應該係新羅馬公民,但係佢哋當中大多數都係親自或者有先祖嘅努力同貢獻,先至可以成爲公民;但而家嘅新公民,喺佢哋眼中,根本乜都冇做過就有公民身份.而新公民就認爲,好命好過好波,駛乜做輔助兵喺雪山,森林,沙漠同蠻族死過吖,而家皇帝開句聲就令大家都可以拎到着數,哈哈哈,咁搏咁勤力,把鬼咩.結果,就係爲國盡忠,貢獻社會嘅羅馬精神,變得蕩然無存.
失去奮發向上嘅精神,任何制度都好難有效運作,何況呢條勒令嘅後果,會直接沖擊當時嘅各種制度.例如司法制度,本來羅馬嘅「終審法院」只爲佔少數嘅羅馬公民而設,但而家人數一次多咗幾倍,案件數量亦成比例咁增加幾倍,但法官同律師冇辦法同時增加,咁你話,點算?結果就係,終審法院接近癱瘓,十五年後另一個皇帝被逼立法,將終審權交俾行省總督.以前最少有部分人可以上訴,而家個個都冇得上訴,真係好公平.
又例如財政.呢樣就真係小學生都識計,一生人交一次5%嘅遺產稅(仲要六等親以內免税),解放奴隸税,同每年10%嘅行省民税比,邊樣嘅稅收多啲?咁你話,咁搞法帝國財政一下子少咗咁多收入,點算?嗰陣又未有債券,何況債券都要有足夠稅收擔保先有人敢買,唯有每次政府要錢嘅時候就加新税,加下加下稅率就高到不得了,同時税項多到記唔住.羅馬本來嘅簡單低税率稅制,就變成複雜高稅率稅制,而全體羅馬公民,不分新舊都要硬食,真係好公平.
更大鑊嘅係軍事.輔助兵之所以可以忍受低薪同更長嘅服役年期,完全因爲退休之後可以得到羅馬公民身份.而家忽然間人人都係羅馬公民,咁輔助兵自然會要求同軍團兵同工同酬,雖然會大大加重財赤,但係咁先公平㗎嘛.
不過,喺羅馬嘅軍隊入面,公平係會好大鑊.首先,輔助兵最大嘅吸引力在於退役後嘅公民身份,而家忽然冇咗呢重吸引力,就令行省嘅「新羅馬公民」再冇動力當兵,做成徵兵困難,即使後來同工同酬都冇辦法湊足新兵.其次,以前輔助兵表現得好,可以升格做軍團兵,甚至做百夫長同軍官,而家冇咗升做軍團兵呢部分,就令佢哋當中嘅大多數都唔再願意爭取表現,而原有嘅軍團兵亦因缺少競爭而變得怠惰.
呢個公平咗但又懶咗嘅軍隊環境,加上日漸加劇嘅財政赤字,時有時冇嘅軍餉,與及全體新舊公民突然失去奮發向上嘅動力,結果就係後世所謂嘅三世紀危機:蠻族屢次擊敗羅馬軍,喺帝國境內燒殺掠奪;將領擁兵自重,各據一方,內戰打個不停;行政癱瘓,法律廢弛,各級政府無法運作.最後羅馬帝國實在太亂,於是戴克里先爲咗重整帝國,決定將帝國嘅根本,由法治改爲高壓極權,羅馬帝國於是變質,最後瓦解.當然,喺帝國末年,幾乎人人都要交重税,俾蠻族搶過幾次家當,最後成個西羅馬帝國滅亡,齊齊做亡國奴,一樣係好公平.
國家的公民如何,國家的日子也必如何
由希臘羅馬文明嘅公民身份變遷可見,公民身份有幾開放,點樣開放,都會影響國家嘅發展.因此後世對於公民權利義務點樣界定,點樣吸納移民,都視爲重要嘅國策.太狹隘會妨礙發展,太開放會敗壞國政,人人冇權同人人都有好多權,同樣會危害國家生命.國家的公民如何,國家的日子也必如何.
原文連結


text:
16 三月 法式輕食 -《Belle Epicurean》
都有一排無見過朋友J喇﹐咁今個星期日就一齊去咗食lunch.
《Belle Epicurean》位如《Fairmont Hotel》旁﹐係間佈置得好有法國特色嘅café﹐中間有兩個擺有各種法式甜品﹑鹹點嘅點心櫃﹐兩邊有幾張檯﹐檯同檯之間都有幾多空間﹐俾人好悠閒嘅感覺.
聽講呢間café嘅老闆兼廚師曾經係法國嘅《Le Cordon Bleu》到讀過﹐所以呢到賣嘅嘢都好有法國feel.食物方面有早餐嘅各式croissant﹔午餐嘅輕食三文治﹑湯同埋沙律﹔仲有全日供應嘅甜品.至於食材就強調全部都係天然有機(organic)嘅.
↓ 朋友J嘅〔Belle’s House Salad〕同埋我嘅〔Roast Beef & Swiss w/ Horseradish Aioli Baguette〕.呢兩樣都好好味﹐個沙律好新鮮﹐加埋唔知咩醬汁﹐食落好清爽.至於個baguette又係好新鮮﹐外脆內軟﹐一D都唔硬﹐好美味喔~﹗
↓ 朋友J嘅〔Pain au Chocolat〕同埋〔Hot Chocolate〕.佢話兩樣都唔錯喎.我本來諗住食完baguette先再order甜品嘅﹐但同朋友J傾吓傾吓﹐傾到人哋收鋪我都未order﹐唔緊要喇﹐呢間咁近我公司﹐緊有機會食嘅.
↓ 開飯啦~﹗
《Belle Epicurean》
1206 4th Ave, Seattle WA 98101


text:
羅逸童 Joanne
恒管新聞及傳播學系 Yr.3
Joanne話自己好怕悶,所以揀咗新聞系公關呢一科,貪呢科可以搞唔同類型活動,好好玩兼識到好多人.
U花 U草
超級粉絲追台星 恒管 Joanne做咗炎亞綸緋聞女
𠵱家冇人追港星,唔少妹仔為咗金秀賢,李敏鎬同 Big Bang,成為追星族,死慳死抵買埋機票飛去韓國見男神.
20歲讀緊恒管新聞及傳播學系 Yr.3嘅羅逸童( Joanne)都係追星族嘅大師姐!
不過 Joanne唔係追韓星,九年前佢迷戀當時台灣人氣組合飛輪海四子之一嘅炎亞綸,買機票追星兼狂睇演唱會是指定動作.講到偶像, Joanne就停唔到口:「我 11歲就迫屋企人陪我睇飛輪海演唱會, 14歲仲單獨約同學飛去台灣捧佢哋場.有次為咗追車,司機仲差啲撞死隻貓.」
人追星佢追星, Joanne仲竟然變成偶像炎亞綸緋聞女友,「半年前我專登飛到台灣,喺炎亞綸《愛上兩個我》拍攝現場見佢,由於佢對 fans好熱情,所以我要求合照,佢都立即答應,我仲攬住咗佢條腰影相,因為其他 fans都會咁影,影完咪諗住擺上 ig開心 share,點知就俾啲 fans以為我係佢女朋友鬧爆我,炎亞綸因為想平息件事仲 unfollow埋我,搞到我好唔開心.」搞到 Joanne成為粉絲們圍插對象,認真無辜.
雖然追星嘥錢又嘥時間,但 Joanne絕不後悔:「呢啲係回憶嚟嘅,追星自己開心,個個人年青都有偶像㗎喇!」不過自從發生合照風波, Joanne已經唔再嘥屋企錢(媽媽喺醫院做醫務助理)去日追夜追偶像,「有多餘錢都儲起或者同媽媽去旅行仲實際!」


text:
2.15.2016
送羊迎猴.準備
過年前啲天氣忽冷忽熱,妹妹豬都唔知幾時凍一凍,
年廿七開始發燒,有少少鼻水,日頭冇事,夜晚又燒過,攬住佢咁慶,
自己都瞓唔到,又累又擔心 zzzzzz
帶病嘅妹妹豬心情麻麻地,咩都扭吓o爹吓,
湊佢又要出多兩分力 zzzzzz
通常年頭忙完小檬生日會,第二壇活動已經謝哂
加上妹妹豬咁,我都已經冇哂力
準備農曆新年呢壇活動,簡單啲就算,唔想太辛苦自己,
不過中國人過年點都要準備一吓嘅
執柑
多謝同事去果欄買埋返嚟,送俾我,我哋已經冇諗過去買
大熱車厘子
去得果欄,梗係買埋大熱車里子,多謝同事送到我手
吉仔.揮春
準備收爐
臨收爐果日先記得自己今年唔記得買吉仔,好在又有好同事,幫我準備埋
公司附近有呢啲特別車花揮春賣,快手買幾個
年廿八
第二餐團年飯(契媽媽煮)
一個人整咁多餸,真係勁!!!
燒肉
蟹肉蒸蛋
鮑魚生菜
黃金蝦
蒸魚
翠玉瓜肉甫
元碲
薯仔炆雞翼
唔好諗住小檬爸爸咁乖入去幫手,佢其實斟緊可樂=__=
契媽媽仲準備好壓歲錢
(媽咪又係未準備=__=" )
咁高興,玩咗一陣射籠門!好明顯知道邊個中柱
本來諗住食完飯,一齊行吓花市,
不過妹妹豬發燒,都唔可以再吹親,都係返屋企休息
年廿九
真係要執吓屋,佈置一吓.
除咗自己買咗啲揮春之外,
小檬學校都準備左啲派俾我哋
仲有利是封
小檬大個啲,可以幫吓手
雖然少少病,不過妹妹豬都係唔執輸
成功
特別買咗呢張"夢想成真"俾妹妹豬 (其實應該俾我)
希望佢入到啱佢嘅幼稚園,開開心心就得!
唔知咩事,佢係都要咪埋眼仔影相,可能許願中
年桔
年花
仲有小檬親手畫嘅
最後就係小朋友至愛嘅全盒!
倒倒倒
妹妹豬等咗好耐...
病病哋都唔敢俾佢食,最後都係俾咗少少
準備好哂就出去食婆婆家嘅團年飯
特登著哂紅色衫,可以影張賀年相
妹妹唔係咁舒服,所以都有啲扭計,不停o爹爸爸..
好在都唔係十分呆,仲肯玩
影完就快啲返屋企休息
媽咪等兩個小寶寶瞓咗先有時間準備利是...
迎接猴年嘅來臨~
訂閱: 張貼留言 (Atom)


text:
一直以黎,要喺 web 展示 3D model 都需要 plugin 輔助,但現時已經開始運用洐生自 openGL 嘅 webGL,單純用 javacript 就可以運用 GPU 嘅 openGL 嘅 hardware acceleration,仲可以加上 shader 令 3D rendering 嘅較果更佳.Chrome, Firefox, Safari 等都已經支援 openGL,而 IE 要 11 或以上,但因為 IE10 開始有 auto update 功能,所以網上 3D 應用喺 IE9 全面淘汰之後就會加快普及.
Sketchfab 係一個類似 Youtube 咁嘅 cloud service,只不過 media 唔係影片而係 3D model.3D file 同影片一樣有多種 format 做成兼容問題,而 Sketchfab 同 Youtube 依啲 cloud service 唔單只解決 file format 問題,仲提供免費存放空間,而更重要嘅係佢地係 social network,其他人只要上網就可以睇倒,唔需要裝任何 viewer,可以好方便咁 embed 入 wordpress,對 online marketing 好有幫助.
我用左 3D 人像模型做示範,webGL 嘅 hardware rendering 效果會同 software rendering 有好大分別.由 3D software upload 上 Sketchfab 之後,會發現有啲 texture 會出現異象,而 Sketchfab 有介面可以重新 set 過啲 material 改用 webGL 嘅 shader,可以 real time 睇倒效果改變,相當方便.如果想較果最佳最逼真,就需要運用比較先進嘅 software rendering engine 例如 VRay,用番佢地專用嘅 material ,一幅硬照可能要數分鐘或者數小時,同 hardware rendering 嘅速度完全兩回事.
Live demo:


text:
Wednesday, April 08, 2009
草蜢忘我演唱會
海南雞飯 + 叻沙 + 串燒(雞+牛+豬)
草蜢演唱會依家好似仲係做緊, 不過早係上星期四, 我同Anna已經一早睇左佢地既首場, 呢一場係加場, 不過由於紅館檔期爆得也, 所以呢個所謂既加場就加左係正場既前一日!! 未入場前當然係要去食飽飽先啦, 之前係openrice見, 係尖沙咀呢間好時沙嗲長期排No.1位置, 既然咁岩黎開呢頭就順道去呢間野食下試下味啦!!
先講一講呢間餐廳, 佢既位置係好時商場, 好明顯, 就咁講個名你根本就唔覺尖沙咀原來有間咁既商場, 其實呢個商場本身人流已經係少到無論, 即使行到入去你都唔覺入面有咩野可以行同埋買, 所以入得去呢個商場既人, 大部份都係去呢間餐廳食野!! 呢一間餐廳, 個個話好食既都係個海南雞飯, 不過, 就我而言, 個海南雞又唔係人地講到咁滑, 個油飯都唔係想像中咁好味, 而個d串燒更加係溫溫吞吞咁, 好明顯應該係已經一早整定, 仲要係冇熱住佢!!! 反而最好味既就係個喇沙, 平時d喇沙都係有少少辣辣地, 呢度個喇沙就唔係喎, 除左唔辣之外, 佢仲有種好濃既椰汁味, 個味道好香滑!!! 埋單3樣夾埋$130左右, 兩個人黎食, 總算不錯!!!
路經紅館時睇到草蜢的大型海報是也~~
眼利既Anna一眼到個帳幕就已經估到今次演唱會主題以馬戲團為主, 勁呀!!!
蔡一傑跑左上觀眾席度, 行左大半個圈!!
食飽出發, 第一場, 當然多人啦, 不過再正確d黎講, 應該係七場都爆晒!! 不過眼望四周都冇咩後生仔女(i mean 十零年歲個d!!), 咁都係既, 黎得聽草蜢都係上一輩既人, 聽既都係情義結!!! 岩岩講左, 黎得聽既都係因為情義結, 所以草蜢係演唱會度除左一至兩首係新歌之外, 其餘都係舊歌, 講真, 如果你唔唱舊歌, d人真係未必會黎聽佢地唱歌!!
全晚主力分左幾part, 其中一part慢歌一part, 快歌當然又有一part啦, 中間仲有一part就係返唱梅姐既歌, 其實係呢一part入面d歌真係幾好聽!! 雖然對上一次佢地開演唱會個時已經係兩年前, 不過話時話, 我感覺上佢地好似每一年都會開幾場咁, 感覺上好似成日都開, 都幾密下!!
好時沙嗲
地址: 尖沙咀麼地道63號好時中心144-148號舖
電話: 2739 9808
菜式: 星馬菜
No comments:
Subscribe to: Post Comments (Atom)


text:
4點左右去到,等到4點半先開始揀,可能見我哋人多,所以安排我哋坐正counter隔離張枱,咁多staff 喺度,梗係一張都偷影唔到啦,同埋揀相揀到好痛苦,根本冇心情偷影!
我哋 total 影咗180張,睇頭幾張都好似幾好,因為赤柱外景個髮型冇預期咁差,影相出嚟效果都可以接受,不過一路睇落去就發覺好多相都係差唔多pose﹑差唔多角度,只係個背景唔同咗,睇到有啲悶!仲有好多張係out focus,有啲本來幾靚不過因為out focus而被迫“捨棄”!去到第2個造型,即係超大拖尾婚紗,竟然冇一張相係影晒成條拖尾,連門口花花鐘樓景都冇影全身“回頭望”個經典pose,咁我點解揀呢條婚紗呢?真係一百個失望!到第3個粉紅晚裝造型,我 request 影嘅瞓梳化pose有三張,不過條裙尾竟然好似一嚿垃圾咁,點解當時cam man冇出聲﹑助手又冇幫我整理吓呢?結果梗係一張都冇要啦,直情係一百萬個失望!!第4件紫色晚裝,本來諗住襯新嗰個白玫瑰佈景會好靚,點知影出嚟啲白玫瑰一啲都唔突出,又係失望!sales話入咗相簿會好啲,問佢有冇sample睇又話冇,所以只係揀咗一張,希望佢冇棍我啦!
我哋睇第一輪只係求其“捨棄”咗廿張勁out focus 同埋牛牛啲單人相(因為牛牛唔like自己單人相),到第二輪已經out 淨五十幾張,再番睇一次得番48張!我個package包38張,而家即係加多10張 $1300,OK啦!揀相過程真係好辛苦,其實我都想要多啲相,不過好多都係可以要可以唔要之間,諗真啲既然啲pose角度都差唔多,咁都唔須要比錢買similar嘅嘢,so唔要就唔要啦!
揀相sales係Winnie Yu(我仲以為會係幫我哋落單嘅sales Christine添,blog友話佢鬆手啲!),Winnie全程都喺我哋後面行嚟行去,不過冇比任何意見,亦都冇制止我哋cut相,可能我哋人多啩!最後佢可能見我哋cut淨咁少相,只係循例咁介紹吓啲design相簿,好似係4千幾同6千幾一本,我話唔考慮因為中意一頁頁大相多啲,佢都冇hard sell,之後轉sell coating,我連價錢都冇聽清楚就reject咗,之後係油畫同提名冊加大,我因為唔擺酒所以全部reject!佢冇黑面,因為佢全程都冇笑過冇表情!!
其實我最concern係點樣可以將48張相入晒相簿,因為blog友話要入相簿嘅相先會執相,即係執走眼袋﹑黑眼圈﹑眼紋﹑粗手臂﹑唧唧肉嗰啲,唔入相簿淨買soft copy就只會調吓光暗顏色,而我個package係大細相簿各入20張相但係要同款!我問Winnie大細相簿入唔同款要加幾錢,佢話加$300,不過入大相簿先會執相,細相簿都係冇執相嘅(我覺得佢棍我囉!),佢sell我加多本大相簿二千幾蚊就可以入晒48張同埋全部有執相,no way!!我寧願搵朋友幫我執,雖然冇FB執得咁好,同埋多數都係睇soft copy,相簿都係收埋喺櫃底!跟住佢開另一個offer,加$1200大相簿就可以入30張,呢個都有啲興趣,不過好似貴咗啲唔係好值,即係每張相比多$120 for執相,佢又唔肯平比我哋!我哋諗咗好耐之後佢又offer 齊頭 $3000揀多兩張相 total 50張﹑細相簿都包埋執相,我哋都覺得ok,但係辛苦嘅時間又到喇,要喺“捨棄區”揀番兩張相真係好難!揀咗好耐最後都ok咗,佢又再sell 加 $1200可以兩本相簿有晒coating,都係 no need 囉!我哋想R埋全部散相有框都唔得,相版最多借5張(我見blog友有7張!),揀埋油畫﹑提名冊﹑散相﹑封面,total 攪咗4個鐘!
最後我哋即係有50個soft copy﹑一本10x14珍珠面大相簿入30張﹑一本6x6 new petite入20張﹑2張8x10(其中一個連框)﹑2張5x7(其中一個連框)﹑20x24油畫﹑20x30提名冊
總支出:$6688(ST1 plan)+$500(租多套晚裝)+$3000=$10188
今次就當rehearsal 囉,可能第一次影,啲表情post都好生梗!其實Winnie聽到我有咁多不滿,都有suggest 我重影,不過牛牛唔係好想,因為又唔係一張都揀唔到,免強都揀到50張(雖然有啲真係要得好免強!),而且又要再book時間,又要辛苦多一日!雖然可以轉cam man,不過都係博多一鋪,除非加$500指定cam man,如果唔係到時又係唔滿意即係搵嚟攪,但係影得靚又會大出血,所以我哋都係決定收貨,留番啲budget去台灣!
講咗咁耐睇吓相先啦!(只係調咗色未大執)
呢張做油畫,影樓啲華麗佈景驚幾年後會覺得娘,呢張自然啲!不過我個咀好白好似有病咁,希望執完相會好啲,都係博一博咋!
Standard pose!不過有海,I like it!但係我個樣好似怪怪哋!
呢張“飛裙尾”其實係失敗咗,不過我覺得有“牛牛拖住我一齊步向未來”嘅feel,所以我堅持揀咗!哈哈~~
原本堅持唔揀公仔房,因為唔中意bear bear,不過牛牛like呢張,冇其他嗰啲咁悶!(不過影得我唔靚!勁方方面!)
呢張純粹影到全條裙!不過冇背景好dry!
7月7日先起貨,效率太低!希望4個月後有驚喜啦!


text:
最近好忙, 一來湊女, 二來要籌備旅行, 而家仲病左添, 希望唔會傳染俾個女啦!
呢個二月我地帶左阿女去AIA嘉年華, 不過帶住佢, 我地真係乜都唔玩得, 只係玩左個迴旋木馬, 仲要係冇得坐上馬, 剩係坐側邊既車!
之後有仲情人節同新年, 所以阿女多左出街! 情人節我地例牌唔出去俾人掠水, 係屋企煮大餐, 老公多左個小情人一齊過, 好開心呢!
新年出左去幾日, 不過阿女而家好扭計, 出到街成日爆喊, 連奶咀都搞唔掂, 要哄好耐先收聲, 但一有少少刺激又喊過, 真係搞佢唔掂, 已經唔係之前任抱唔嬲既BB喇!
而呢個月面對最大問題就係佢D皮膚, 因為佢塊面好紅, 雖然個個都話似濕疹, 但我都覺得唔係, 一來唔覺佢痕, 二來佢係時好時唔好, 同埋佢成日玩口水, 成手口水再捽塊面, 所以幫佢搽幾多野都冇用, 最好就綁住佢對手!
最慘就係一出街, 親戚朋友不停俾意見, BB一喊又話係佢塊面痕所以喊, 如果係塊面痕又會返到屋企冇事既? 真係煩到我唔想再出街!
至於每日時間表, 同上個月都差不多, 每日不停泵奶, 不過泵少左放工返屋企個轉了, 每日4次左右, 其實都好辛苦, 奶又唔係多, 真係好想放棄!
好快踏入半歲, 開始食固體, 仲會係台灣過半歲生日, 好期待呢!


text:
慶你個頭
繼上年震撼非常既《熱愛基本法》之後,特衰政府再次推出另一首樣辦歌曲《始終有你》,作為「慶祝」香港回歸十年既主題曲.哇,咁厚禮,我等好事之徒當然立即要去官方網站聽一聽睇一睇,哇哇哇,原來仲有卡拉OK版添,呢次發達啦,本埠親中派終於有新歌仔唱了,唔駛次次搞乜鬼所謂國慶/國民教育活動都係唱《我的祖國》咁悶蛋囉.
起首以為呢首樣辦曲只會再一次成為港人既笑話,點知試聽後我又覺得比想像中好喎.金培達既曲四平八穩,副歌都算易上口,而陳少琪既詞亦無太明顯既國家同民族包袱,其實輕輕鬆鬆咪好囉,唔駛次次都咁hardcore嘛,但係…但係…可唔可以唔好搵埋莫華倫李龍同阿女變成既尹飛燕響裡面一人唱番句搞到首曲不倫不類格格不入呢?我並非否定上述幾位前輩既藝術造詣同成就,只係覺得官府既蠶虫師爺們點解可以諗埋哂呢d屎橋出黎,以為響首K歌裡面加入各界藝術代表就可以象徵到本埠上下一心慶回歸下哇?
之但係我稍後細心研究一下呢支曲既歌詞,我又睇唔出同慶回歸有咩關係喎.就以重覆又重覆既副歌黎講:
香港始終有你 讓萬眾掌聲響一世紀
香港始終有我 十萬個驚喜多一世紀
拿拿拿,如果要分析呢支曲既重心同作詞人想表達既訊息,「始終」兩字乃關鍵所在也.
究竟何謂「始終」呢?我地可以用以下兩句例句去理解一下:
例句一:程亮係就係唔夠專一,不過佢始終都醒目過得得地喎,常在心呢次真係難揀啦.
例句二:舅父波係就係貪錢左d,但係佢始終都算係唐家既一份子,大契趕他走未免太絕情了.
各位睇下,「始終」兩字其實或多或少帶著一種雖然有一樣負面既事擺在眼前,但幸而有另一樣野作出補救或者平衡下既意思.如果套用呢個分析響呢首所謂用黎「慶回歸」既樣辦歌上面,即係陳少琪可能係想話:雖然特衰政府響回歸後搞到香港一鑊粥,但係好彩有我同埋有你呢d小市民合力補鑊至拆得掂咁解囉,因此香港今日死唔去,係因為多得有我地自力救濟,而一d都唔關特衰政府事囉.
所以呢排成日話慶祝慶祝,我就話慶你個頭.撫心自問,今日生活在香港的你,比十年前來得快樂嗎?
標籤: 政治


text:
曾經聽過旺角維景既Buffet好平
但質素,服務同環境都強差人意
有聞而家重新裝潢後,食物同各方面已經大大改善
既然係咁,點可以唔試下呀?
一入到去,staff好快就安排左座位俾我:^)
順道說服務,Staff收碟快,幾Attentive
經理(我諗係啦)都有問食物質素如何,同埋請我幫手填問卷
環境好寬敞,同埋光線多,好舒適
三文魚刺身
不時會放一堆切片出黎
不過平日午餐似乎唔多人,都係要拜托師父即切,感覺上衛生同新鮮d
三文魚甘香爽口,而且唔會過肥膩
涼拌茄子
茄子個心稔,外皮爽口
鹹中帶甜,有點辣味
茄子好吸味,整體不算油膩
燒火腿
外皮焦脆微甜
入面係乾身但唔算太柴,同埋都夠味
炸魚柳
炸粉不厚,金黃微焦賣相佳
可惜犯左通病,失去脆度
有keep temp,但外皮已經軟化左
肉質稔嫩冇雪味,加上醬汁酸甜味重會好食d
蕃茄肉丸
肉丸好夠味,不過感覺膩左d
鴨胸
唔太難咀嚼,不過醬汁痴得唔夠,味道偏重係鴨胸味同埋佢既少少腥味
焦糖燉蛋
表面焦糖層香脆,睇個色水烤到好吸引
燉蛋頗creamy,甜度適中,係幾好食既
檸檬撻
酸甜不膩,味道唔人工
撻皮夠香脆
一口大小真係令人欲罷不能
三層蛋糕
蛋糕體濕潤不膩
中間吉士夾心係布甸質感,甜滑可口
芝麻糕
芝麻味香濃
近睇好多芝麻粉
甜度適中
紅豆糕
清甜
足紅豆料,睇到好多紅豆皮,唔係好膩既豆蓉
質感較粉,不過都係好滑既
杏仁茶
香甜濃郁,比較稠滑
人工味唔重,冇粉粒


text:
自已砌車嘅除咗係為慳錢之外,其實過程都充滿樂趣.而身邊有啲麻煩朋友,因為砌車而要幫佢做工具,呢個又會係另一個層次嘅樂趣.今次呢個好好玩,話說同事買枝炭頭叉返嚟要鋸,佢就諗住用幾舊水訂個jig返嚟用.見佢個設計係要用批士夾實個jig再將枝叉穿入去夾實嚟鋸.試問一搬平民百姓屋企又點會有個食到力嘅大批土可以夾住嚟鋸呢?於是我又拍心口應承同佢諗下做件工具出嚟.
今次材料方面用咗尼龍,呢隻料唔好太好車,亦因為咁,用佢嚟到jig就係一個唔錯嘅選擇
繼續閱讀 →
有時啲嘢就係挑起條筋就停唔到,上次批完條肥蜥蜴之後覺得佢有啲寂寞,於是決定幫佢做個朋友出嚟.至於點解蜘蛛會係蜥蜴嘅 fd?其實冇乜根據,完全係忽然閃出嚟嘅 idea 😂
繼續閱讀 →
話說上星期行山時見到一條肥蜥蜴,忽然就黐起條筋想批下海綿.整番一條Q版出嚟玩下.
繼續閱讀 →
好耐之前已經打算要做過一條相機帶,不過買完材料之後就如常地放理一二邊.直到再準備去旅行時,呢件事又忽然變得有急切性要盡快開工.
繼續閱讀 →
今晚又繼續,上油等到冇晒癮,冇野做就整埋個 pinhole 先.今次用嘅材料有啲特別,照估計配合新鏡板效果應該會唔錯
每次要上油都總係撞啱天氣潮濕,呢啲天氣除咗特別難乾之外,上油效果都會差咗.呢塊咁嘅衰野攪咗我兩日都仲係上梗油,睇嚟假期完之前拎佢出街玩嘅機會好微
點解次次都係等潮濕天氣嚟上油?因為只有天氣唔先會留喺屋企整野囉 Orz
唔知年初一宜唔宜做手工,今晚見得閒就挖返個未完成嘅pinhole出嚟攪.新一年有新開始,之前諗唔掂個shutter忽然又有頭緒了
繼續閱讀 →
放埋咗一二邊好耐,差啲唔記得掉咗佢去邊.今晚忽然黐起條筋挖佢出嚟繼續攪,開咗兩條幼坑再裝上膠片
繼續閱讀 →
續 part-3
組合安裝之後就要調整無限遠距離.先去屎拉打個website搵左個flange focal distance切割大約長度,然後再慢慢將鏡筒削短直至無限遠合焦.跟住再以實際量度合焦距離做出距離尺,原理簡單但實行係需要時間同小小技巧
繼續閱讀 →
續 part-2
跟住到做鏡筒,材料同之前一樣(喺新填地執嘅PVC碎料).又懶又唔洗用腦,先打個交叉對中
繼續閱讀 →
續 part-1
對焦環準備功夫完成之後就開始做鏡板,材料照舊係鋁板.今次呢塊鋁板預先已經黐左一塊黑色膠,完成之後可以慳番唔洗噴油
繼續閱讀 →
今晚得閒又有心情,就挖隻熊貓出嚟攪攪佢.因為上次隻耳仔預錯位做細左,今次要再搵多一舊海綿嚟再做
繼續閱讀 →


text:
Duffy迪士尼小熊 係響2010年嘅 迪士尼雪亮聖誕 活動正式登陸 香港迪士尼樂園 ( 我好似已經講過好多次... ),當時我見到呢隻咁可愛嘅熊仔,慢慢就鍾意咗佢!估唔到,話咁快就過咗三年啦!
響呢三年間,屬於我自己嘅 Duffy家族 不斷擴大,去到而家已經有18位成員!佢地每一隻小熊每一日都陪伴著我,為我帶黎歡樂,幸運,響我嘅生活中扮演著非常重要嘅角色!
又到咗佢地嘅生日,聖誕節又快將來臨,係時候同佢地換下衫啦!首先係 巨大Duffy,大家覺唔覺得呢件禮服好似有啲熟面口呢?冇錯,呢件正正就係 迪士尼雪亮聖誕2013 米奇 所穿著嘅亮紫禮服!
呢件禮服本身係我嘅好朋友特別整俾我著嘅,雖然整細咗少少,但係我都有響園內著咗一陣扮 米奇,嘿嘿!返到屋企,我突然諗到俾 巨大Duffy 著下,最後就發現佢比起我更加啱著!
除咗 巨大Duffy,兩隻 大Duffy 都有換上聖誕衫呢!其中一套更加係今年新推出嘅 聖誕精靈服飾!換完衫,再用同樣係響園內最新發售嘅 Duffy頸巾 包圍住佢地,咁就一定唔會凍親啦!
12月2日係 Duffy家族 嘅生日,呢個日期係以我三年前購買第一隻 Duffy迪士尼小熊 嘅日子去訂立嘅;今年嘅12月2日我要返工,放工之後離開樂園,我就買咗一個生日蛋糕返屋企同佢地慶祝!
Duffy 佢地好乖咁坐哂響梳化上面,佢地睇起上黎好開心喎!有朋友問我,點解要咁大陣象買個蛋糕同佢地慶祝?其實係因為我真係好重視佢地,同埋最重要嘅係,我係一個超鍾意食蛋糕嘅人,哈!
今年嘅生日蛋糕係呢個 栗子紫蕃薯蛋糕,之前經過見到都幾想試,所以最後就揀咗佢!
吹完蠟燭就切蛋糕啦!蛋糕入面細少嘅栗子粒,並散發香甜嘅紫蕃薯味,我覺得都幾好食!
上年佢地兩歲嘅時候,嗰陣嘅 Duffy家族 有15位成員,我就同大家分享過每位成員嘅簡介;今年,Duffy家族 再多咗3位成員,而家就等我分享呢3位新成員嘅簡介以及購買日期啦!
16) 情人節Duffy - 香港迪士尼樂園 - 2013年1月20日
17) 復活節小雞Duffy - 香港迪士尼樂園 - 2013年3月7日
18) 幸福歡樂迷你Duffy - 東京迪士尼海洋 - 2013年6月12日
有一樣野我覺得好驚訝,今年我去 東京迪士尼海洋,最後竟然只係買咗一隻 Duffy 返黎!唔知下年去嘅時候我又會唔會忍到手呢?點都好,我相信 Duffy家族 將會繼續擴展!我地下年再慶祝過!


text:
方言
想搵呢個詞嘅第啲意思,睇下(方言 (搞清楚)).
方言係一個語言學術語,英文係Dialect.方言分兩種,一種叫「地域方言」(英文:regional dialect),另一種叫「社會方言」(英文:Sociolect 或 Social Dialect).地域方言係語言嘅地域變體,多數嚟講地域方言係因為大規模移民之後,久而久之演變出嚟.而社會方言係語言嘅社會變體,同一種話因為唔同人嘅職業,階層,年紀,性別差異,而喺講嘢嘅口音,措辭,言談之間會有唔同,例如上流社會同低下層社會嘅人講嘢就有唔同.社會方言之下又有所謂個人方言(英文:idiolect),即係每個人講嘢自己嘅特點.
「方言」相對「語言」[編輯]
通常任何有語言差異嘅社會,基本上每個人講嘢都係講方言,方言相對於語言嚟講,語言屬於一個抽象觀念,因為實際上每個人講嘢都係講方言而唔係講語言.對於語言一個比較實在啲嘅理解,可以講成「民族共同語」或者「民族語言」,即係指一個民族講嘢嘅大圍基礎.例如中國嘅民族共同語就係普通話,但實際上唔同地方嘅人講普通話都帶有方言嘅特性,就算係以標準普通話,即北京話嚟計,佢本身亦係一種地域方言,所以民族共同語其實本身都係以某一種方言作為基礎,所以又有分非基礎方言同基礎方言,但兩種嘢之間都有好多相通.


text:
係咪好多時同小朋友影相都會有咁既對白呢!
雖然我唔算係咩攝影達人,
不過多年跟自己兒女影相, 都會有一些心得,
可以跟大家分享一下
1/ 攪笑影 ‧ 仲開心
小朋友唔望鏡頭點算好? 好多時同小朋友影相,尤其是爸爸,當佢唔聽話係都唔望住你個鏡頭嘅時侯,你都會話佢,然後攪到最後兩敗俱傷,本來一件開心事變得唔太開心!
所以我覺得可以叫佢嘗試扮鬼臉,或者跳起等動作,讓他覺得被攝是一件開心快樂的事,至少他下次還會再入鏡,若每一次因為要他望鏡而令他不快,他只會連入鏡也不願意!
2/ 隨意影 ‧ 仲自然
小朋友走嚟走去企唔定! 其實相機係用嚟捕捉小朋友最真既一面, 並非反而係限制咗佢哋既活動, 企定定只係影證件相先要架啫! (當然我講緊極端例子, 我有陣時都會要求孩子望鏡頭影相的)
其實大家都係怕佢哋走嚟走去, 影唔到佢哋個樣啫, 講真依家已經唔係菲林機既年代, 大家應該可以放心亂咁影, 仲會影到佢哋個樣既!
其實小朋友同大人一樣, 影相嗰陣對手唔知放喺邊, 如果有D道具當玩具俾佢哋揸住, 佢哋會更願意入鏡影相!
好似同佢哋玩吹Bubble, 等佢哋邊玩邊影!
有支國旗仔俾佢哋揸住, 正所謂「有咩依郁, 揸住碌竹!」
去行山一定要俾佢搵枝樹枝揸住!
抱住「食得唔好嘥」既精神, 不斷狂影, 唔好影得唔滿意又要即時delete番張相(尤其處女座朋友), 當你望吓自己影得好唔好既時侯, Good Timing 已經拜拜喇!
如果唔想帶閃燈出街, 咁就真係要帶大光圈鏡, 尤其你又唔知自己嗰日會去邊, 去咗室內又冇閃就係咁先 (當然機靚的話可以推高ISO添)
正如我頭先所謂, 小朋友既速度係超乎你想像, 雖冇9秒9, 但都有9秒8, 所以標準SET定300-500或以上都差唔多!
最後秘技
或者 搵我影! (我收好平)


text:
( 30-AUG-2013 FRI )
又星期五喇 真係最開心呢 ~
丫 喉嚨痛呀 應該係前兩晚食咗薯片 同埋尋晚又食鹹水角 所以先咁呢 慘 之前晚晚食薯片都唔會喉嚨痛架 唔通食完中藥我變咗熱底 嘩哈 ~
菇場靜呀 老友又番咗 Ipoh 無得 Skype 好在 8 卦喺度 唔係都幾悶 因為今日唔想上網呀 好攰咁 ~
同 8 卦出去食 lunch 想食酸辣米線 不過佢又唔想 所以又去食五寶飯喇 明明叫咗小飯 居然無小到 飽鬼到呢 所以我叫 8 卦自己番菇場先 我要兜個圈先得呀 估唔到行咗 15 分鐘 真係舒服 d 咁架 ~
Yahoo Blog 終於摺埋 佢地情願收購另一個平台都唔好好管理個 Blog 真係傷透人心啦 不過其實寫 Blog 咁耐 佢地真係做得越黎越衰 Upgrade 之後真係唔覺得有咩改善 我個人覺得仲衰過舊時 好多 Blogger 話唔見好多篇 Blog 同相添呀 不過我無留意有無唔見嘢呀 因為咁耐嘅嘢真係唔記得囉 我覺得寫 Blog 對我黎講係一個回憶 基本上都會繼續寫嘅 同埋應該轉去比較多 d 人用嘅 Blogspot 講真 去到果邊見番 d 熟口熟面嘅 Blogger 都幾有親切感架 我 Blog 名係 Babymama BM http://babymamabm.blogspot.hk/ ( 嘜頭都用番隻貓貓 我真係好鍾意佢架 肥嘟嘟好得意呢 ) ~
沾寒沾凍 個身又滾 但其實又非常之凍 都似發燒架喇 勁想快 d 放工番屋企 ~
落車經過美心 見到好多件 Cheese Cake 切餅 今次真係忍唔住買番件喇 ~
番到屋企居然唔駛開冷氣 都心知不妙啦 所以浸埋菜就即探熱 真係有 d 燒 諗住食 Panadol 不過里奧大人係都要我睇醫生 咁我即掛號啦 好在 6 點 45 分有得睇 ~
去到診所探熱都係 37.9 度 醫生問有無周身骨痛喉嚨痛 我話有 之後佢又摸我條頸 輕輕掂已經好痛啦 咁我都知應該係扁桃腺發炎 不過我攰到傻咗 無問醫生我係咪又扁桃腺發炎添 ~
抖陣就煮飯喇 里奧大人 7 點半先放工 咁我都自己食先喇 因為想快 d 食藥同沖涼呢 ~
是日懶餐 - 豉椒炒蜆肉 + 菜心 + 冬蔭功麵
豉椒炒蜆肉 - 煮咗勁小蜆肉咋 我簡直覺得煮果小小 真係嘥煤氣呀 嘩哈哈 ~
菜心 - 尋晚食剩 今晚食埋去 真係好在有菜剩 唔駛射登又去買嘛 ~
冬蔭功麵 - 泰國 d 麵好細包 所以煮 2 個比里奧大人 咁見 d 蜆肉實在太小 又加 d 蝦同西刀魚丸咁囉 ~
里奧大人知我鍾意 Line 公仔 所以特登買個月餅比我 搞笑 ~
( 之前扭蛋 不過想要果 d 就扭唔到 但我覺得已經好夠 因為依家扭蛋要 $15 一隻好貴囉 )


text:
真人騷
擁廿間鋪貼錢做奀星 王友良:俾人激親就真係輸!
「當你見到天上奀星,可會想起我?」
其實唔係又走番出嚟唱咗首中文版小丸子〈幸福的開始〉,請咗因為寫真風波收埋自己一個月嘅 Celine妹妹合拍 MV,我又真係未必醒得起王友良.未必因為佢係最奀一個,而係這些年做經理人,代理動漫產品活動,開鋪搞時裝,轉行也撈得太風生水起,我實在想不通他怎麼還念念不忘那個明星夢,又要貼錢買難受走返嚟做奀星.
約了他拍照,想見識一下事業有成的王友良,拍攝地點他給了我好多選擇:「我金鐘同觀塘都有寫字樓,或者你都可以去鋪頭影,就美麗華商場啦,今次首歌同小丸子作者櫻桃子合作,嗰度有啲大型小丸子公仔!」有鋪有寫字樓,你以為好威?實情來到美麗華,精品店用來拍照不太適合,王友良說帶我看看其他選擇……唔係一個,而係同一間商場內仲有六間鋪囉:「我𠵱家全香港有十幾間鋪,今年年尾啦,預計會開到二十間.」想當年取笑他是「友良神」的那班鍵盤戰士肯定沒想到有這一天吧?王友良明星夢發過,在日本上智大學學過的國際商務亦能學以致用,如今閒閒哋搞個商場龍珠騷幾百萬上落,大把銀彈支持自己又返嚟繼續發明星夢.
都係嗰句,做生意一呼百應養活緊百幾人,為乜貼錢做奀星俾人笑?
「啲人笑我奀星,我係都唔俾人激親,輸嘅咪就係佢哋囉!你叫得我做奀星,即係都有幾個人識,都娛樂過一班人啦?咁負能量搞咁多嘢去笑人,不如化做原動力做啲嘢先啦.我份人就係咁樂天,我信就算落咗幾耐雨都好,只要我行得出去拍嘢就一定會藍天白雲出太陽!」
其實我想做月野兔男朋友
點解仲可以有時間出新歌?
呢幾年做幕後,做製作,離音樂越嚟越遠.雖然工作都係動漫, Fashion,潮流嘢,都係自己最鍾意,但係……我年年都有啲登台,演唱工作,咁啱舊年聖誕完全掂唔到音樂,突然間覺得好想唱歌.我唔理啲人係唔係淨係覺得我想發明星夢,其實我真係由細到大鍾意唱歌,𠵱家返日本一個星期,都起碼有三日係走咗去唱……
一個人?唱卡拉 ok?
係呀!一個人,唱三個鐘!冇人爭咪不知幾開心.呢排我好鍾意唱〈 Let it go〉,鍾意《 Frozen》啲插曲……我開頭睇佢係為咗做嘢,睇完超 suprise,俾啲小朋友知道,呢個世界無白馬王子,一見王子就中個頭埋去,可能係陷阱嚟㗎!同埋個 true kiss係姐姐唔係王子,最錫你嗰個真係屋企人,未必係個王子囉.
分別喺邊?鍾意唱歌點解要做歌星,唱 K唔夠咩?
雖然我都鍾意 cover人哋嘅歌,但都想有自己歌㗎.
你𠵱家有幾多重身份?
經理人啦,小丸子同好多動漫代理,我有做時裝,年尾會開到第二十間鋪頭,設計服裝,亦都寫緊本新書,都係關動漫事.我嘗試唔用宅男嘅角度睇動漫迷,我做《小丸子》,做《美少女戰士》,係現代同集體回憶去睇.點解我可以做咁多嘢都咁放,我想話,影響我最深遠都係啲動漫.嗰種不屈不拗,遇強越強嘅精神,等於我傾《美少女戰士》啲人話難傾,等於做生意咁忙啲人話我冇可能仲唱到歌,唔係吖,我一樣做到.難安排咪瞓少啲覺囉,我日日七八點起身,傾嘢做嘢做到兩三點,睇你有幾想做,點安排啫!
都係因為瓣數多搵到錢,所以仲支持到你唱歌興趣?
咁唔係蝕,但一樣唔係搵好多,每個生意來往,你當啱啱喺東港城搞個龍珠騷,幾百萬嘅生意,但係我支出都幾百萬,未埋數我最終未知蝕定賺,起碼我做呢個活動做到自己都唔捨得.
你係咪好似古天樂,葛民輝一樣,有個倉攞嚟擺玩具?
我香港有地方,日本有地方,都好多地方擺嘢,我日本間屋主要都係美少女戰士,龍珠就少啲……
一個男仔屋企全部係美少女戰士,你唔覺得乸型咩?你肯定你係鍾意女仔?
我肯定鍾意女仔,我唔同啲人,唔係想做美少女戰士,我係想做美少女戰士嘅男朋友!呢個好唔同你明唔明?
你喺日本留學讀乜嘢?
我喺上智大學讀國際商務,又係 Avex學咗唱歌,跳舞,亦都學咗音樂商務,再讀咗一個 promotion and planning課程.
揀科升學,屋企人有冇俾意見你?
初頭媽咪好反對,佢喺美國讀大學,都想我去歐美升學.點解會揀日本呢?嗰陣時真係唔興,我同佢講我讀得英中,仲點解要去英語國家?點解唔去其他國家學一門新嘅語言返嚟?到時我嘅競爭力一定唔會差得過英美國家嘅大學生……另外我用咗一個好重要嘅理由說服佢,就係我喺日本讀書,佢探我都易啲嘛!
轉咗去讀音樂?佢會唔會更反對?
反而唔係喎,佢不嬲知我鍾意唱歌.
逼自己狠心真係好酸
父母都係呢一行(父親王戎是邵氏武打明星,母親郭敏明是邵氏導演),有冇同你講過應唔應該入呢行?
我同爸爸好多偈傾,但佢對我入呢行反而冇乜意見.我媽媽都係一個新潮媽咪,我𠵱家做緊嘅嘢佢都俾好多意見我,好似今日襯衫嚟做訪問,佢都叫我戴耳環!細佬𠵱家都同我一齊做 fashion,佢對內我對外.入呢行唔同以前,發明星夢,你有冇諗過頭幾年可能冇收入先?
你有冇試過冇收入?
我好彩啲,一入行簽 TVB做《無間音樂》主持,一個星期幾個騷,都有成萬蚊人工.嗰份工係介紹日本音樂,我都唔係就咁有得做,都要 casting㗎!唔係差,但係我都想轉做歌手,轉營簽恒藝亞洲,又好彩有少爺占同阿奴俾我做是《日本人橡膠龜》.算係穩定……當然收入唔夠我啱啱讀完大學多.
大學畢業你係做?
我喺日本做稅務會計, KPMG係全球 big 4會計公司之一,嗰陣人工好高,差唔多三十萬 yen月薪,仲有 bonus,每年出十六個月糧,梗係好使好多,初初返嚟係唔慣,不過都肯定過萬……後尾做歌手,收入都算 ok,恒藝老闆好錫我,但好可惜,我換咗幾個經理人都合作唔到……
點解合作唔到?
我自己好有想法,佢哋做娛樂圈嗰套太傳統:長頭髮香港觀眾唔受,唱歌一定要派台……我嗰陣時已經唔同意呢一套,𠵱家證明的確唔係一定要呢套.啱啱開始,叫我剪短頭髮,白恤衫,我真係好唔明.我嘅 image代表咗自己,你搵人幫我設計一套,我仲點 present自己?最離譜將我同木村乃(大家仲記得?)塑造到情侶檔一樣,後尾仲叫我不如試下真係拍拖……冇可能!絕對冇可能.最後點解要走,點解要搞自己經理人公司,我就係想證明俾佢哋睇,我嗰套其實 work.
有冇拍拖最近?
今年年頭打後無拍拖囉,真係太忙.佢唔係幕前,無謂講太多.同我首新歌一樣,我等緊一個命中注定嘅人,我信㗎,轉角遇到愛嗰套.
拍過三次拖,有冇一個呢?覺得係命中注定?
有!初戀嗰個日本女仔,我哋拍咗拖四年,𠵱家,佢結咗婚有埋小朋友嚕……
命中注定點解會分手?
佢爸爸唔鍾意外國人,佢變咗磨心……同埋嗰一刻我仲喺日本讀緊書,佢就要去美國升學,我唔可以叫佢為咗我放棄學業.
咁分手時傷唔傷?有冇寫「沒有常在心的日子」?
佢去咗美國,而提出分手嘅係我,我仲咁做對佢唔公平……其實好辛苦嘅,明明你好關心佢,錫佢……知佢啱啱去美國,各樣都唔習慣,想同我傾……但呢啲嘢我要逼自己全部都唔做得,一定要狠到心落嚟.好酸㗎……嗰一下……
最後呢?
最後我哋仲有聯絡,連佢先生向佢求婚時都有問過我意見,大家一齊度條橋出嚟……我以為我放得低,但到佢結婚嗰日我又唔肯定,最後選擇冇出席個婚禮.出面可能以為我愛蒲又花弗,其實講出嚟冇人信,我唔食煙唔飲酒,一年為應酬都飲唔夠兩啖酒,完全接受唔到一夜情,所有時間都用嚟做嘢,從來唔會搞辦公室戀情.我淨係飲水同烏龍茶,咁大個人連咖啡同汽水都冇飲過,試過㗎,有個人同我分手,因為我唔夠壞……我唔明.
我係日本通 唔係奀星
其實好多能耐,做得好,點解係要做奀星?
我唔介意,做呢行就係咁,入行前都俾人踩過啦……想當年我喺學界活躍,我都知好多人憎我,覺得我發明星夢.我一間男校搵十間女校 join school,人哋梗係討厭我,但我好 proud of我做得最好.結果出到街,有次無嗱嗱人爆粗鬧咗成程地鐵.我入呢行,爹哋媽咪唯一早灌輸我,就係行得出嚟舞台,就預咗有正負兩面,我一早有心理準備.我以前做嘅嘢成就咗𠵱家嘅我……我好記得當年做咗個訪問,《 Yes》記者問我大個想做乜,我講咗好多嘢:歌手啦,記者啦,教書啦,時裝,生意,設計……佢話冇可能.我好開心,𠵱家咁多樣嘢我都做齊……
書你都教過?
我返過中學教兩個月中一至中四英文,我係 Mr Wang嚟㗎,有班學生喺度㗎!做記者都試過,代表 TVB去日本做訪問,幫雜誌寫連載……當年個記者話冇可能做到嘅嘢,我真係樣樣做得到.
唔怕俾人叫奀星咩?
俾嗰啲人激親,輸嘅咪就係自己囉!睇完唔激氣,輸嘅係佢哋.我做嘢唔係叻,係真係勤力,你嗌得我做奀星,係唔係都有啲人識呢?我行出嚟係日本通,喺日本通呢個領域,我唔覺得我奀囉!啲人搞咁多嘢數人係負能量,我唔係,我份人就係咁樂天,我信落咗幾耐雨都好,只要我行得出去拍嘢就一定會出太陽……而事實真係咁喎,三個禮拜前我喺日本,天氣報告明明落足一星期雨,我落火車唔夠五分鐘,就真係藍天白雲出太陽!
你信自己可以帶嚟太陽?咁真係正能量到一個程度!
真係㗎!做娛樂圈就係要娛樂人,以前有人嗌我奀星嗌得咁開心,都叫做真係娛樂咗一部份人吖!𠵱家做動漫更加係,好多人行埋嚟真心多謝我幫佢完咗一個童年夢想,我覺得我成功咗喎.
好多人話你有個有錢老竇在先,你覺得成功首先要有乜嘢?
我好唔覺得係因為老竇囉,首先你要有夢想至有原動力,如果唔係,你爹哋有幾多錢都好,送你去邊度讀都好,一樣唔會做到啲咩出嚟!咁多投訴咁多怨氣有咩用?唔滿意點解唔讀好啲書將來從政做政府?所以我特別欣賞十優港姐就係咁解,佢話佢終極目標係從政,而最快令人聽佢講嘢,無嘢快得過選港姐!
說好的太陽呢?
王友良話只要佢想,就一定會出太陽.三個星期前去日本度假,佢話放假一定要有藍天白雲,唔理天氣報告一意孤行去海邊,結果真係出太陽喎……
你講到咁,出邊又落緊雨,我冇理由唔帶你出街行一轉㗎!結果呢?太陽呢?佢話:「你承唔承認,啲雨真係細過頭先好多先?」
啲雨係唔係因為王友良而細唔重要,重要的是這個人真的以為他可以帶來陽光,這就是能耐.
撰文:朱小博
攝影:范仲良


text:
因為趕住去旅行
所以考完試就趁去之前個2, 3日衝去買部相機
因為我一部相機都未買過
所以又做足功課先敢去買
先問哂識影相既人: 肥FAN, 肥仔同望遠鏡
本來已經把心一橫諗住買P300
因為佢又唔係完全係傻瓜機
但又唔似單反咁復雜
所以想買黎試下
至少我唔識用可以用auto mode
到遲D我有心學就可以自己較下D光圏
同埋最重要就係佢影夜景靚
我點解咁最著夜景
主要係因為之前去上海世博
因為我無相機問蕩蕩借左佢部數碼相機
點知去到世博..D館既夜景真係靚到喊
但當用部相機影時..完全唔得
就係咁我只可以用腦記住D夜景
至此之後..我就決定一定要買部影夜景要靚既相機
所以P300絕對可以影好個夜景
之後再compare佢同s95
可惜佢一黎太貴
一開始我無諗過要過三千蚊
但見p300過少少就算啦
反正我諗住用一世
但s95真係太貴啦
三千四百幾
佢又無hd video, 光圏又唔見大得過p300
呢2樣野對我重要D囉
所以我都係揀p300
但去到舖頭睇時..發現佢個樣真係好唔得
我一向唔鐘意咁膠既野
我之前一心想買一部好有金鐲感既相機
點知佢真係好膠
我即刻淆底
諗緊買唔買部sony tx100v
呢部基本上我想要既野都有
最點係佢個樣靚
糾纏左一日
都係買返P300
function重要過樣囉
好啦
決定左買咩機仲未得
仲要諗去邊到買抵D
買左咁多間大公司: 凶宅, 鐳射, 百老滙等等都係公價3180
CAM2就平一百, 1080
但呢間又唔係出名
所以又淆底
上網search下佢如何先
網上comment都OK
咁就第二日再去買
本身前一日係係星際到問
後來好似去地舖安全D
所以買時就去地舖
咁買啦
serve我個個係個店舖既manager
態度都OK
因為部機無叉電器
所以我另外再係佢到買左個叉電器$90
OK
買完就走啦
返到屋企一打開個叉電器
真係O嘴
因為我勢估唔到係咁
講叉電器大家諗起係一個座有個凹位放舊電落去
點知我第一眼望住個叉電器係完全唔知係咩
我以為佢俾錯我準備去嘈佢啦
但個盒上面明明係寫charger
我拎起再study下
我諗我知佢點用
佢係有2條銅線突出黎
只要將舊電既正負極掂住個2條銅線就可以
哇..2條銅線收我成百蚊
即刻覺得俾人搵笨囉
但我都算勒
因為係我犯賤自己無開出黎睇就俾錢
學到既教訓就係咩都要開出黎睇先好買
唔係真係蝕低既係自己
好啦咁我去試下佢係咪真係work
我就用返佢送個舊後備電試叉
點知佢都係keep住著綠燈喎
但個盒上面明明寫佢會著紅燈
係叉好左先著綠燈
咁用返佢原本個插頭都show緊係仲叉緊電
即係個叉電器有問題啦
我就即刻打俾個manager
佢話個電其實係full左
個叉電器比佢個原裝插頭sensitive d
佢叫我用粒無電既電再試下
咁我話好啦
之後第二日咁岩我個電話無電
我即刻用粒電去試下啦
咪又係唔得
我又打去
個男人就叫我拎落去舖頭換
我山長水遠出去旺角換啦
一入到去見到個manager黑哂面咁
我心諗咩料呀
我未黑面你黑
之後佢就拎左我個叉電器將佢交俾另外2個sales叫佢試下
仲叫我去睇住
佢個時個樣就似我係唔識用..而家就搵人試俾你睇個叉電器係work既
我咪行過去睇囉
反正我肯定係唔work
點知咪真係唔work
佢地就插另一個叉電器俾我睇証明呢個係work
之後就交返俾我
到我出門口一句唔好意思都無
有既就係佢既黑面
心諗都唔知我係個客定係佢
明明係你地個貨唔得
我拎埋出去換
居然仲要咁樣對我
個service真係差到爆囉
為左個一百蚊受呢D氣
真係唔抵
所以呢間野black listed!!!


text:
如果你係由 Yahoo Blog 睇到依家
Google Blog 的話,可能你都會留意到我都會經常整
muffin,而且都曾經整過好多款式,但其實都係萬變不離其中,我一直大部份時間都係
base on 同一個 muffin
recipe,然後再加加減減,又或者更改部份材料而做出不同口味.
上次 Winnie 試過個焦糖蘋果鬆餅之後,佢都話味道唔錯,連一直都唔多鍾意食 muffin嘅佢都專登打電話問我點解個 blog 搵唔到個食譜,咁之唔係因為我懶無寫囉,哈哈!!
所以我就諗,不如將我一直用開嘅 basic muffin recipe 同大家分享啦,之後大家就可以 base on 呢個 recipe 嚟做出自己喜愛嘅口味哦!
材料:
低筋麵粉
250 克
泡打粉 2 茶匙
鹽 1/2 茶匙
糖 80 克
雞蛋 2 隻
橄欖油 90 克
乳酪 100 克
- 粉類過篩 3 次;將所有乾料放入兜內混合好;全部濕料攪拌均勻.
- 將濕料倒入乾料內,用膠刮快手攪拌均勻.
- 將麵糊勺入模內,放入已預熱至 200 ℃ 嘅焗爐內,焗約 20 分鐘即成.
以上材料份量可做鬆餅 10 個.
呢次我就加咗 pecan 果仁同糖漬雜果皮落去整.
呢個 basic recipe 真係唔錯㗎,成品做出嚟
一定夠鬆,而且表面仲爆得好靚㖭!
Notes:
- 食譜中嘅乳酪可以改用牛奶,水或其他果汁,但用乳酪係最理想,因為酸性物質會有
助泡打粉發揮膨鬆作用,令鬆餅麵糊發得更高更鬆,所以 buttermilk 亦都係唔錯嘅選擇.
- 混合乾濕材料時,必須將濕材料倒入乾材料內混合,我自己就試過幾次將步驟掉轉,
乾材料倒入濕材料內,效果唔多理想,質地唔夠鬆,比較實.
- 用膠刮攪拌混合材料時,必須快手及輕手,毋需完全混合至一點點粉粒都見唔到,因
為麵糊攪得太耐的話就會產生筋性,成品質地就唔會鬆軟.
- 大家亦可用電動打蛋器嚟攪拌麵糊,比較容易做到鬆軟效果,因為打蛋器轉動速度比
人手快,可以縮短攪拌時間,以免產生筋性,當所有材料大致混合好就要即刻停機.


text:
台灣水泥自備石斗車P35BH.
台鐵E400型電力機車.
台鐵15EC8000型篷車,機務搶修隊用車.
係高架橋上面行,沿途都係農田,
一路都好靚,我攝影技術係0加上架車郁緊影到鬆郁朦請唔好見怪.
話咁快就到左羅東,最出名係羅東夜市.
過左蘇澳新之後就係北迴線,呢個方向既路軌係去蘇澳,仍屬於宜蘭線範圍,
即係地圖既呢個位置.
因為2010年蘇花公路遊覽車事故既關係,中國唔准佢既旅行團行蘇花公路,
所以一堆中國人係蘇澳新上左車,嘈到拆天.
條河無水既.
去到南澳站要停車待避,呢個方向望過去就係蘇花公路,
其實去到你就明點解D人話蘇花危險.
蘇花公路沿住個山起,1874年就已經有蘇花古道,
一路由日治時期開始不停擴建,直到今日既規模,
果陣開路既人真係痴線佬黎,多得佢地咁痴線先可以留左條路俾後人用.
highlight左條公路出黎俾大家參考.
成個海岸都好靚.
沙塵暴?
舊鐵路橋.
海啊~~
打風既關係好大浪.
又黎無水既河床.
又黎沙塵暴.
和平電廠,燃煤發電賣俾台電,
香港中電都係佢既股東.
和平車站既側線可以去到台灣水泥既工業區,
下一站和仁既側線就可以去到幸福水泥既工業區,
再下兩個站新城(太魯閣)既側線就可以去到亞洲水泥既工業區,
呢兩個站落車既乘客主要都係去工業區既人.
又準備入隧道.
又黎舊橋.
睇個站名就知呢到係去太魯閣國家公園既轉車站,
D中國人落哂車終於可以聽到行車果陣既勁共勁共係精神既.
你唔講我以為係旺角.
向花蓮前進.